
Prefaţă - Sfântul apostol Andrei, încă o mărturie şi contribuţie la istoria 
creştinismului dobrogean 


Împărăţia lui Dumnezeu 
se împărtăşeşte, 

dar nu are Sfârşit... 
(Crezul..., Articolul 7) 


Ori de câte ori apare o informaţie, o notă sau recenzie, un articol sau un studiu, o lucrare 
sau o emisiune radio-difuzată sau televizată despre Sfântul apostol Andrei şi despre Do- 
brogea este firesc să ne bucurăm şi noi, ierarhul locului. 


Cu atât mai mult, cu cât, în ultima vreme, ştirile şi documentele, revistele şi lucrările 
despre Tomis - Constanţa dindomeniul arheologiei, al numismaticii şi al iconografiei, au 
tangenţă cu Sfântul Andrei cel dintâi chemat dintre apostoli şi ne conduc la cunoaşterea 
mai profundă a activităţii lui pe aceste meleaguri. Nu înseamnă că abia astăzi se fac 
cercetări. 


Despre Sfântul Andrei şi despre activitatea sa în aceste locuri vorbea, la vremea sa, 
Eusebiu de Cezarea, părintele istoriei bisericeşti, ca şi Iosif Flaviu, care înaintea sa, 
vorbise despre daci şi lăudase spiritualitatea acestora, asemănând-o cu cea a esenienilor 
(Antichităţi iudaice), acesta vorbeşte despre activitatea Sfântului Apostol Andrei în 
părțile Azovului, ale Dobrogei, ale Mării Negre şi ale Tesaliei. Denumirile de Sciţia 
mare şi Sciția mică au provenienţă politică şi apar în istorie abia in vremea lui Dioclețian 
Aşadar, ţinuturile Eparhiei noastre, ale Daciei Pontice (Dobrogea), ale Danubiului sau 
Deltei (Istrosului) cu însemnate aşezări bisericeşti la Isaccea, Niculiţel etc. (judeţul 
Tulcea), care se află astăzi unite în Arhiepiscopia Tomisului, au fost evanghelizate de 
Sfântul Apostol Andrei. 


Se ştie că părintele Sabin Verzan ( 1997), consilier patriarhal de peste un sfert de veac, 
sub trei patriarhi ai României, şi-a elaborat cu trudă şi răbdare teza de doctorat cu titlul: 
„Epistola I către Timotei" la secţia de teologie exegetică, specialitatea Noul Testament. 
Se ştie, de asemenea, că are multe studii în acest domeniu. L-am admirat întotdeauna ca 
un bun gospodar şi preot de vocaţie. Am fost apropiaţi permanent şi niciodată nu ne-a 
ocolit, încât, cartea de faţă nu ne-a surprins, ci pur şi simplu ne-a emoţionat. 


Emoţia a fost şi rămâne profundă, mai întâi, pentru că autorul şi-a pregătit opera în 
floarea vârstei, fără a gândi că moartea îl va răpi, iar în rândul al doilea, pentru că do- 
rinţa sa ca noi să facem prezentarea cărţii, a fost dusă la îndeplinire de distinsa sa soție 
„Mugurel", profesoară de fizică. Cartea părintelui Verzan se înscrie pe linia strădaniei 
noastre de a da la lumină tot ceea ce are legătură cu apostolul Andrei. 


Sunt multe acțiunile elaborate în acest sens de ostenitorii eparhiei noastre dintre care 
amintim: 

1. S-au imprimat albume şi pliante, icoane şi ilustrate, având în centru pe Părintele 
duhovnicesc al strămoşilor noştri geto-daci, pe marele apostol al sciților şi românilor, al 
grecilor si barbarilor. 

2. S-au ridicat biserici de enorie, schituri şi mănăstiri în cinstea celui întâi chemat. 
Amintim doar complexul monahal „Mănăstirea Peştera Sfântului apostol Andrei” 
(localitatea Ioan Corvin, jud. Constanţa), amenajarea bisericuţei din stâncă - care con- 
stituie primul locaş natural creştin de rugăciune pe teritoriul tării noastre. 


În faţa acestei reamenajate Biserici din stâncă s-a construit un portal - o intrare deo- 
sebită, marcantă, la gura Peşterei. În faţa acesteia s-a amenajat şi o platformă cu acces in 
trepte. Aici pe această platformă se săvârşesc slujbe rânduite: Sfânta Liturghie, Maslu de 
obşte şi toate sfintele slujbe. 


În faţă, ca la Capernaumul Galileii, lângă Betsaida - locul de naştere al lui Simon-Petru 
şi al fratelui său Andrei, se întinde o pajişte pitorească care îmbie, atât pe monahi, cât şi 
pe credincioşi, la rugăciune. Spre Miazăzi, unde se află chiliile călugărilor, s-a ridicat în 
anii din urmă Biserica închinată Acoperământului Maicii Domnului şi sfinţită de noi în 
anul 1994, luna octombrie. Această Biserică construită în stil bizantin şi cu un coridor 
brâncovenesc, destinată slujbelor şi rânduielilor zilnice pentru părinți călugări, este 
pictată în stil neo-bizantin. 


Siluația Mănăstirii este în continuă înflorire. Demn de menţionat este faptul că Biserica 
cea mare a Mănăstirii „Peştera Sfântului apostol Andrei" se află în curs de finalizare. 


Nici tradiţiile şi obiceiurile legate de predica apostolică şi creştinismul primelor veacuri 
de la noi şi mai ales din Dobrogea nu sunt uitate. S-au ridicat în împrejurimile mănăstirii 
Troiţe şi Fântâni. În cinstea Sfântului apostol Andrei s-au amenajat Troiţe şi Fântâni şi la 
Mănăstirea Dervent, unde de asemenea, se află şi Izvorul Sfântului apostol Andrei cu 
apă tămăduitoare. 


Legat de aceste locuri minunate ale strămoşilor noştri daci şi romani, străbătute de 
Sfântul apostol Andrei, s-au scris numeroase studii şi articole publicate în ţară şi străi- 
nătate, semnate de teologi, dar şi de aleşi cărturari laici, cum ar fi: prof. univ. dr. Adrian 
Rădulescu din Constanţa, pr. prof. dr. Mircea Păcurariu, prof. Emilian Popescu, pr. prof. 
N. Șerbănescu, prof. Ion Barnea, diac. prof. Petre David, pr. Lector Nechita Runcan şi 
alții. 


Lucrarea părintelui Verzan aduce ceva nou, aduce balsamul exegetic al Sfintei Scripturi, 
legat de viaţa şi activitatea Sfântului apostol Andrei şi mărturia Tradiţiei referitoare la 


propovăduirea Evangheliei în primul secol al erei creştine la români. Părintele doctor 
Verzan se apleacă şi stăruieşte cu lupa specialistului, comentând, comparând, dând noi 
interpretări textelor biblice. Această muncă 1-a fost înlesnită şi de faptul că, activând în 
emirul Secţiei „Societăților Biblice Huile" (UBS) din România, al cărei secretar general 
a fost, a avut la îndemână numeroase manuscrise, dicţionare şi enciclopedii ale acestei 
„Societăţi" de la noi, dar şi din Anglia şi mai ales din Germania şi Austria. Avem aşadar 
de-a face cu o lucrare temeinică, îndelung elaborată, strâns legată de teza de doctorat a 
autorului. 


După câteva preliminarii, prin care îşi justifică tema, sau conţinutul cărții, părintele 
Sabin Verzan îşi împarte materialul în şapte capitole, bine echilibrate şi bine chibzuite. 


În capitolul I, intitulat: „Viaţa Sfântului Andrei înainte de chemarea la apostolat", auto- 
rul se opreşte asupra familiei, a preocupărilor şi a perioadei când Andrei cel din Betsaida 
Galilei era ascultător al Sfântului loan Botezătorul. 


În capitolul al II-lea, intitulat: „Chemarea la apostolat", vorbeşte despre prima chemare, 
apoi despre chemarea definitivă a Sfântului Andrei la apostolat. 


În capitolul al III-lea, intitulat: „Apostol al Domnului", autorul demonstrează că Sfântul 
Andrei a fost ucenic zelos în a recepta învățătura Domnului şi a-l urma poruncile, fapt 
pentru care a fost unul dintre cei mai apropiaţi ucenici ai Domnului Hristos. 


În capitolul al IV-lea, intitulat: „înzestrarea cu puterea şi harul Preoţiei apostolice”, 
vorbeşte despre puterea deosebită cu care Domnul a înzestrat pe Sfântul Andrei ca şi pe 
ceilalți apostoli prin învestirea cu darul preoţiei; puterea de a face minuni, de a lega şi 
dezlega păcatele oamenilor, de a săvârşi Sfânta Euharistie, de a face rugăciuni atotbi- 
ruitoare, de a transmite harul arhieriei, preoţiei şi diaconiei. 


În capitolele V şi VI autorul vorbeşte despre „Trimiterea apostolilor la propovăduire şi 
despre răspândirea Evangheliei în toată lumea..."; iar în capitolul al VII-lea, despre: 
„Propovăduirea Evangheliei în Sciţia mică (Dobrogea)". 


Fund sub influenţa dascălului său, profesorul Iustin Moisescu (fost Patriarh al României, 
1977-1986) şi a operei acestuia de referință: „lerarhia în epoca apostolică", autorul 
extinde aria cercetării şi vorbeşte despre importanţa predici Sfântului apostol Andrei 
pentru convertirea locuitorilor din părțile Dobrogei - Sciţia mică de altădată la Evan- 
ghelia Domnului Elristos. 


Ca unul care am fost învrednicit de Dumnezeu şi întărit cu binecuvântarea vrednicului 
de pomenire patriarhul Justinian - prin punerea mâinilor căruia Dumnezeu m-a pecetluit 


cu Harul arhieriei - mi s-a încredințat de marele patriarh Justinian postul ales de 
reprezentant al Patriarhiei Române la Locurile Sfinte şi conducător al Bisericilor ro- 
mâneşti de la Ierusalim, în perioada de mare încercare (1963-1975), am îndeplinit 
ascultarea Bisericii acolo unde s-a născut Sfântul apostol Andrei. Nici nu puteam gândi 
sau a cugeta că Dumnezeu va rândui prin Biserica Ortodoxă Română şi a Prea Feri- 
citului patriarh Teoctis cinstea de a fi în slujba arhieriei în scaunul ridcat de cel întâi 
chemat - Sfântul apostol Andrei. 


Ținând seama de succesiunea în credinţă şi succesiunea apostolică a ierarhiei Bisericii 
noastre; neîntreruptă timp de 2000 de ani; luând în seamă faptul că am cunoscut pe 
distinsul preot-autor pr. dr. Sabin Verzan şi i-am fost apropiat şi-l apreciez strădaniile, 
recomand preoților şi dascălilor de teologie şi religie cartea de faţă. 


Asigur şi pe ceilalți cititori şi cercetători că opera părintelui Sabin Verzan este o nouă 
treaptă în cunoaşterea tributului Daciei Pontice şi răspândirii Evangheliei în spațiul car- 
pato-dunărean şi în Peninsula Balcanică. 


Binecuvântez munca şi strădania autorului şi închei prin câteva cuvinte ale Maestrului 
vorbitor diacon Tudor Arghezi din Cărbuneşti consătean cu părintele dr. Sabin Verzan: 


„Carte frumoasă carte aleasă, 
Cinste cui te-a Scris..." 


Lucian, 
arhiepiscopul Tomisului 


1948-06 Iunie 1998 - 50 de ani de la urcarea pe tron a patriarhului Justinian al României, 
reorganizatorul Eparhiei noastre 


Sfântul apostol Andrei - Întemeierea Bisericii din Sciţia mică (Dobrogea) - 
Preliminarii 


Pentru a identifica totalitatea Bisericilor întemeiate în epoca apostolică nu este suficient 
să cercetăm numai scrierile pe care le cuprinde Noul Testament, apărute de altfel, 
exclusiv în procesul de propovăduire a Evangheliei în Ierusalim, în Palestina şi în lumea 
păgână. Dar, în cărțile Noului Testament cuprind informaţii, date şi indicii care ne 
sugerează că Bisericile întemeiate în epocă sunt mult mai numeroase decât acelea care 
sunt nominalizate în Faptele Apostolilor, în Epistolele apostolice şi în Apocalipsă. 


În Noul Testament sunt numite numai acele Biserici care au fost întemeiate prin lucrarea 
câtorva misionari din epocă: Sfinţii Apostoli Petru şi loan, cărora trebuie să li se adauge 
toți ceilalţi Apostoli, nominalizați în Faptele Apostolilor, dar foarte activi în Ierusalim şi 
desigur, în Palestina, Sfântul Apostol Pavel, Sfântul Apostol Barnaba, Sfântul 
Arhidiacon Filip, slujitorii hirotoniți, care au plecat de la Ierusalim în urma 
evenimentelor care au dus la martiriul Sfântului Arhidiacon Ştefan (Fapte VIII, I], I; II, 
19-21) şi Epafras (Col. 1,7). 


Se ştie însă că misionarii amintiţi mai sus nu sunt singurii care au propovăduit 
Evanghelia în epocă, alături de ei având, în acelaşi domeniu, şi alți slujitori ai cuvântului 
relevat (vezi, de ex. Rom. 16, 3-15). Pe de altă parte, chiar activitatea misionarilor 
amintiţi mai înainte (Apostoli, Barnaba, slujitori hirotoniți) nu este prezentată în Noul 
Testament decât fragmentar şi cu totul incomplet. Nici măcar despre Sfântul Apostol 
Petru şi despre ceilalți Apostoli nu aflăm în Noul Testament ştiri suficiente privind 
lucrarea lor misionară. Cel care va beneficia de o atenţie cu totul deosebită în ce priveşte 
activitatea misionară în Faptele Apostolilor va fi Sfântul Apostol Pavel, care se numeşte 
pe sine „Apostol al neamurilor” (Rom. Il, 13). Despre sine, Sfântul Pavel scrie 
rezumând geografia activităţii sale misionare, înainte de prima captivitate romană: „Nu 
voi cuteza să spun ceva din cele ce n-a săvârşit Hristos prin mine, spre ascultarea 
neamurilor, prin cuvânt şi prin faptă, prin puterea semnelor şi a minunilor, prin puterea 
Duhului Sfânt, aşa încât, roată împrejur, de la Ierusalim şi până în Iliria, am dus la 
împlinire Evanghelia lui Hristos" (Rom. 15, 18-19). Se va observa că Apostolul nu oferă 
cititorilor săi, creştinii din Roma, decât punctele extreme ale geografiei sale misionare, 
atinse până la data redactării Epistolei către Romani (anii 57-58). Din acest text însă, 
vom reține ca punct şi informaţie definitivă numai locul de început al activității 
misionare a Apostolului neamurilor, adică Ierusalimul, cetate din care începe orice 
lucrare misionară a unui Apostol (Fapte 1, 8). Iliria însă nu este şi punctul cel mai 
îndepărtat al lucrării misionare a Apostolului neamurilor, pentru că, în acelaşi capitol 15 
al Epistolei către Romani, acesta îşi exprimă ferm dorința de a merge la Roma şi de 
acolo, mai departe, în Spania pentru a propovădui Evanghela. 


Cititorul va observa că textul din Epistola către Romani 15, 18-19 conţine, nu numai 
informaţia că Apostolul a predicat Evanghelia de la Ierusalim până în Ina, ci şi 
precizări asupra metodei folosite pentru a realiza această lucrare, ca şi ajutorul pe care 
Apostolul l-a primit de la Duhul Sfânt pentru deplina reuşită a acestei lucrări. 


Dar descrierea amănunțită a activităţii misionare a Sfântului Apostol Pavel în Faptele 
Apostolilor, ca şi informaţiile oferite de el însuşi în unele din Epistolele sale asupra 
acestui subiect, nu sunt importante numai prin aceea că ne introduc în această vastă 
lucrare misionară a Apostolului neamurilor. Ele devin deosebit de importante prin aceea 
că ne oferă un model, un prototip al misionarului din epoca apostolică şi al modului în 
care acesta îşi îndeplineşte lucrarea sa. Se va observa că, între lucrarea misionară a 
Sfântului Apostol Petru la Ierusalim şi aceea a Sfântului Apostol Pavel in lumea păgână 
sunt foarte multe asemănări: aceeaşi schemă a propovăduirii kerigmatice, aceeaşi 
argumentaţie a expunerii, aceeaşi asistentă a Sfântului Duh, săvârşirea de semne şi 
minuni in ambele cazuri etc. Mai mult încă, lucrarea misionară a celor doi mari Apostoli 
este, în foarte multe privinţe, asemănătoare cu aceea a Sfântului Arhidiacon Filip (Fapte 
8, 5-12, 26-40). De unde se deduce că, în epocă, modelul misionar era deja conturat, el 
repetându-se în toate cazurile care sunt prezentate în Faptele Apostolilor în aşa fel încât 
cititorul şi cu atât mai mult, cercetătorul să îşi formeze imaginea cât mai completă şi 
clară a misionarului creştin. 


Acest model sau prototip misionar va fi de folos şi va duce la cunoaşterea cât mai 
deplină, nu numai a marilor împliniri în ce pliveşte propovăduirea Evangheliei între 
anii 30-67, ci şi a modului în care au acționat şi alți misionari din epocă, putându-se 
anticipa şi asupra roadelor acestei lucrări. 


Este cert că printre marii misionari al epocii începuturilor Bisericii, se numără şi Sfântul 
Andrei, unul din cei doisprezece Apostoli ai Domnului, a cărui activitate este anunţată, 
în cărțile Noului Testament, prin texte cu conţinut general (vezi de ex. Marcu 16, 20), 
confirmată în scrierile cu caracter istoric din primele patru secole şi descrisă amănunțit 
în izvoarele  aghiografice care se fac ecoul memoriei vii a Bisericilor locale, cărora 
Sfântul Apostol Andrei le-a pus început prin predica sau le-a aprofundat învățături 
creştine de felul acelora ale Sfântului Apostol Pavel, expuse în şcoala lui Tiranus din 
Efes (Fapte 19, 9-10). Este de la sine înţeles că aceste documente şi scrieri în care-şi 
găsesc expresie, ştiri despre Sfântul Apostol Andrei vor fi pe larg dezbătute, în această 
prezentare, la locul potrivit. 


Partea întâi - Sfântul Andrei ucenic şi apostol al Mântuitorului 
Capitolul 1 - Viaţa Sfântului Andrei — Înainte de chemarea la apostolat 
1.Naşterea, familia, numele 


În cronologia apostolatului creştin, cel care se bucură de prima informaţie şi prezentare 
este Sfântul Andrei, care va primi în consecință supranumele de Cel dintâi chemat (la 
apostolat). Avem în vedere, fireşte, episodul istorisit în Evanghelia a patra, potrivit 
căreia, cel mai nerăbdător dintre contemporanii lui lisus, de fapt cel mai dornic să-L 
cunoască nemijlocit pe Acesta, a fost Andrei, unul din ucenicii Sfântului Ioan 
Botezătorul (loan 1, 36-40). Evenimentul primei întâlniri a lui Andrei cu isus, descris în 
Evanghelia după loan, i-a adus celui ce avea să devină Apostol numele de Cel dintâi 
chemat, care marchează primatul cronologic în ceea ce priveşte contactul personal, 
conştient şi nemijlocit cu persoana lui lisus Hristos, în raport cu ceilalți Apostoli. 


Aceste prezentări, care nu pot fi evitate într-o monografie asupra Sfântului Apostol 
Andrei, nu sunt decât preliminarii la capitolul privind viaţa acestuia înainte de chemarea 
la apostolat. Urmează ca, mai Jos, să revenim pe larg asupra acestei prime întâlniri dintre 
Mântuitorul şi Sfântul Andrei. 


Sfântul Andrei s-a născut, împreună cu fratele său Simon, supranumit şi Chefa (Petru), 
în familia lui lona, după cum ne informează Sfântul loan, Apostolul şi Evanghelistul (1, 
42), reproducând cuvintele Mântuitorului când l-a întâlnit prima dată pe Sfântul Petru: 
„Tu eşti Simon, fiul lui Ilona, tu te vei numi Chefa, ceea ce se tâlcuieşte Petru". De fapt, 
în patru din cele cinci texte în care se întâlneşte numele tatălui celor doi Apostoli, Petru 
şi Andrei (adică în loan 1, 42; 21, 15, 16, 17), acesta este numit loan provenit din 
grecescul loanes, forma grecizată a ebraicului Yohanan, Joannes, în latina Vulgatei. 


Această formă a numelui tatălui lui Petru şi Andrei este susţinută de cele mai bune 
izvoare ale textului grecesc al Noului "Testament: papirusurile 66 (scris în jurul anului 
200), 75 (sec. III), Sinaiticus (manuscris din sec. IV), Vaticanus (sec. IV) etc. Forma 
Iona este susținută de manuscrise ca, Alexandrinus (sec. V), VE (sec. IX-X), unele 
traduceri vechi şi de manuscrise minuscule. 

Vom păstra însă, în această monografie forma lona, pentru că, în toate traducerile 
româneşti, începând cu cea de la 1648 (Bălgrad, Alba-Iulia) şi până la versiunea din 
1993-1995 apărută la Institutul Biblic din Bucureşti, este folosită această formă. Dar şi 
pentru că, în cea de-a cincea întrebuințare a acestui nume (Matei 16, 17), tatăl celor doi 
Apostoli fraţi este lona. Acest fapt se vede din cuvântul Mântuitorului care-l numeşte pe 
Petru „fiul lui Iona", Barlona (bar înseamnă în ara maică fiu). Când termenul bar (fiul) e 
urmat de numele tatălui, devine, la iudei, numele de familie oficial. 


Andrei, ca şi fratele său Simon, era originar din Betsaida, cum aflăm tot din Evanghelia 
a patra: „A doua zi lisus voia să plece în Galileea şi a găsit pe Filip. Şi i-a zis lisus: 
Urmează-Mi. lar Filip era din Betsaida, din cetatea lui Andrei şi a lui Petru" (1,43-44). 


Betsaida, nume derivat din armaicul Betsaida însemnând casa peştilor sau casa 
pescuitului, este o localitate aşezată pe malul lacului Ghenizaret (Marcu 6, 45), deci în 
Galileea, nu departe de Capernaum. După Sfântul Marcu (8, 22 şi 26), Betsaida era un 
sat (Kome, în greacă), în timp ce, după Sfinții Evanghelişti Matei (11, 20 şi 21), Luca (9, 
10) şi loan (1, 44), Betsaida era un oraş (polis). Betsaida este numită „cetatea lui Andrei 
şi Petru", dar şi a lui Filip, un alt Apostol al Domnului (loan 1, 44; cf. 12, 21). Acesta 
este unul din titlurile de cinste ale Betsaidei, pentru că, altfel, toţi Apostolii vor fi numiţi, 
îndeosebi în Iudeea şi Ierusalim, galileeni (Marcu 14, 70; Luca 22, 59; Fapte 1,11; 2,7). 


În preajma cetăţii Betsaida, lisus a mers, după întoarcerea Sfinţilor Apostoli din 
misiunea de probă (Luca 9, 1-10), împreună cu aceştia „într-un loc pustiu" (Luca 9, 10). 
În acest loc pustiu, lisus a fost urmat de mulțimile cărora „le vorbea despre împărăţia lui 
Dumnezeu, iar pe cei care aveau trebuinţă de vindecare, îi făcea sănătoşi" (Luca 9, 11). 
Tot aici se va produce şi minunea înmulțirii pâinilor şi peştilor şi săturarea „celor ca la 
cinci mii de bărbaţi” (Luca 9, 14). După săvârşirea acestei minuni, Mântuitorul 1-a trimis 
pe ucenicii săi „să meargă... la Betsaida" (Marcu 6, 45). În acest timp, lisus „s-a dus în 
munte să se roage” (Marcu 6, 46). În drum spre Betsaida, având vântul împotrivă, 
ucenicii se chinuiau vâslind. lisus a venit la ei „umblând pe mare" (Marcu 6, 48). 
Văzându-l, ucenicii s-au tulburat, dar isus le-a zis: „îndrăzniţi, Eu sunt; nu vă temeţi” 
(Marcu 6, 50). Suindu-Se pe corabie, vântul s-a potolit. lar Evanghelistul notează: „Și 
ucenicii erau peste măsură de uimiţi în sinea lor. Căci nu pricepuseră nimic de la 
minunea pâinilor, deoarece inima lor era învârtoşată" (Marcu 6,51-52). 


Am istorisit aceste episoade din viața Apostolilor care se produc în legătură cu Betsaida, 
din voința Mântuitorului, pentru a se putea consta în ce măsură acest spațiu geografic 
ocupă un loc important, procesul complex şi de lungă durată al pregătirii ucenicilor 
Domnului, pentru a putea deveni, în final, Apostoli înzestrați cu harisma preoţiei 
apostolice. 

Numele Andrei derivă din grecescul Andreas, care înseamnă viteaz, bărbătesc. Acesta 
este un nume grecesc, deşi Sfântul Apostol Andrei era iudeu. 


Acest nume este întâlnit în opera lui Herodot, Plutarh, Pausanias. Acest nume, ca şi 
acela de Filip sau Nicodim, devenit foarte comun la iudei sub influenţa greacă, începând 
cu secolul II înainte de era creştină, în Talmudul din Ierusalim se vorbeşte de un rabin 
numit Andrei. 


Ocupaţia Sfântului Apostol Andrei înainte de a deveni ucenic al lui lisus era aceea de 
pescar. Afirmația se sprijină pe textul care istoriseşte chemarea oficială la apostolat a lui 
Andrei şi a lui Simon-Petru: „Pe când umbla (lisus) pe lângă Marea Galileii, a văzut doi 
frați, pe Simon ce se numeşte Petru şi pe Andrei, fratele lui, care aruncau mreaja în 
mare, căci erau pescari şi le-a zis: „Veniţi după Mine şi vă voi face pescari de oameni" 
(Matei 4, 18-19; Marcu 1, 16). Pescuitul era ocupaţia multora dintre locuitorii satelor şi 
cetăților aşezate pe ţărmul lacului Ghenizaret, numit deopotrivă, Marea Galileei (Matei 
4, 18; loan 6, 1) sau Marea Tiberiadei, după numele oraşului Tiberiada (oraşul lui 
Tiberiu) (loan 21, 1). Pescuitul era o ocupaţie care se transmitea adesea din tată în fiu 
(cf. Matei 4, 21-22). 


Dintre cei ce vor deveni Apostoli ai Domnului, mai practicau ocupația de pescari, pe 
lângă Andrei şi Simon-Petru, şi Iacov şi loan, fini lui Zevedeu (Matei 4, 21-22). În 
timpul activităţii publice a Mântuitorului şi chiar după înviere, ucenicii Domnului îşi vor 
practica meseria de pescari, când ocazia şi necesitatea se iveau (Luca 5, 2; loan 21, 3). 
Deci frații Andrei şi Simon-Petru aveau, ca să zicem aşa, o situaţie bună din punct de 
vedere social în momentul când au fost chemaţi în rândul ucenicilor Domnului. Faptul 
este important şi trebuie subliniat, pentru a cunoaşte că ca şi fii lui Zevedeu, renunţă la 
această situaţie certă, dând urmare, dintr-un impuls lăuntric, chemării pe care le-o va 
adresa Mântuitorul de a veni în ceata apropiaților Săi. Mai e de subliniat că, în ceata 
ucenicilor Domnului, nu au fost chemaţi numai acei bărbaţi care vor deveni Apostoli, ci 
şi mulți alţii din mijlocul cărora vor fi aleşi, la timpul potrivit, cei doisprezece (Marcu 
3,13-14). 


2. Ucenic al Sfântului loan Botezătorul 


Când Biserica l-a numit Prooroc, Înaintemergător ŞI botezător, a definit în rezumat 
lucrarea şi rolul pe care Sfântul Ioan, fiul lui Zaharia şi al Elisabetei (Luca 1,13) le va 
desfăşura în scurta lui existență pământească în legătură cu venirea în lume a Domnului 
nostru lisus Hristos şi cu începutul activităţii Sale publice. Sfântul Ioan este ultimul şi 
cel mai mare dintre proorocii Vechiului Testament (Luca 7, 28; Matei 11,11), pentru că 
numai lui i-a fost dat, nu numai să grăiască prooroceşte despre lisus Hristos, ci să-l şi 
semnaleze prezenţa în trup spunând: „lată Mielul lui Dumnezeu, Cel ce ridică păcatul 
lumii" (loan 1, 29, 36) şi: „Eu am văzut şi am mărturisit că Acesta este Fiul lui 
Dumnezeu" (Luca 1, 34). Sfântul loan Botezătorul a dobândit certitudinea că, în 
Persoana lui lisus, trebuie identificat Unsul lui Dumnezeu, Mesia cel vestit de profeţi, 
pentru că 1 s-a descoperit lui însuşi, când a fost trimis să boteze cu apă: „Eu nu-L 
cunoşteam pe EI, dar Cel ce m-a trimis să botez cu apă, Acela mi-a zis: „Peste Care vei 
vedea Duhul coborându-Se şi rămânând peste El, Acela este Cel ce botează cu Duh 
Sfânt. ŞI eu am văzut şi am mărturisit că Acesta este Fiul lui Dumnezeu" (loan 1, 33- 
34). Proorocia Sfântului loan este completă, atât prin conţinutul ei care-L. descrie pe 


lisus ca Fiu al lui Dumnezeu, cât şi prin precizarea că ea vine prin descoperire 
suprafirească (loan 1,33). 


Dar, oricât de precisă şi completă ar fi o proorocie, dacă nu este adusă la cunoştinţa unui 
cât mai larg cerc de ascultători, în aşa fel încât să-şi asigure permanenţa şi lucrarea în 
conştiinţa acestora, va rămâne apanajul unui cerc închis şi ineficientă în raport cu 
destinaţia sa universală. Singura metodă prin care descoperirile profetice pot fi salvate 
de la uitare, dispariție sau izolare este aceea a atragerii de către profet în jurul său a unui 
număr de ucenici, dispuşi mai întâi să-l urmeze pretutindeni unde acesta îşi îndreaptă 
paşii, iar, după aceea, să reţină învăţăturile acestuia, în aşa fel încât să le poată expune 
integral, fără răstălmăcire sau ştirbire şi fără intenția de a le manipula înaintea altor 
ascultători. 


Deşi nu se precizează niciodată în Noul Testament numărul ucenicilor Sfântului loan 
Botezătorul, aceştia par să fi fost destul de numeroşi de vreme ce, venind la Efes în cea 
de a treia călătorie misionară, pe la anul 53, Sfântul Apostol Pavel a aflat aici „câțiva 
ucenici" ai lui loan Botezătorul „ca la doisprezece bărbaţi” (Fapte 19, 1, 7) pe care i-a 
botezat „întru numele Domnului lisus" (19, 5), devenind primii creştini din capitala 
Asiei Proconsulare. 


Printre ucenicii Sfântului loan Botezătorul se va număra şi Andrei, fratele lui Simon- 
Petru, ca şi Sfântul Apostol loan, cum se constată din Evanghelia a patra în care este 
descrisă prima întâlmre dintre Mântuitorul si doi dintre ucenicii Sfântului loan 
Botezătorul, dintre care, singurul numit este chiar Andrei, fiul lui Iona (loan 1, 35-40). 
Această primă întâlnire a lui Andrei cu Mântuitorul s-a produs în ludeea, mai precis, în 
Betania, în stânga Iordanului, unde boteza Ioan (loan I, 28), într-o regiune secetoasă, 
săracă în vegetaţie, având aspect de deşert (vezi şi loan 10, 40). Această regiune cu 
numele de Betania nu trebuie confundată cu localitatea Betania din apropiere de 
Ierusalim, aşezată în dreapta Iordanului, oraşul lui Lazăr celui înviat a patra zi, al Martei 
şi Mariei şi al lui Simon leprosul (loan 11,18; Marcu 11, 1; Matei 26, 6 etc). În această 
regiune aflată pe marginea Iordanului, Sfântul Prooroc loan L-a botezat pe lisus (loan 1, 
29-32). Nu-i exclus ca acest eveniment să se fi produs chiar în prezenţa ucenicilor 
Sfântului loan, printre care şi Andrei şi loan, viitorii Apostoli ai Domnului. 

Ceea ce este cert însă este faptul că într-o zi după Botezul Domnului, Sfântul loan 
Botezătorul se afla împreună cu doi din ucenicii săi, Andrei şi loan, fiul lui Zevedeu, 
când, pe lângă ei, trecea lisus. Sfântul loan Evanghelistul, în mod cert, martor la 
eveniment, precizează că Sfântul loan Botezătorul a zis privindu-L pe lisus: „lată Mielul 
lui Dumnezeu" (1, 35). Cei doi ucenici „au auzit când (loan) a spus aceasta şi au mers 
după lisus" (1, 36). 


Prezenţa Sfântului Andrei şi a lui loan, fiul lui Zevedeu, în rândul ucenicilor Sfântului 
loan Botezătorul arată două conştiinţe din acea epocă în căutarea marilor adevăruri 
religioase ale umanităţii, ocupaţia lor materială sau chiar pregătirea lor intelectuală 
modestă (cf. Fapte 4, 13) nefiind o piedică în realizarea acestei dorinţe. Aceasta nu este 
o simplă misiune sau curiozitate, ci un răspuns la o vocaţie irezistibilă de a afla adevărul 
asupra lui Mesia. 


Sfântul loan Hrisostom scrie in Omilia a XVIII-a, 3 din Comentariul său asupra 
Evangheliei după loan că „loan (Botezătorul) avea şi alți ucenici ca aceştia (Andrei şi 
Ioan). Dar aceia în loc să-L. urmeze (pe lisus), aveau faţă de EI sentimente de invidie”. 
Pentru a-şi susține afirmaţia, Sfântul loan Hrisostom citează textul: „Şi s-a iscat o 
neînțelegere între ucenicii lui loan (Botezătorul)... şi au venit la loan şi i-au zis: Rabi, 
Acela care era cu tine dincolo de Iordan şi despre care tu ai mărturisit, iată El botează şi 
toți se duc la EI" (loan 3, 25). Urmându-L pe lisus Hristos, cei doi ucenici ai 
înaintemergătorului nu au arătat faţă de acesta din urmă nici un fel de desconsiderare, ci, 
dimpotrivă, i-au arătat supunere, dovedind că i-au înţeles în mod deplin mesajul de 
Înaintemergător. Căci el însuşi spunea: „Acesta trebuie să crească, iar eu să mă 
micşorez" (loan 3, 30). Sfântul Ioan Hrisostom cu precizarea, în acelaşi comentariu la 
Evanghelia după loan: „Ei (cei doi ucenici) nu părăsesc, propriu-zis, pe dascălul lor, ci 
ei nu doreau decât să ştie ce aducea pe pământ lisus, mai mult decât loan". Ei doreau să 
afle ce suport aveau în Persoana lui lisus, susținerile din predica Sfântului loan 
Botezătorul despre EI, mai notează Sfântul loan Hrisostom. 


Prezenţa Sfinților Andrei şi loan, fiul lui Zevedeu, în rândul ucenicilor Sfântului loan 
Botezătorul va pregăti întâlnirea lor cu lisus Hristos, pentru că, în epocă, nu va exista o 
altă cale sau o altă şcoală care să conducă pe cineva către lisus Hristos, decât predica 
Botezătorului. Această predică şi totodată, aspecte din viaţa şi activitatea Sfântului loan 
Botezătorul, se bucură de largi expuneri în Sfintele Evanghelu (vezi, de ex., Luca 1, 5- 
25, 57-80; 3, 1-22), tocmai pentru caracterul lor de mijloace pregătitoare a începutului 
activitățu publice a Mântuitorului. Este mai presus de orice îndoială că cel dintâi dintre 
contemporanii lui lisus căruia 1 s-a descoperit de sus (loan 1, 33) că Acesta este Mesia, 
„Mielul lui Dumnezeu care ridică păcatul lumii" (loan 1, 29) a fost Sfântul Ioan 
Botezătorul. În predica acestuia îşi vor găsi expresia multe adevăruri pe care le vom 
întâlni mai apoi şi în predica lui lisus Hristos. Astfel este chemarea la pocăință în 
legătură cu apropiata venire a Împărăției Cerurilor (Matei 3, 2 şi 4, 17), anunţarea 
botezului cu Duh Sfânt (Matei 3, 11; Marcu 1, 8; loan 1, 34 etc. şi loan 3, 5). Sfântul 
loan Botezătorul anunţă mântuirea întregii făpturi prin lisus Hristos (Luca 3, 6) şi 
propovăduieşte vestea cea bună privind lucrarea lui lisus Hristos (Luca 3,18). 


Intr-un timp în care nimeni nu avea ştiinţă despre apariţia pe pământ a Fiului lui 
Dumnezeu întrupat şi despre lucrarea Sa mântuitoare care se va răsfrânge asupra întregii 


umanităţi (Luca 3, 6), despre transcendenţa şi existenţa din veci a Acestuia (loan 3, 31), 
despre originea dumnezeiască a propovăduirilor Sale (loan 3, 34), despre faptul că EI 
este Fiul lui Dumnezeu, despre faptul ca „cel ce crede în Fiul are viaţă veşnică, iar cel ce 
nu ascultă pe Fiul nu va vedea viaţa, ci mânia lui Dumnezeu rămâne peste el" (loan 3, 
34-36), predica Sfântului loan Botezătorul, un prooroc respectat pentru viaţa lui curată şi 
pentru traiul lui cumpătat şi ascetic, devine cu adevărat o mărturie de o valoare înaltă, 
pregătind apariția publică a lui lisus Hristos. 


Simpla prezenţă a Sfinților Andrei şi loan, viitorii Apostoli ai Mântuitorului, demon- 
strează dispombilitatea acestora de a cunoaşte cele mai autentice şi reprezentative 
propovăduiri religioase din epocă; de aici, şi beneficiul maxim obţinut din ascultarea 
predicii Botezătorului, din care vor reține, cu precădere, expunerile privind împlinirea 
profeţiilor mesianice în Persoana lui lisus. Deşi, în cea mai mare parte, pur afirmative, 
propovăduirile Înaintemergătorului, evocarea amănunţită şi precisă a circumstanțelor în 
care s-a produs Botezul Domnului, cu descrierea amănunțită a teofaniei, produsă cu 
acest prilej, capătă o consistenţă aparte, impunându-se ca adevăruri importante spiritelor 
dominate de aşteptarea lui Mesia. 


După cum se ştie, Sfântul loan Botezătorul a avut numeroşi ucenici (cf. Matei 9, 14; 
Luca 5, 33; 11, 1 etc.), dar nu toţi, ba chiar cei mai mulţi nu au înţeles propovăduirea 
acestuia privind mesianitatea lui lisus, deşi propovăduitorul este foarte categoric în 
afirmaţiile sale (loan 3, 26-36). Din mulțimea ucenicilor Sfântului loan puţini au fost 
aceia care au reținut integral sensul predicii sale asupra lui lisus Hristos. Unii dintre ei s- 
au plâns Botezătorului: „Rabi, Acela care era cu tine dincolo de Iordan şi despre Care tu 
ai mărturisit, iată El botează şi toţi se duc la EI" (loan 3, 26; cf. Luca 7, 18). Sfântul loan 
Botezătorul, aflat în închisoare, a trimis pe doi dintre ucenicii săi care se îndoiau mai 
mult de divinitatea lui lisus Hristos şi-L pizmuiau pentru propovăduirea, minunile şi 
lucrarea Sa (Luca 7, 18) şi pentru ucenicii Săi, la lisus, pentru a se convinge ei înşişi de 
visu, de minunile săvârşite de Acesta şi în consecinţă, de divinitatea Sa. Pentru a 
provoca pe lisus să le facă ucenicilor Înaintemergătorului dovada mesianităţii Sale, 
aceştia sunt puşi să-L întrebe pe lisus: „Tu eşti cel ce va să vină, sau să aşteptăm pe 
altul?" (Luca 7, 11; Matei 11, 3). Este de la sine înţeles că Sfântul loan Botezătorul nu 
avea trebuinţă de vreun nou argument pentru a cunoaşte rolul şi obârşia dumnezeiască a 
lui lisus Hristos. El vrea doar să-i convingă, prin răspunsul pe care-l vor primi, pe 
proprii ucenici de adevărul asupra lui lisus. În faţa acestei cereri al cărei sens l-a intuit 
îndată, lisus „în acel ceas, El a vindecat pe mulți de boli şi de răni şi de duhuri rele şi 
multor orbi le-a dăruit vederea" (Luca 7, 21). În continuare, aplicând ucenicilor lui loan 
o pedagogie indirectă, lisus le-a spus: „Mergeţi şi spuneţi lui loan cele ce ați văzut şi 
cele ce aţi auzit: Orbii văd, şchiopii umblă, leproşii se curăţesc, surzii aud, morţii înviază 
şi săracilor li se binevesteşte. Şi fericit este acela care nu se va sminti întru Mine" (Luca 
7, 22-23). Din acest tablou care descrie era mesianică (cf. Luca 4, 18-19; cf. Isaia 47, 7; 


61, 12), ucenicii Sfântului loan Botezătorul urmau să înţeleagă că lisus este Hristosul. 
Din acest episod biblic se constată că ucenicii Botezătorului nu erau convinşi de 
divinitatea Mântuitorului nici după ce Acesta îşi începuse activitatea publică. 


Este cu atât mai demnă de pus în evidenţă orientarea şi convingerile dobândite de Andrei 
şi loan, cei doi ucenici ai Înaintemergătorului care, într-o singură zi, ajung la concluzia 
tulburătoare pe care Andrei o comunică fratelui său Simon: „Am găsit pe Mesia care se 
tâlcuieşte Hristos" (loan 1, 41). Desigur că, la formarea acestei concluzii nu a contat 
numai întâlnirea de câteva ore cu lisus Hristos (loan I, 39), ci faptul că aceştia au aflat 
din gura Botezătorului adevărurile fundamentale privitoare la Persoana şi rolul mesianic 
ale lui lisus. Verbul a găsi (în greacă: evrisko, a găsi, a întâlni, a descoperi, a constata, a 
recunoaşte), presupune un efort din partea subiectului, adesea labonios şi de durată, de 
verificare şi cercetare privind obiectul căutării; faptul presupune, din partea Sfântului 
Andrei, o focalizare a tuturor puterilor sale sufleteşti asupra adevărului privind pe lisus 
Hristos. 


Aşa se face că Sfântul Andrei devine nu numai primul ucenic al Înaintemergătorului 
care identifică în Persoana lui lisus pe Mesia, ci şi primul propovăduitor al acestui 
adevăr dintre ucenicii Sfântului loan Botezătorul. Pentru că el era încă ucenic al 
acestuia, când „l-a găsit întâi pe Simon, fratele său, şi i-a zis: Am găsit pe Mesia care se 
tâlcuieşte Hristos" (loan 1, 41). Termenul întâi (proton, în greacă) poate să indice pe 
primul dintr-o serie, ceea ce indică intenţia Sfântului Andrei de a continua descoperirea 
concluziei la care ajunsese el însuşi şi către alte persoane din familia şi anturajul său. 
Oricum, trebuie să identificăm în acţiunea Sfântului Andrei, pe de o parte, bucuria care- 
1 stăpânea cugetul în faţa descoperirii sale privind mesianitatea lui lisus, iar pe de altă 
parte, năzuinţa de a vorbi cât mai multor persoane adevărul înalt de care se învrednicise. 
În aceste două trăsături ale fiinţei sale lăuntrice se citeşte cu o mare claritate destinul său 
ultim şi definitiv de a deveni şi a fi Apostolul Celui în Persoana căruia a identificat pe 
Mesia care se tâlcuieşte Hristos (loan 1,42). 


Capitolul II — Chemarea la apostolat 
1. Cel dintâi chemat 


Biserica cinsteşte pe Sfântul Andrei cu următorul nume de sinaxar: „Sfântul, măritul 
(slăvitul) şi întru tot lăudatul Apostol Andrei, cel dintâi chemat". Acesta este numele 
lturgic al Sfântului Andrei, din sinaxar, care exprimă, rezumativ şi normativ, înalta 
cinstire de care se bucură, în Biserică, alături de ceilalți sfinţi din sinaxar, dar şi spre 
deosebire de ei. 


Faţă de titlurile pe care le primesc în sinaxar şi ceilalți Apostoli, în cazul Sfântului 
Andrei, se adaugă şi apelativul „Cel dintâi chemat", se subînţelege, la apostolat. Acest 
supranume pe care i-l acordă Biserica e întâlnit şi pus în lumină în întreaga slujbă 
liturgică cuprinsă în Mineiul lunii noiembrie începând cu Litia şi sfârşind cu Laudele de 
la utrenie. Afirmația că Sfântul Andrei este cel dintâi chemat (la apostolat) este în 
centrul cântărilor liturgice care-i sunt consacrate. 


Justificarea acestui accent pus pe supranumele de cel dintâi chemat dat de Biserică 
Sfântului Apostol Andrei îşi află temeiul firesc în Noul Testament, mai precis, în 
pericopa care istoriseşte prima întâlnire dintre lisus şi doi dintre ucenicii Sfântului loan 
Botezătorul, dintre care este numit numai Sfântul Andrei (loan 1, 35-40). EL devine 
astfel personajul central al istorisirii Sfântului loan Evanghelistul, pentru că, în pericopa 
respectivă, nu se istoriseşte numai întâlnirea propriu-zisă dintre Iisus şi cei doi ucenici ai 
Botezătorului, ci şi urmarea şi înrâurirea pe care acest eveniment o are asupra cugetului 
şi comportării Sfântului Andrei care ajunge singur, dar în mod cert şi indiscutabil la 
convingerea că a aflat pe Mesia care este Hristos (loan 1, 41). 


Analiza exegetică a pericopei care istoriseşte întâlnirea dintre lisus şi cei doi ucenici ai 
Înaintemergătorului ne va pune în situaţia de a descoperi un episod în care, pentru întâia 
oară, doi tineri sunt atraşi irezistibil de lisus Hristos, numit de Botezătorul „Mielul lui 
Dumnezeu care ridică păcatul lumii" (loan 1, 29, 36) şi „Fiul lui Dumnezeu" (loan 1, 
34). 


Sfântul loan Apostolul şi Evanghelistul arată o deosebită atenție evenimentelor şi 
mărturiilor Botezătorului înainte de a fi închis. Sfântul loan Evanghelistul este 
participant şi martor direct al episoadelor pe care le descrie în legătură cu activitatea şi 
predica Sfântului loan Botezătorul, ca ucenic al acestuia din urmă. Aşa cum notează 
Sfântul Ioan Hrisostom, Sfântul loan Evanghelistul, spre deosebire de Matei, expune 
mai amănunţit episoadele activităţii Botezătorului în Betania: predica acestuia, întâlnirea 
cu preoții şi leviţii din Ierusalim, mărturia acestuia cu privire la divinitatea lui lisus, ca 


urmare a descoperirii pe care o primise în momentul Botezului lui lisus Hristos (cf. loan 
1, 32-33; vezi Omilia a XVII-a, 1 la loan). 


În pericopa 1, 19-40 din Evanghelia a patra, sunt istorisite trei evenimente care prezintă 
activitatea Inaintemergătorului în legătură cu mărturisirea lui lisus, dar după ce Acesta 
se întorsese din pustiul Qarantaniei (Matei 4, 1-11; Marcu 1, 12-13). 


Primul dintre aceste evenimente (Ioan 1, 19-28) constă în întâlnirea Înaintemergătorului 
cu reprezentanţii iudeilor din Ierusalim, preoți şi leviți, trimişi să-î întrebe pe acesta: 
„Cine eşti tu?" (loan 1,19). 

Al doilea eveniment (loan 1, 29-34) constă în reîntâlnirea Botezătorului cu lisus, când 
Acesta vine „în Betania, dincolo de Iordan" (loan 1, 28). Episodul descris în loan 1, 29- 
34 se produce a doua zi după întâlnirea Înaintemergătorului cu trimişii iudeilor din 
Ierusalim (1, 19). Cu acest prilej Sfântul loan Botezătorul îl arată pe lisus ca fund: 
Mielul lui Dumnezeu, Cel ce ridică păcatul lumii" (cf. Isaia 53,7. Ieremia Il, 19). 
Aceasta nu e o profeție a Botezătorului în sens propriu, ci este o învăţătură a acestuia, o 
descoperire de care s-a învrednicit de sus. Ea nu e decupată din vreo proorocie a 
Vechiului Testament, ci e o formulare de o tulburătoare afinalitate. Sensul ei profund nu 
poate fi pătruns decât de cei obişnuiţi cu ştiinţa trăsăturilor specifice ale lui Mesia, Unsul 
lui Dumnezeu. Este un rezumat privind aspectul soteriologic al lucrării lui lisus Hristos. 


Propovăduirea Înaintemergătorului va fi pe deplin înţeleasă după parcurgerea întregii 
hristologii biblice. 


Din punct de vedere al acestei prezentări, profunda exprimare a Botezătorului prezintă 
importanţă prin aceea că ea a fost rostită pentru a fi auzită de ucenicii săi, printre care, în 
acel timp, se numărau Sfântul Andrei şi Sfântul loan, fiul lui Zevedeu. Rostirea acestei 
revelații apropie rapid ziua ieşiri la propovăduire a însuşi Domnului nostru lisus 
Hristos. 


Propovăduirea înaintemergătorului în legătură cu identitatea divină a Mântuitorului 
continuă prin afirmația capitală: „Eu nu-L cunoşteam pe EI, dar Cel ce m-a trimis să 
botez cu apă, Acela mi-a zis: „Peste Care vei vedea Duhul coborându-Se şi rămânând 
peste EI, Acela este Cel ce botează cu Duh Sfânt. Şi eu am văzut şi am mărturisit că 
Acesta este Fiul lui Dumnezeu" (loan 1, 33-34). 


Arătând modul în care a primit (de sus) adevărul privind identitatea divină a lui lisus 
Hristos, Inaintemergătorul îşi îndeplineşte mandatul ce i-a fost încredinţat, acela de a-L 
arăta lumii pe Mesia, pentru ca acesta să nu mai aştepte pe altcineva, un alt Mesia. 


Sfântul loan Hrisostom, care dezvoltă un amplu comentariu în legătură cu aceste 
propovăduiri ale Sfântului loan Botezătorul (Omilia a XVII-a, 1 la loan), insistă asupra 
faptului că această a doua întâlnire dintre Botezător şi lisus Hristos şi propovăduirea pe 
care o prilejuieşte „au pătruns adânc in suflelele auditoriului”. lar acest auditoriu era 
alcătuit, înainte de toate, din ucenicii Sfântului loan Botezătorul. 


Această impresionantă predică de identificare divină şi mesianică a lui lisus Hristos nu 
putea să nu găsească un amplu ecou în sufletele unora dintre aceşti ucenici. Când face o 
prezentare atât de amplă şi expresivă a acestor întâlniri dintre lisus şi Botezătorul, 
Sfântul loan Evanghelistul este motivat şi de faptul că, în continuare, el va descrie prima 
întâlnire a unor ucenici ai Înaintemergătorului cu lisus Hristos. În mod cert, cei doi 
ucenici ai Sfântului loan nu ar fi venit la Mântuitorul, dacă nu ar fi ascultat predica 
învățătorului lor despre EL. 


Această predică devine preambulul întâlnirii dintre cei doi ucenici ai Botezătorului şi 
Mântuitorul: „A doua zi iarăşi stătea loan şi doi dintre ucenicii lui. Şi privind pe lisus, 
Care trecea, a zis: lată Mielul lui Dumnezeu! Şi cei doi ucenici l-au auzit când a spus 
aceasta şi au mers după lisus. Iar lisus, întorcându-Se şi văzându-i că merg după EI, le-a 
zis: Ce căutaţi? Iar ei I-au zis: Rabi (care se tâlcuieşte: Învăţătorule), unde locuieşti? EI 
le-a zis: Veniţi şi veţi vedea. Au mers deci şi au văzut unde locuia; şi au rămas la El în 
ziua aceea. Era ca la ceasul al zecelea" (loan 1, 35-39). 


Sfântul loan Hrisostom consacră o frumoasă omilie (cea de a XVIII-a) din Comentariul 
său la Evanghelia după Ioan acestui episod descris în cea de-a patra Evanghelie. Marele 
dascăl al Bisericii arată că numai rareori cuvântul descoperirii celei de sus găseşte teren 
prielnic şi fertil în sufletele ascultătorilor. De aceea, şi propovăduitorii revelației trebuie 
să revină şi să repete adevărurile dumnezeieşti. Sfântul loan Botezătorul a descoperit, în 
mod repetat, adevărurile fundamentale asupra lui lisus (vezi, de ex., Matei 3,11), dar 
foarte puţini erau dispuşi să-şi aplece urechile la aceste propovăduiri. „Cei mai mulți 
erau, cum spune Sfântul loan Hrisostom, într-o stare de adevărată apatie şi de 
dezinteres". De aceea, şi Sfântul loan Botezătorul era obligat să revină asupra aceloraşi 
adevăruri pentru a trezi din această stare pe ascultătorii săi. Cum remarcă acelaşi Sfânt 
Părinte, Botezătorul nu se foloseşte pentru a-şi atinge scopul de lungi discursuri, ci de 
exprimări scurte, dar cuprinzătoare, caracteristice, de altfel, marilor descoperiri venite de 
sus. O astfel de propovăduire concentrată este tocmai cuvântul: „lată Mielul lui 
Dumnezeu" (loan 1, 36). 


Profeţii şi Apostolu îl vor propovădui pe Hristos: primii înainte de venirea acestuia în 
lume, cei din urmă, după înălţarea Sa cu trupul la cer. Sfântul loan Botezătorul, notează 

Sfântul loan Hrisostom, este singurul care Îl predică pe Iisus Hristos chiar în prezenţa Sa 
istorică. Când anunţă: „lată Mielul lui Dumnezeu", lisus, care era de față, păstrează o 


tăcere absolută. Înaintemergătorul este singurul care vorbeşte. Prin lucrarea Sa, lisus 
confirmă adevărul cuprins în enunţul Sfântului loan Botezătorul. Pe buzele acestuia, 
Mielul lui Dumnezeu devine un nume simbolic, dar concret, al lui Mesia. Acesta va fi ca 
apelativul mesianic cel mai obişnuit în Apocalipsă, de asemenea, operă a Sfântului loan 
Evanghelistul (vezi, de ex., Apoc. 5, 6,12 etc.). Scriind „a doua zi" (1, 35), Sfântul loan 
Evanghelistul slabileşte o cronologie a evenimentelor care se produc în legătură cu 
mărturia Înaintemergătorului după reîntoarcerea lui lisus din pustiul Qarantaniei (vezi şi 
1, 29), dar şi cronologie în cadrul căreia au loc prefacerile sufleteşti ale celor doi ucenici 
ai Botezătorului declanşate ca urmare a mărturiei acestuia asupra lui lisus. 


Ca urmare a acestor transformări sufleteşti suferite de cei doi ucenici ai Botezătorului, 
aceştia „L-au auzit când a spus aceasta (lată Mielul lui Dumnezeu) şi au mers după 
lisus" (loan I, 37). A fost o mişcare şi o hotărâre care aparține în exclusivitate celor doi 
ucenici ai Înaintemergătorului. Se observă că acesta nu-i opreşte să urmeze pe lisus, ci le 
dă permisiunea sa cu bucuria celui ce descoperă că propovăduirile sale au fost înţelese 
măcar de aceşti doi ucenici ai săi. Gestul celor doi ucenici de a urma pe lisus este 
determinat de o chemare căreia aceştia nu-i puteau rezista, deşi, cum spune Sfântul loan 
Hrisostom în aceeaşi Omilie XVIII-a, „ei tremurau de teamă şi timiditate". Deşi Îl urmau 
îndeaproape pe lisus, cei doi nu îndrăzneau să-l adreseze vreun cuvânt Acestuia. Simţind 
teama şi timiditatea celor doi, Mântuitorul ia EI Însuşi iniţiativa dialogului, când spune: 
„Ce căutaţi?” Cu privire la această întrebare a lui lisus, Sfântul loan Hrisostom 
comentează că Mântuitorul nu urmărea să se lămurească asupra intenţiilor celor doi, 
pentru că El le cunoştea. EI pune această întrebare pentru a-i atrage către sine şi pentru a 
le inspira încredere şi a le arăta că sunt vrednici de a asculta cuvântul Său. Răspunsul 
celor doi la această întrebare a Mântuitorului a fost: „Rabi (care se tălmăceşte: 
învăţătorule), unde locuieşti?" (loan 1, 38). Numindu-L Rabi, cei doi ucenici ai 
Botezătorului dovedesc gradul înalt de cunoaştere a poziției pe care lisus o are faţă de 
lume, căci cel ce purta titlul de învăţător era chemat să înveţe lumea. Cei doi ucenici ai 
Botezătorului fac astfel dovada că ştiu esențialul despre rostul venirii în lume a lui 
Hristos, iar această ştiinţă este rodul propriilor eforturi de cunoaştere în profunzime a 
prezenţei printre ei a lui lisus Hristos. 


lar întrebarea: „Unde locuieşti”, pe care cei doi 1-o adresează Mântuitorului 
demonstrează inteligenţa acestora, care, modeşti şi reţinuţi, nu folosesc, cum spune 
Sfântul Ioan Hrisostom, cuvinte mari ca „învaţă-ne doctrina şi adevărul Tău", pentru a 
justifica faptul că îl urmau pe lisus, fără să fie chemaţi în mod special de Acesta. Cu 
întrebarea adresată lui lisus: „Unde locuieşti” (loan 1, 38), cei doi ucenici ai 
Botezătorului căutau să afle dacă învățătorul era dispus să-i primească în preajma Sa ca 
ucenici, sau dimpotrivă. Răspunsul lui lisus: „Veniţi şi veţi vedea" (loan 1, 39) 
echivalează cu o primă chemare la apostolat. Este o anticipație asupra rânduirii celor doi 
în ceata celor doisprezece. Sfântul loan Hrisostom notează, în Omilia a XVIII-a, 3 la 


Ioan, că, prin cuvintele „Veniţi şi veţi vedea", lisus îi lasă pe cei doi să înţeleagă că i-a 
primit printre ucenicii Săi, atrăgându-i să fie în preajma Sa. „Hristos, spune Sfântul loan 
Hrisostom, îi priveşte pe prietenii Săi, care se bucurau de multă vreme de intimitatea 
Sa". 


Evanghelistul precizează că cei doi ucenici au acceptat deîndată invitația lui lisus de a-L 
vizita la locuinţa Sa. Astfel continuă, sub semnul deplinei înţelegeri şi al consensului, 
dialogul dintre lisus şi cei doi ucenici ai Botezătorului. Ajunşi la locuinţa lui lisus, cei 
doi ucenici „au rămas la El în ziua aceea. Era ca la ceasul al zecelea" (loan 1, 39). 
Ceasul al zecelea coincide cu ora 4 după amiază. Ziua se sfârşea la ora 6. Ajunşi acasă la 
Mântuitorul, au urmat, fireşte, gesturile elementare de ospitalitate (cf . Matei 8, 15; 9, 
10; Luca 10, 40; 19, 6; 24, 29, 30; loan 2, 2; Apoc. 4, 20) din partea Mântuitorului Care 
era gazdă. 


Autorul Evangheliei a patra nu face nici o precizare în ce priveşte conținutul discuţiilor 
care vor fi avut loc în locuinţa Mântuitorului între Acesta şi invitaţii Săi. Dar, cum spune 
Sfântul loan Hrisostom, „singura rațiune pentru care cei doi au urmat pe Mântuitorul şi 
pentru care Mântuitorul i-a invitat la EI, era aceea a descoperirii cereştii învățături” 
(Omilia a XVIII-a, 3, la loan). Iar rezultatul acestor discuţii a fost atât de puternic, încât, 
după o singură noapte (Sfântul loan Hrisostom vede că cei doi ucenici au rămas cu 
Mântuitorul şi peste noapte), de învățături primite de la Domnul, aceştia au început să 
caute noi ucenici lui lisus. 


Cu certitudine, cei doi ucenici ai Botezătorului, care au urmat pe Domnul în locuinţa Sa, 
s-au împărtăşit de asemenea învățături, încât acestea nu puteau fi nici măcar rezumate de 
Evanghelist. Aceste învățături vor fi cuprins principalele linii şi articulaţii ale 
Evangheliei. lar cel ce voieşte să cunoască aceste învățături, trebuie, probabil, să 
citească întreaga Evanghelie. 


În ultima parte a istorisirii sale privind întâlnirea dintre lisus şi cei doi ucenici ai 
Botezătorului, Sfântul loan Evanghelistul ne dezvăluie numele unuia dintre aceşti 
ucenici: Unul dintre cei doi care auziseră de la Ioan şi veniseră după lisus era Andrei, 
fratele lui Simon Petru (loan 1, 40). Astfel aflăm că numele Celui dintâi chemat nu este 
altul decât „Andrei, fratele lui Simon Petru". Cel de-al doilea personaj principal al 
acestui epistod nu poate să fie decât, cum spune Sfântul loan Hrisostom, fie un ucenic 
care nu va juca, în viitor, nici un rol, fie autorul Evangheliei a patra. Toţi comentatorii 
moderni, recunoscând justeţea gândirii lui Hrisostom, conchid că trebuie, totuşi, să 
identificăm în persoana celui de-al doilea ucenic al Botezătorului care l-a urmat pe lisus, 
pe autorul Evangheliei a patra, adică pe Apostolul Ioan, unul dintre cei doi fii ai lui 
Zevedeu, care au răspuns chemării la apostolat ce le-a fost adresată de Mântuitorul. În 
sprijinul acestei susțineri, se argumentează că, în general, autorul Evangheliei a patra 


evită adesea să-şi dea numele, în scrierile sale, îndeosebi în Evanghelie, dar lasă să se 
întrevadă suficient că el este acela de care aminteşte într-un episod sau altul (vezi 13, 23; 
19, 26; 20, 2; 21, 7, 20). Se evocă, apoi, în susținerea opiniei că loan, fiul lui Zevedeu, 
este cel de-al doilea ucenic al Înaintemergătorului care L-a urmat pe lisus Hristos, faptul 
că episodul prezentat în Evanghelia a IV-a conţine foarte multe detalii precise, chiar 
puţin obişnuite în descrierile evanghelice, mai cu seamă în succesiunea zilelor pe care o 
marchează cu precizie, dar şi a programului foarte exact al zilei în care s-a consumat 
întâlnirea dintre lisus şi cei doi ucenici ai Înaintemergătorului care L-au urmat pe 
Acesta. 


Însă faptul că singurul numit în episodul descris în loan 1, 35-40 este Sfântul Andrei, i-a 
atras acestuia, în exclusivitate, supranumele de Cel dintâi chemat, pe care i l-a acordat 
Biserica. 


Pentru o mai exactă şi deplină identificare a celui care L-a urmat pe lisus, auzind 
propovăduirea Inaintemergătorului, evanghelistul precizează: „Unul din cei doi care 
auziseră de la loan şi veniseră după lisus era Andrei, fratele lui Simon Petru" (loan 
1,40). 


După cum se ştie, Sfântul Apostol loan îşi scrie Evanghelia care-i poartă numele la anul 
100. Primii cititori ai acestei Evanghelii sunt creştinii din Asia, foarte numeroşi după 
cum rezultă din studiul răspândirii Evangheliei în epocă, dar nu numai creştinii din Asia, 
ci, în general, toţi creştinii. Un fragment de manuscris pe papirus cuprinzând această 
scriere s-a găsit la începutul secolului II, în Egipt. La data scrierii acestei cărți, numele 
Sfântului Apostol Petru era unul de referinţă, iar precizarea: „Andrei, fratele lui Simon 
Petru" (loan 4,40) ajută mult la identificarea şi fixarea locului din Biserică a celui dintâi 
chemat. 


Pe de altă parte, această precizare serveşte la dezvoltarea, în continuare, a scrierii 
Sfântului loan Evanghelistul. Căci, mai departe citim: „Acesta (Sfântul Andrei) a găsit 
întâi pe Simon, fratele său, şi i-a zis: Noi L-am găsit pe Mesia (care se tâlcuieşte 
Hristos" (1, 41). Se va observa că, la anunţarea făcută de Andrei cu privire la aflarea lui 
Mesia, textul original ne obligă să traducem: „Noi L-am găsit pe Mesia..." etc. Verbul 
evrisko, a găsi, este folosit de două ori în loan 1, 41, prima dată fiind conjugat la 
persoana a treia singular, iar a doua oară, la persoana întâi plural. Observând această 
alternanță din textul original, Sfântul loan Hrisostom face precizarea că, spunând: “Noi 
L-am găsit pe Messa..." etc., Sfântul Andrei îl asociază la importanta lui afirmație şi pe 
Sfântul loan Evanghelistul, făcându-l şi pe acesta martor la descoperirea sa. Prin 
dezvăluirea acestei concluzii cu privire la mesianitatea lui lisus, ni se sugerează şi 
conţinutul discuţiei purtate de cei doi ucenici ai Botezătorului, la întâlnirea lor cu 


Mântuitorul (loan 1, 39), precizează Sfântul loan Hrisostom în cea de-a XIX-a Omilie a 
sa, (XIX, 1D din Comentariul la loan. 


Dincolo de aceste circumstanţe în care apare mărturisirea lui Andrei: „Noi L-am găsit pe 
Mesia (Care se tâlcuieşte Hristos)", făcută în faţa fratelui său Simon, se ridică şi rămâne 
importanţa excepţională a acestei mărturii care în condiţiile date, echivalează cu o 
revelaţie, pentru că un astfel de adevăr nu le-a fost descoperit celor doi decât de sus (cf. 
Matei 16, 17). 


Sfântul Ioan Hrisostom (Omilia a XIX-a, 1, la loan) notează că cei doi ucenici au ajuns 
la această concluzie, ca urmare a învățăturilor primite de la Mântuitorul în timpul şederii 
lor în casa Acestuia şi ca urmare a zelului şi dorinţei de a cunoaşte a celor doi ucenici, 
care îi caracteriza de multă vreme, chiar de când deveniseră ucenici ai Sfântului loan 
Botezătorul. Tot Sfântul loan Hrisostom precizează, în aceeaşi Omilie, că mărturisirea 
celor doi ucenici este aceea a unor suflete care suspinau ardent după Mesia, pe Care ÎL 
aşteptau să se pogoare din cer. Sfântul loan Hrisostom comentează că cei doi ucenici îi 
comunică lui Simon că ei L-au găsit pe Mesia (cu articol hotărât determinativ, în greacă 
ton Messian), deci, nu un mesia oarecare, ci pe Cel adevărat, aşteptat să vină de sus (cf. 
loan 4, 25). 


La comentariul Sfântului loan Hrisostom, este de adăugat că mărturisirea lui Andrei 
despre lisus Hristos este cronologic, a doua după aceea a Sfântului loan Botezătorul în 
ce priveşte caracterul său esențial în sensul aşteptărilor persoanelor religioase din epocă. 
Această aşteptare va fi exprimată de femeia samarineancă: „Noi ştim că va veni Mesia, 
Care se cheamă Hristos; când va veni, Acesta ne va vesti nouă toate" (loan 4, 25). De 
altfel, numai în acest text şi în acela care reda mărturia lui Andrei faţă de fratele său 
Simon (loan 1, 41) aflăm, în Noul Testament, termenul Mesia, cu explicația Hristos 
(uns). 


Faţă de Sfântul loan Botezătorul, care vorbea despre lisus Hristos în temeiul unor 
descoperiri de sus (loan 1, 33), Sfântul Andrei s-a convins de mesianitatea lui lisus 
Hristos în urma discuţiilor directe avute cu Acesta. Desigur că, în această privinţă, un rol 
important l-au avut şi propovăduirile Sfântului loan Botezătorul, ai cărui ucenici erau 
Andrei şi loan. Dar convingerea definitivă că lisus este Hristos au dobândit-o cei doi 
ucenici în urma contactului nemijlocit cu Mântuitorul. 


Desigur, rostirea lui Andrei către fratele său Simon: „Noi L-am găsit pe Mesia, care se 
tălmăceşte Hristos", este una esențială şi fundamentală. Ea ţine de primirea cu credinţă a 
adevărului lui Hristos. Cei doi ucenici ai Botezătorului care L-au urmat pe lisus au făcut 
dovada că se deosebeau de cea mai mare parte a conaționalilor lor contemporani, care 


rămâneau surzi la propovăduirea Înaintemergătorului şi chiar a Mântuitorului, 
învârtoşindu-şi inimile (Matei 13, 15; loan 12, 40 Fapte 28, 27 etc.). Sfântul Ioan 
Evanghelistul descrie cu un text din proorocul Isaia astfel această stare a iudeilor din 
vremea sa: „Au orbit ochii lor şi a împietrit inima lor, ca să nu vadă cu ochii şi să nu 
înțeleagă cu inima, ca nu cumva să se întoarcă şi Eu să-i vindec" (12, 40; vezi Isaia 6, 9- 
10; leremia 21). 


Cei doi ucenici ai Botezătorului care L-au urmat pe Hristos demonstrează nu numai o 
excepţională predispoziție pentru primirea adevărului despre Hristos, dar şi o înclinație 
spre difuzarea acestui adevăr, ceea ce vădeşte pe viitorii Apostoli ai Domnului, 
persoanele umane cărora li se va încredința înalta misiune de a aduce înaintea tuturor 
neamurilor şi până la marginea pământului, Evanghelia lui Hristos. 


Este de reţinut că însuşirea de către Andrei şi loan, fiul lui Zevedeu, a adevărului 
fundamental că L-au aflat „pe Mesia care se tâlcuieşte Hristos" s-a bazat, pe de o parte, 
pe propovăduirile Înaintemergătorului, iar, pe de altă parte, pe cunoaşterea personală, 
directă a lui lisus şi pe discuţiile avute cu Acesta, în acea după-amiază, în care s-au aflat 
în locuinţa lui lisus. Acest adevăr însă, mai curând intuit şi acceptat prin credinţă pe 
baza acelei deschideri de mare sensibilitate şi disponibilitate a celor doi ucenici ai 
Botezătorului faţă de învăţătura şi Persoana lui lisus Hristos, trebuia însă consolidat şi 
aprofundat prin ascultarea întregii descoperiri făcute de Domnul de-a lungul celor trei 
ani - trei ani şi jumătate de activitate publică şi prin cunoaşterea nemijlocită a minunilor, 
semnelor şi faptelor minunate săvârşite de Domnul în vremea acestei activităţi publice. 


Peste timp, după ce Sfinţii Apostoli se vor fi împărtăşit din întreaga învățătură 
descoperită lor de Domnul, fiind, totodată, şi principalii martori ai faptelor Sale 
minunate, ei vor răspunde prin Petru întrebării lui lisus: „Voi cine ziceţi că sunt Eu?" 
astfel: „Tu eşti Hristosul, Fiul lui Dumnezeu Celui viu" (Matei 16, 15-16). Acest 
răspuns, dat de Petru pe când lisus se afla cu ucenicii Săi în Cezarea lui Filip, constituie 
o mărturie a Sfinţilor Apostoli după ce ascultaseră vreme de trei ani predica lui lisus. 
Această predică şi minunile săvârşite de lisus vor sta la baza mărturiei lui Petru din 
Cezareea lui Filip. Dar, începutul şi prima prefigurare a acestui răspuns-sinteză asupra 
identităţii divine a lui lisus Hristos trebuie căutate în mărturia lui Andrei adusă în faţa 
fratelui său Simon-Petru (loan 1,41). 


2. Constituirea şi lucrarea primilor cinci ucenici ai Domnului 


Alături de Andrei şi loan, fiul lui Zevedeu, care vor fi primii ucenici ai Domnului, 
Sfântul loan Evanghelistul ne aduce la cunoştinţă că, între cei chemaţi de Domnul, se 
vor număra şi Simon-Petru, Filip şi Natanel (1, 42-45). Important în ce priveşte 
participarea Sfântului Andrei la înmulțirea ucenicilor lui lisus rămâne faptul că el l-a 


adus la Mântuitorul pe fratele său, Simon, „fiul lui Ilona", care va primi din partea lui 
lisus şi numele de Chefa, pe lângă cel de Simon. Chefa înseamnă în limba aramaică 
piatră, iar Petru e traducerea grecească a acestui nume aramaic. 


Cei cinci ucenici amintiţi de Sfântul loan Evanghelistul în primul capitol al Evangheliei 
sale (1, 40-45) vor forma un prim nucleu de însoțitori ai Mântuitorului, care II vor urma, 
în primele Sale manifestări publice. 


Acesta este un nou capitol al participării şi prezenţei lui Andrei, alături de Simon-Petru, 
Filip, Natanael şi loan al lui Zevedeu, la primele activități publice ale Mântuitorului. 
Este de reținut că dacă inițiativa urmării şi rămânerii lui Andrei şi loan, fiul lui Zevedeu, 
în preajma Mântuitorului le aparţine acestora (loan 1, 37), în ce-i priveşte pe Filip (loan 
1, 43), Natanael (loan 1, 50-51) şi chiar pe Petru (loan 1, 42), această inițiativă revine lui 
lisus, Care-şi formează acest prim mic grup de ucenici, fiind încă în Iudeea, după 
întoarcerea din pustiu şi după reîntâlnirea cu Sfântul loan Botezătorul. Acest prim grup 
de ucenici ai Mântuitorului s-a constituit înainte ca Acesta să-i fi chemat în mod oficial 
pe unii dintre aceştia şi pe alţii în ceata celor mai apropiaţi însoțitori ai Săi (Matei 4, 18- 
19, 21-22; Matei 1, 16-20; Luca 5, 2-11). Cu toate acestea, în Matei 4, 18-19, când ni se 
istoriseşte chemarea lui Andrei şi Simon, ni se pune: „Şi pe când (lisus) umbla pe lângă 
Marea Galileii, a văzut doi frați, pe Simon ce se numeşte Petru şi pe Andrei, fratele lui, 
care aruncau mreaja în mare, căci erau pescari" (Matei 4, 18), episodul primei întâlniri 
dintre Petru şi lisus, provocate de Andrei (loan 1, 42), anterior acestei chemări la 
apostolat, îşi găseşte un ecou categoric, deoarece numele de Petru dat lui Simon de 
Mântuitorul cu ocazia primei lor întâlniri este atribuit lui Simon de autorul Evangheliei 
întâi. lar explicaţia din Ioan 1, 42, nu am cunoaşte pentru ce apare în Matei explicația: 
„Simon ce se numeşte Petru" (1, 18) în consecinţă textele din loan 1, 42 şi Matei 4, 18 
trebuie citite împreună pentru a-l înţelege pe acesta din urmă. 


Cum am mai spus deja, cercetând cu atenţie Evangheliile sinoptice, Sfântul Evanghelist 
Ioan şi-a scris opera sa - Evanghelia a patra - cu gândul de a completa şi a face logice şi 
inteligibile unele din episoadele Evangheliilor sinoptice. În ce priveşte raportul dintre 
Matei 4, 18 şi loan I, 42 se ilustrează tocmai situaţia descrisă mai sus. 


Digresiunea este importantă şi necesară pentru a înţelege supranumele de Cel dintâi 
chemat acordat de Biserică Sfântului Apostol Andrei şi, mai ales, pentru a cunoaşte 
această parte a vieții Celui dintâi chemat, care i-a fost consacrată lui lisus Hristos şi 
cunoaşterii învățăturii Sale, printr-un stagiu care premerge, totuşi, momentului chemării 
sale oficiale la apostolat (Matei 4,18). 


Asupra acestui segment din viaţa Sfântului Apostol Andrei ne vom opri în cele ce 
urmează. Această parte a vieţii Sfântului Andrei trebuie integrată în evenimentele 


privind chemarea celor dintâi cinci discipoli veniţi în grupul celor acceptaţi de lisus în 
imediata sa apropiere. Aceştia sunt: Andrei, loan, fiul lui Zevedeu, Simon-Petru, Filip 
şi Natanael. Chemarea acestora de către lisus Hristos e prezentată numai în 
Evanghelia a patra (1, 37-51). Cei dintâi cinci ucenici ai Mântuitorului se cunoşteau 
între ei, fiind, toţi, din Galileea. Toţi aceşti cinci întâi chemaţi şi veniţi în preajma 
Mântuitorului au purtat cu Acesta un dialog, cel mai interesant şi instructiv dintre 
acestea fiind cel dintre lisus şi Natanael (loan 1, 47-51). Nu încape nici o îndoială că 
cei cinci ucenici au comunicat între ei şi şi-au împărtăşit impresiile şi opiniile în 
legătură cu Persoana şi identitatea mesianică a Mântuitorului. Cu certitudine, toți cei 
dintâi cinci ucenici ai Domnului îşi formaseră ferme convingeri în legătură cu 
divinitatea lui lisus. Andrei îi transmite lui Petru: „Am găsit pe Mesia, Care se 
tâlcuieşte Hristos” (loan 1, 41). Filip îl încredinţează pe Natanael: „Am aflat pe Acela 
despre Care au scris Moise în Lege şi proorocii, pe lisus, fiul lui Iosif din Nazaret” 
(loan 1, 45), iar Natanael mărturiseşte: „Rabi, Tu eşti Fiul lui Dumnezeu, Tu eşti 
regele lui Israel" (loan 1, 49). lar loan, fiul lui Zevedeu, ca membru al acestui grup 
de primi ucenici ai Mântuitorului, se face cronicarul evenimentelor care au dus, în 
final, la formarea acestui grup, completând, în primul capitol al Evangheliei sale, 
referirile Evangheliei sinoptice privind chemarea de către Mântuitorul a ucenicilor 
Săi. 


Convingerile şi credinţa în lisus Hristos ale celor dintâi cinci ucenici ai Acestuia s-au 
format şi s-au întărit în acest proces de comunicare a fiecăruia către ceilalți a datelor 
privind mesianitatea lui lisus, de care dispunea fiecare dintre membrii grupului. Dovada 
acestui proces de intercomunicare, produs la nivelul celor cinci primi ucenici ai 
Domnului, este chiar pagina din Evanghelia a patra din care aflăm despre existenţa 
acestui grup de ucenici ai Domnului. Sfântul Andrei se află la începutul formării acestui 
grup de ucenici ai lui lisus, ceea ce-i conferă dreptul de a fi numit Cel dintâi chemat (la 
apostolat). 


Constituirea acestui grup de ucenici ai Mântuitorului a avut loc, probabil, în Iudeea, deşi 
chemarea lui Natanael (loan I, 47-51) este istorisită după anunţarea intenţiei lui lisus de 
a reveni în Galileea (Ioan 1,43). În mod cert, următorul episod prezentat de Sfântul Ioan 
Evanghelistul, în legătură cu activitatea lui lisus, adică nunta din Cana, se produce în 
Galileea, unde Mântuitorul se întorsese din ludeea, conform informaţiei din loan 1, 43. 


Grupul celor dintâi cinci ucenici ai Mântuitorului îşi păstrează unitatea şi coeziunea; el 
nu se destramă şi nu se împrăştie. 


Primul eveniment public la care Iisus participă cu ucenicii Săi (grupul celor cinci) a fost 
nunta din Cana Galileei. Evanghelistul precizează că nunta din Cana a avut loc „a treia 
zi” (loan 2, 1). E remarcabil că autorul Evangheliei a patra face precizări cronologice în 


ce priveşte evenimentele pe care le descrie (vezi şi loan 1, 29, 35, 43). Dar, în cazul de 
față (loan 2, 1) nu putem şti de când trebuie numărate cele trei zile. Cei mai mulţi 
comentatori înţeleg să numere aceste trei zile din ziua anunţată a plecării lui lisus din 
Iudeea (loan 1, 43), pentru că trei zile erau suficiente pentru ca lisus să ajungă din 
Iudeea (Betsaida) până în Galileea (Cana). Este foarte posibil ca plecarea lui lisus şi a 
ucenicilor Săi din ludeea să fi fost determinată tocmai de faptul că EI fusese invitat să 
participe la nunta din Cana, la care fusese chemată şi Mama Sa, Sfânta Fecioară Mania 
(loan 2, 1). 


Sfântul loan Hrisostom (Omilia a XXI a, 1, la loan) comentează în loan 2, 1, textul 
următor: „ŞI a treia zi s-a făcut nuntă în Cana Galileii. Și erau acolo Mama lui lisus ca şi 
frații Lui“ (cf. loan 2,12). Precizarea că, la nunta din Cana erau prezenţi şi fraţiu lui lisus 
nu este atestată de marile manuscrise care cuprind textul original al Noului Testament, 
dar se constată că Hrisostom se afla în posesia unui manuscris care conţinea şi acest 
adaos privind prezenţa fraţilor lui lisus la nunta din Cana Galileii. În acest text se deduce 
că între familia care organiza nunta din Cana şi familia lui lisus erau strânse legături de 
prietenie, dacă nu chiar de rudenie. Sfântul loan Hrisostom notează că lisus era, pentru 
cei ce făceau nunta din Cana, un simplu om din popor, un prieten al lor. De aceea, cum 
i-a invitat pe frați Lui şi pe Mama Lui, l-a invitat şi pe lisus (Omilia a XXI-a, I], la 
Ioan). Surpriza pe care o prezintă lista participanților la nunta din Cana este aceea că 
lisus a fost invitat la acest eveniment „cu ucenicii Săi" (loan 2, 2). Numai în legătură cu 
această precizare, episodul nunţii din Cana prezintă importanţă pentru tema lucrării de 
față, pentru că ucenicii Domnului nu erau decât în număr de cinci, iar, printre ei, se 
număra şi Sfântul Andrei. 


Prezenţa lui lisus împreună cu ucenicii Săi la nunta din Cana este un fapt grăitor în ce 
priveşte consistenţa şi coeziunea acestui prim grup al ucenicilor lui lisus. Dar şi mai 
semnificativ este faptul că, nunta din Cana Galileii I-a oferit lui lisus prilejul de a arăta 
puterea Sa dumnezeiască, prin săvârşirea minunii prefacerii apei în vin (loan 2, 8-9), 
care este înfăţişată ca fiind prima minune a lui lisus. De altfel, întreaga istorisire privind 
nunta din Cana se subordonează ţelului urmărit de autor şi anume ţelului de a pune în 
lumină, pe de o parte, slava şi puterea cea mai presus de fire a lui Iisus, iar, pe de altă 
parte, acela de a provoca şi întări credinţa celor dintâi cinci ucenici ai Domnului: „Acest 
început al minunilor l-a făcut lisus în Cana Galileii şi Şi-a arătat slava Sa; şi ucenicii Lui 
au crezut în EI" (loan 2, 11). Evenimentele petrecute cu prilejul nunţii din Cana cu un 
puternic caracter pedagogic în ce priveşte întărirea sau chiar apariţia credinţei primilor 
cinci ucenici ai Mântuitorului. 


Pornind de la cuvintele: „Şi ucenicii Lui au crezut în El" (loan 11), Sfântul loan 
Hrisostom subliniază că chiar pentru cei ce, cu puțin mai înainte manifestaseră 
admiraţie, fiind pătrunşi de adevărul despre mesianitatea lui lisus, era absolut necesar ca 


lisus să săvârşească minuni în momentele imediat următoare mărturisirii lor privind 
divinitatea Sa (Omilia a XXIII-a, 1, la loan). Minunea prefaceri apei în vin săvârşită de 
lisus la nunta din Cana devine astfel, o treaptă în ce priveşte formarea şi definitivarea 
convingerilor ucenicilor Mântuitorului, cu privire la puterea şi slava dumnezeiască ale 
Acestuia. Profeţia lui lisus, făcută lui Natanael: „Mai mari decât acestea vei vedea" 
(loan 1, 50) se împlineşte, iată, mai repede decât se aşteptau primii Săi ucenici. 


Din Cana, Mântuitorul împreună cu Mama Sa, cu cei ce sunt numiţi în Evanghelii 
„fraţii" Săi, în realitate, verii Săi, dar şi cu grupul celor cinci ucenici ai Săi, între care şi 
Andrei, „coboară" (termenul e justificat pentru că diferența de nivel dintre Cana şi 
Capernaum era de 540 de metri) la Capernaum. Aici grupul condus de Mântuitorul nu a 
rămas decât „puţine zile" (loan 2, 12), deoarece „Paştile iudeilor fiind aproape, şi lisus 
S-a urcat la Ierusalim" (loan 2,13). 


Textul nu precizează aici, dacă ucenicii L-au însoţit pe lisus în Cetatea Sfântă, dar, 
Evanghelistul semnalează prezenţa acestora la Ierusalim, când, după alungarea vân- 
zătorilor din templu, precizează: „Şi-au adus aminte ucenicii Lui că este scris: Râvna 
casei Tale mă mistuie" (loan 2, 17). Textul evocat aici de ucenicii lui lisus este un extras 
din Psalmul 68,11. 


E de remarcat că, petrecând un timp mai îndelungat în preajma lui lisus, cei dintâi cinci 
ucenici ai Săi avansează vizibil în ce priveşte cunoaşterea trăsăturilor mesianice ale 
Persoanei lui lisus Hristos, identificând acele texte din Vechiul Testament care ÎI 
caracterizează şi care Îi descriu trăsăturile şi faptele pe care Acesta le săvârşeşte. Este 
un moment important în ce priveşte formarea ca Apostoli a primilor ucenici ai 
Domnului. lar Sfântul Andrei, în calitatea sa de întâi chemat, se va afla în ceata acelor 
ucenici ai Domnului care Îl însoțesc pe Lisus din primele momente ale activităţii Sale 
publice. 


Ucenicii care L-au însoţit pe Domnul la Ierusalim vor fi martorii acelei declaraţii 
surprinzătoare făcute la templu, în faţa iudeilor care I-au cerut să le arate semn (minune), 
care să arate puterea Sa: „Dărâmaţi templul acesta şi în trei zile îl voi ridica" (loan 2, 
19). Sfântul loan Evanghelistul care se număra, ca şi Sfântul Andrei, printre cei ce au 
ascultat cuvintele lui lisus citate mai sus explică: „lar EI vorbea despre templul trupului 
Său" (2, 21). Cuvintele lui lisus, rostite în templu s-au fixat în memoria celor cinci 
ucenici ai Săi şi ele şi-au găsit totala explicație după învierea Sa din morți: „Deci, când 
S- a sculat (lisus) din morţi, ucenicii Lui, şi-au adus aminte că aceasta o spusese şi au 
crezut Scripturii şi cuvântului pe care îl spusese Iisus" (loan 2, 22). Deci, participanţii la 
episodul alungării vânzătorilor din templu, fiind atunci ucenici ai lui lisus, se vor afla, 
peste trei ani tot între ucenicii Acestuia, ca martori ai învierii. Acest eveniment al 
învierii se înfăţişează ca suport şi moment în care toate învăţăturile, profeţiile şi rostirile 


lui lisus, rămase neînţelese şi oarecum misterioase, vor fi deplin lămurite şi înţelese, 
aceasta fiind ultima şi cea mai înaltă treaptă a înţelegerii revelației dumnezeieşti. Ziua 
învierii Domnului este şi ziua în care Apostolii nu vor mai întreba nimic: „în ziua aceea, 
nu Mă veţi mai întreba nimic"(loan 16, 23), anunţă Mântuitorul. 


Cei cinci ucenici ai lui lisus vor fi martori la Ierusalim, ai altor minuni săvârşite de 
învățătorul lor. Aceste minuni vor fi temeiul credinţei multora dintre cei ce au fost 
martori ai acestor minuni (loan 2, 23). 


După sejurul său la Ierusalim şi după convorbirea Sa cu fariseul Nicodim (loan 3, 1-21), 
„lisus a venit cu ucenicii Săi în pământul ludeii şi stătea cu ei acolo şi boteza" (loan 3, 
22). Evanghelistul nu precizează în ce loc anume a venit lisus şi ucenicii Săi, dar, în 
raport cu locul pe care-l ocupa Sfântul loan Botezătorul cu ucenicii lui, Enom, aproape 
de Salim (loan 3, 23), se poate trage concluzia că lisus a venit cu ucenicii Săi în 
apropiere. Afirmația este confirmată de faptul că ucenicii Sfântului loan Botezătorul au 
venit la acesta şi i-au zis: „Rabi, Acela Care era cu tine dincolo de Iordan şi despre Care 
tu ai mărturisit, iată El botează şi toți se duc la EI" (loan 3, 26). 


Deşi, din loan 3, 22 şi 3, 26 rezultă, aparent, că Cel Care boteza era lisus însuşi, în loan 
4, 2, se face precizarea importantă că „nu lisus boteza, ci ucenicii Lui”. Sfântul loan 
Hrisostom arată că lisus nu boteza EI însuşi, pentru că „Sfântul Duh nu fusese dat" 
(Omilia a XXIX, 1, la loan). Acelaşi Sfânt Părinte explică de ce lisus îi lasă pe ucenicii 
Săi să boteze: „pentru a atrage un număr cât mai mare la învăţătura mântuitoare" 
(|bidem). Din comentariul Sfântului loan Hrisostom mai rezultă că botezul ucenicilor 
Săi era un botez făcut numai cu apă, asemănător ca efecte cu acela al Sfântului loan 
Botezătorul. 


Acest episod însă, ca şi cele la care ne-am referit mai sus pun în lumină faptul că grupul 
celor cinci primi ucenici ai Domnului, din care nu lipseşte Sfântul Andrei, se 
consolidează şi continuă să se formeze, rămânând în jurul Mântuitorului. Oricum, 
practicarea botezului cu apă de către ucencii Domnului marchează o etapă 
premergătoare chemării acestora în mod definitiv în rândul ucenicilor Domnului. 


Activitatea desfăşurată de lisus paralel cu aceea a Sfântului loan Botezătorul (cf. Ioan 3, 
26) vădeşte că Mântuitorul deţine deja iniţiativa şi primatul faţă de Înaintemergătorul, 
care recunoaşte: „Nu sunt eu Hristosul, ci sunt trimis înaintea Lui... Acela trebuie să 
crească, iar eu să mă micşorez" (loan 3, 28, 30). 


Faptul că ucenicii lui lisus botezau în prezenţa învățătorului lor, la Iordan, şi că, lisus 
făcea mai mulţi ucenici decât Ioan (loan 3, 26), a ajuns la urechile fariseilor (loan 4, 1). 
Acesta va fi motivul pentru care lisus „a lăsat Iudeea şi S-a dus iarăşi în Galileea" (4, 3). 


E de menţionat acum că în Evanghelia a patra nu se face menţiune de saduchei şi nici de 
irodiani. Adevăraţii adversari ai lui lisus, cei care influențează poporul şi îl instigă la 
necredinţă, aceştia sunt fariseii. Ei vor fi responsabili pentru neprimirea de către iudei a 
Evangheliei. 


Sfântul loan Hrisostom (Omilia a XXXI-a, 1, la loan) face precizarea că lisus se retrage 
din ludeea pentru a evita o confruntare cu fariseii, care se vor comporta ca vrăjmaşi ai 
Mântuitorului şi ai propovăduirii Sale. 


În drum spre Galileea, Mântuitorul şi ucenicii Săi „trebuiau să treacă prin Samaria" 
(loan 4, 4), care era drumul cel mai scurt şi cel mai frecventat de galileeni. Acest drum 
lega Iudeea de Galileea în trei zile, în timp ce, pe malul Iordanului aceeaşi lăgătură se 
realiza în cinci zile. Exista, fireşte, un risc, la traversarea Samariei, risc datorat relațiilor 
inamicale, devenite proverbiale, care separau pe iudei de samariteni (cf. loan 4, 9) La 
trecerea Sa prin Samaria, Mântuitorul va fi însoțit de primu Săi ucenici (cf. loan 4, 8), 
care vor fi martori ai convorbirii Sale cu femeia samarineană, ceea ce îi va mira, deşi nu 
vor arăta aceasta prin vreo întrebare (loan 4, 27). Este de subliniat că cei cinci ucenici al 
Domnului vor face, cu acest prilej, o experienţă deosebită, în baza căreia cunoştinţele lor 
despre comportamentul misionarului creştin vor căpăta o nouă bază, oricum mai largă şi 
mai generoasă, femeia, chiar neiudee, devenind interlocutor şi agent de răspândire a 
învăţăturii relevate. 


Cu prilejul traversării Samariei, provocat de ucenicii Săi, care considerau că, în timpul 
cât ei s-au aflat în cetate să cumpere merinde, lui lisus 1 S-a adus de mâncare (loan 14, 8, 
32-33). Mântuitorul rosteşte către aceştia o scurtă cuvântare asupra misiunii Sale ca 
trimis al Tatălui ceresc şi asupra lucrării apostolice (loan 4, 34-38). 


După două zile petrecute în Samaria la Sihar (loan 4, 40) ca urmare a invitaţiei pe care I- 
au făcut-o samarinenii, lisus „a plecat de acolo în Galileea" (loan 4, 43). La aceasta a 
doua întoarcere în Galileea (prima este anunţată în loan 1, 43), Evanghelia Sfântului 
loan face legătura cu Evanghelule sinoptice (Matei 4, 12; Marcu 1, 14; Luca 4, 14), 
devenind sincronică cu acestea. Reperul evenimenţial cronologic al acestei întâlniri 
dintre Evangheha a patra şi Evangheliile sinoptice este întemnițarea Sfântului loan 
Botezătorul (vezi trimiterile din ultima paranteză). 


Toate evenimentele şi episoadele care fac obiectul descrierilor din loan 1, 13-4, 43, 
prezentate în cele de mai sus, se produc înainte de întemnițarea Sfântului Ioan 
Botezătorul (cf. loan 3, 24). Aşa cum am mai arătat, cu aceste pagini ale Evangheliei 
sale, Sfântul loan Evanghelistul completează datele pe care le aflăm în Evanghelule 
sinoptice (Matei, Marcu şi Luca), presupunând drept cunoscute cititorilor săi istorisirile 


celor trei sinoptici despre începuturile activităţii lui lisus în Galileea, şi anume toate cele 
ce preced întemnițarea Sfântului loan Botezătorul. 


În concluzie, din Evanghelia a patra, care ne istoriseşte, în primele sale patru capitole, 
fapte şi evenimente din activitatea publică a Mântuitorului, rezultă că, încă din primele 
zile următoare venirii Sale din pustiu, lisus Hristos a admis şi a atras în preajma Sa un 
număr de cinci ucenici, în frunte cu Sfântul Andrei. Aceștia au mărturisit în diverse 
împrejurări pe lisus, în care au identificat pe Mesia-Hristos şi pe Fiul lui Dumnezeu. 
Urmarea lui lisus Hristos le-a impus celor cinci ucenici (Andrei, loan, fiul lui Zevedeu, 
Simon-Petru, Filip şi Nataniel; să-L însoţească pe învățătorul lor mai cu seamă în ludeea 
şi Samana, participarea la nunta din Cana, fund precizarea prezentă la Sfântul 
Evanghelist Matei şi anume că Simon „se numeşte Petru”. 


În Comentariul său la Evanghelia după Matei (Omilia a XIII-a, 2), Sfântul loan 
Hrisostom observă: „Evanghelistul Ioan istoriseşte în alt chip chemarea lui Petru şi a lui 
Andrei. Din aceasta se vede că aici, la Evanghelistul Matei (4, 18-20) este vorba de a 
doua chemare a lor. Mai multe pricini îndreptățesc aceasta. loan (Evanghelistul, n.n) 
spune că au fost chemaţi înainte de întemnițarea lui loan (Botezătorul n.n), Matei, că au 
fost chemaţi după ce a fost aruncat loan în închisoare. În Evanghelia lui loan, Andrei îl 
chemă pe Petru, aici lisus îi cheamă pe amândoi”. Comentariul lui Hrisostom citat mai 
sus relevă esențialul în ce priveşte cele două chemări ale lui Petru şi Andrei în rândul 
ucenicilor lui lisus Hristos. 


Mai este de observat că, în istorisirea de la Matei 4, 18: „Pe când umbla (lisus) pe lângă 
Marea Galileii a văzut doi frați: pe Simon care se numeşte Petru şi pe Andrei", prin 
cuvintele subliniate în care se aminteşte că Simon se mai numea şi Petru, se evocă, în 
mod cert, episodul primei întâlniri dintre Simon şi Mântuitorul, când, primului, lisus i-a 
pus numele de Chifa „ceea ce se tâlcuieşte Petru" (loan 1, 42). Aceasta este o aluzie 
sigură la acea primă întâlnire dintre Simon-Petru şi Mântuitorul, care, dacă n-ar fi fost 
descrisă de Sfântul loan Evanghelistul (1, 42), n-am fi avut de unde să o cunoaştem, iar 
apariția numelui de Petru pe lângă cel de Simon ar fi rămas fără o explicație 
corespunzătoare. Sfântul Andrei este implicat în acest eveniment al schimbării numelui 
lui Simon în cel de Chifa (Petru), pentru că el l-a adus la Hristos pe fratele său Simon. 
Chemarea de acum a lui Petru şi Andrei istorisită de Matei în Evanghelia sa (4, 18-20) 
este postulată de acea primă întâlnire a celor doi frați cu Mântuitorul, istorisită de 
Sfântul loan Evanghelistul. Sfântul loan Hrisostom scrie că cei doi fraţi „s-au supus cu 
uşurinţă lui Hristos (când i-a chemat a doua oară, n.n) şi au părăsit totul pentru a-L 
urma”, deoarece Îl cunoşteau pe Iisus de la prima lor întâlnire istorisită de Sfântul Ioan 
Evanghelistul. Acum, cei doi fraţi au primit chemarea lui lisus „îndată ce le-a spus 
câteva cuvinte" (Hrisostom, Omilia a XIII-a, 2, la Matei). 


S-ar putea spune că cei doi fraţi care fuseseră mai înainte cu lisus cam şase luni, cât se 
apreciază în general că a durat prima lor ucenicie, aşteptau nu numai reîntâlnirea cu 
lisus, dar şi chemarea lor definitivă în ceata ucenicilor Lui. 


Sfântul loan Hrisostom (Ibidem) pune în evidenţă: „credinţa şi ascultarea celor doi 
Apostoli... Când au auzit pe lisus că-i cheamă, n-au întârziat, n-au zăbovit, n-au spus: 
„Să ne ducem până acasă să ne sfătuim cu rudele", ci lăsând totul, L-au urmat, cum a 
făcut şi Elisei cu Ilie” (III Regi 19,19-21). 


Dacă analizăm mai îndeaproape textul Sfântului Matei (4,18-20), ca şi pe acela al 
Sfântului Marcu (1, 16-18) în care este înfăţişată această a doua chemare a lui Petru şi 
Andrei la urmarea lui Hristos, vom observa că aici sunt cuprinse elementele esențiale 
care caracterizează, în general, condiția Apostolului creştin. 


În aceste texte se pune, în primul rând, problema mediului şi a condiţiei sociale a 
candidatului la apostolat. Cei chemaţi să devină slujitori ai Evangheliei provin din medii 
sociale modeste, pregătirea lor intelectuală fiind mai degrabă elementară (vezi Fapte 
4,13). Petru şi Andrei ca şi loan şi Iacov, fii lui Zevedeu, aveau o profesie care le 
permitea să-şi câştige existenţa demn pentru ei şi pentru familiile lor. Ceea ce va conta 
enorm în aprecierea candidatului la apostolat va fi, înainte de toate, răspunsul prompt, 
neechivoc şi limpede dat la chemarea lui lisus Hristos. Evanghelistul nu evocă, în 
descrierea pe care o face în legătură cu acest eveniment, un răspuns constând în vreo 
replică orală a celor doi chemaţi: Petru şi Andrei. El se mărgineşte să noteze: „lar ei, 
îndată lăsând mrejele, au mers după EI". Pe cât de simplu şi natural, pe atât de complex 
prin consecinţele sale, ne apare acest răspuns dat de Petru şi Andrei chemării lui Iisus. 
Pentru că, dând asimilare necondiționată chemării: „Veniţi după Mine" (Matei 4,19), 
Petru şi Andrei au înţeles că, astfel, ei renunțau la familule lor (Petru era, sigur, 
căsătorit, vezi Matei 8, 14-15), la profesia lor, la casa lor, la întreaga lor avuţie, la 
relațiile lor sociale, într-un cuvânt, la tot ceea ce a însemnat viaţa lor până in acel 
moment de graţie al chemării în ceata ucenicilor lui Iisus Hristos. 


Pentru a înţelege măsura în care intrarea cuiva în rândul ucenicilor lui lisus echivala cu 
renunţarea la cele mai naturale şi obişnuite relaţii sociale şi de familie, e suficient să 
aducem ca argument episodul în care un cărturar 1-a zis lui lisus: „Învăţătorule, Te voi 
urma oriunde vei merge! lar lisus i-a răspuns: Vulpile au vizuini, iar păsările cerului, 
cuiburi; Fiul Omului însă nu are unde să-Şi plece capul" (Matei 8, 19-20). Sau episodul 
în care unul din ucenici I-a zis: „Doamne, dă-mi voie întâi să mă duc şi să îngrop pe tatăl 
meu! Iar lisus i-a zis: Vino după Mine şi lasă morții să-şi îngroape morţii lor" (Matei 8, 
21-22). Aceste scurte episoade descrise în Sfintele Evanghelii sunt de natură să ne aducă 
la înţelegerea profundă a condiţiei de ucenic al lui lisus, la marile renunţări pe care 
aveau să le facă persoanele care doreau să devină ucenici ai lui Iisus. 


Pe de altă parte, nu va putea fi evitată paralela dintre chemarea adresată de lisus lui 
Petru şi Andrei: „Veniţi după Mine" (Matei 4, 19) şi răspunsul dat tânărului bogat care 
căuta desăvârşirea: „Dacă voieşti să fu desăvârşit, du-te, vinde averea ta, dă-o 
săracilor....; după aceea, vino şi urmează-Mi" (Matei 19, 21). Această formulare 
echivalează cu chemarea tânărului la apostolat. 


Se va observa că, în textele de mai sus, dar şi în altele din aceeaşi categorie, sunt evocate 
câteva din ipostazele în care se vor fi aflat unu din cei ce aspirau să devină ucenici ai lui 
lisus, dar care nu puteau să accepte condițiile puse de Mântuitorul, îndeosebi cele 
privitoare la renunţarea la avuţii, la legăturile de familie, la poziția socială şi la confortul 
oferit de o existenţă obişnuită, încadrată într-o serie de reguli unanim acceptate. 


Este semnificativ că atât condițiile apostolatului creştin, cât şi răsplata promisă de 
Domnul celor doisprezece sunt definite în modul cel mai clar cu putinţă (Matei 19, 27- 
29) în legătură cu convorbirea Mântuitorului cu tânărul bogat, care voia să fie desăvârşit 
(Matei 19,16-24). 


Chemarea lui Petru şi Andrei, ca şi aceea a lui Iacov şi loan, fiii lui Zevedeu (Matei 4, 
21-22 şi paralelele), sunt alături de chemarea lui Matei (Matei 9, 9) singurele pe care le 
întâlnim în Evanghelule sinoptice (Matei, Marcu, Luca) şi care au avut loc după 
întemnițarea Sfântului loan Botezătorul (Matei 4, 12). Aşa cum am arătat, înainte de 
întemnițarea Botezătorului, Sfântul loan Evanghelistul istoriseşte şi modul în care s-a 
produs chemarea lui Filip şi Natanael, numit şi Bartolomeu (loan 1, 43-50). 


Sfinţii Andrei şi Petru şi Sfântul loan, fiul lui Zevedeu, sunt singurii trei viitori Apostoli 
ai Domnului care s-au bucurat de două chemări în ceata ucenicilor Domnului. Aceste 
chemări ale lui Petru şi Andrei şi a fiilor lui Zevedeu sunt prezentate în Sfintele 
Evanghelii pentru a fi modele în vederea înţelegerii modului în care au fost aleşi aceia 
care aveau să devină, într-o primă etapă, ucenici ai Domnului, iar, într-o perspectivă mai 
îndepărtată, Apostoli ai Acestuia, pentru că ceata ucenicilor lui lisus va fi mult mai 
numeroasă decât lista celor nominalizați în textele evanghelice (puţine), care istorisesc 
chemările lui lisus adresate celor pe care îi doreşte în preajma Sa (cf. loan 6, 60, 61, 66). 
Nici măcar ceilalți ucenici ai Domnului care vor deveni Apostoli (Toma geamănul, luda 
Tadeul, sau Lebeul, identic cu luda al lui Iacov, Simon Cananeul sau Zelotul, Iuda 
Iscarioteanul) nu apar episoade ale chemării lor în rândul ucenicilor Domnului. Dar 
Andrei şi a lui Petru, dar şi a lui Filip (loan 1, 44). Se pare că locuinţa celor doi fraţi era 
în Capernaum. (Marcu 1,29). 


Țărmul asa-zisei Mări a Galileui va fi şi cadrul desfăşurării celei mai mari părți a 
activității publice a lui lisus: propovăduirea Evangheliei, săvârşirea de minuni (vezi 
Matei 8, 23, 28; 14, 24-30 etc.). 


În legătură cu chemarea lui Petru şi Andrei în grupul ucenicilor Mântuitorului, se pune şi 
problema de a determina şi cunoaşte durata stagiului celor ce vor deveni Apostoli, pe 
lângă Domnul nostru lisus Hristos. Durata acestui stagiu este determinată de Sfântul 
Apostol Petru în cuvântarea rostită, la Ierusalim, cu prilejul alegerii lui Matia ca 
Apostol. În această cuvântare citim: „Trebuie ca unul din aceşti bărbaţi care s-au adunat 
cu noi în timpul cât a petrecut între noi Domnul lisus, începând de la botezul lui Ioan, 
până în ziua în care S-a înălţat de la noi, să fie împreună cu noi martor al învierii Lui" 
(Fapte 1, 21-22). 


Începutul acestui stagiu trebuie plasat, conform criteriului Sfântului Apostol Petru, cât 
mai aproape de evenimentul propovăduirii şi botezul Înaintemergătorului sau de 
începutul activităţii publice a lui lisus. Dacă stabilim ca reper iniţial al acestui stagiu 
botezul Sfântului loan, dintre cei doisprezece Apostoli, numai Andrei şi loan, fiul lui 
Zevedeu, evanghelistul de mai târziu, se vor încadra în limitele criteriului cronologii 
arătat de Petru (Fapte 1, 22). Pentru că numai cei doi, fiind ucenici ai Înainte- 
mergătorului, au putut să fie martori ai botezului lui loan. Ceilalţi Apostoli vor veni în 
rândul ucenicilor Domnului, cel mai devreme (e cazul lui Simon-Petru, Filip şi Natanael, 
loan 1, 41-50) după ce Acesta primise botezul de la Ioan. Într-un cuvânt, Sfântul Andrei 
este Apostolul cu stagiul cel mai lung de ucenicie în preajma lui lisus. Alături de el îi 
putem aşeza numai pe loan, fiul lui Zevedeu, iar îndată după aceştia, îi vom rândui pe 
Simon Petru, Filip şi Nataniel» chemaţi, în această ordine, la acea ucenicie preliminară 
despre care am vorbit pe larg mai sus. 


Deşi, aşa cum am arătat, ceata ucenicilor Mântuitorului, creată după întemnițarea 
Sfântului loan Botezătorul este mai numeroasă decât a acelora care vor deveni Apostoli, 
din lectura atentă a Sfintelor Evanghelii, rezultă că Sfinţii Petru şi Andrei sunt cei mai 
siguri şi autorizaţi candidaţi la primirea în rândul celor doisprezece Apostoli. Ceea ce 
demonstrează, nu numai ataşamentul lor profund şi permanent faţă de persoana şi 
lucrarea Mântuitorului, ci şi aptitudinea de a memora şi înţelege, de a-şi însuşi în mod 
corect şi integral propovăduinile lui lisus, astfel încât Biserica să poată afirma despre ei 
că au devenit „prea înţelepţi”, deşi, inițial, erau simpli pescari (troparul Pogorârii 
Sfântului Duh). 


Acestei chemări definitive ca ucenici ai Domnului îi urmează o scurtă perioadă în care, 
alături de ceilalți ucenici ai Acestuia, Sfântul Andrei îl însoţeşte pe Mântuitorul, 
ascultându-l propovăduirea şi asistând la săvârşirea numeroaselor minuni de către 
Acesta. 


Este un stagiu premergător alegerii celor doisprezece Apostoli. 


Capitolul III - Apostol al Domnului 
1. Chemarea la apostolat 


Momentul cel mai important din istoria apostolatului creştin este, fără îndoială, acela al 
alegerii de către lisus Hristos a celor doisprezece bărbaţi, pe care îi va numi Apostoli, 
din rândul numeroşilor Săi ucenici. 


Evenimentul este perfect individualizat în descrierile Evangheliştilor şi ne apare ca fund 
deosebit de bine pregătit de Mântuitorul însuşi, Care, în noaptea precedentă alegerii 
celor doisprezece, „a ieşit la munte ca să se roage şi a petrecut noaptea în rugăciune 
către Dumnezeu" (Luca 6,12; cf. Marcu 3,13). 


În ziua care a urmat rugăciunii lui lisus către Dumnezeu, Acesta „a chemat la Sine pe 
ucenicii Săi şi a ales dintre ei doisprezece, pe care i-a numit Apostoli" (Luca 6, 13). 
Referindu-se la acelaşi eveniment, Sfântul Evanghelist Marcu scrie: „A chemat la Sine 
pe câţi a voit şi au venit la EL Şi a rânduit pe cei doisprezece pe care i-a numit Apostoli, 
ca să fie cu EI şi să-i trimită să propovăduiască" (3,13-14). 


Acestea sunt cele două texte nou-testamentare care stau la baza afirmațiilor teologice 
privind instituirea apostolatului creştin, moment capital în ce priveşte asigurarea 
propovăduirii Evangheliei, după înălţarea la cer a Mântuitorului, în faţa tuturor 
neamurilor pământului. 


Acest fapt se constată din textul din Evanghelia a doua, citat mai înainte, în care se 
precizează că Mântuitorul a ales pe cei doisprezece „ca să fie cu EI şi să-i trimită la 
propovăduire" (1, 14). 


Prin alegerea celor doisprezece, între care şi Andrei, Mântuitorul îşi va forma grupul cel 
mai apropiat de ucenici, de persoane care vor trăi în cea mai mare apropiere de el, în 
intimitatea Sa, bucurându-se, nu numai de ascultarea propovăduirilor Sale, care adesea 
erau rostite şi în faţa mulțimilor care se adunau în jurul Său, ci şi de cuvintele, gesturile 
şi lucrările Sale pe care le săvârşea numai în compania Apostolilor Săi. Numai ei dintre 
toţi contemporanii vor avea privilegiul de a cunoaşte în toată profunzimea şi întinderea 
manifestările Persoanei lui lisus în toate împrejurările în care Acesta se va afla de-a 
lungul unei existențe pământeşti pe care a acceptat-o tocmai pentru a descoperi 
oamenilor cât mai mult din mesajul pe care avea să Li-l transmită. 


Fericitul Augustin precizează: „Pentru că Hristos este Cuvântul lui Dumnezeu, faptele 
Sale chiar sunt pentru noi un cuvânt, adică o doctrină, o învăţătură" (Comentariu la loan, 
P.L. 35, 1593). Această cunoaştere nemijlocită şi concretă pe care Apostolii au avut-o 


asupra învățătorului, Care S-a oferit contemplării ochilor lor de carne, fireşti, pe care 
Duhul Sfânt i-a deschis pentru a percepe nemărginitul divin, este tezaurul religios şi unic 
pe care Cei doisprezece îl vor transmite celor ce vor crede propovăduirii lor şi va fi 
depozitat în Biserică spre a fi la dispoziţia tuturor celor ce, de-a lungul veacurilor, vor 
avea trebuinţă de el. 


Se poate spune că o dată cu alegerea Celor doisprezece, lisus va pune primele baze ale 
acelei instituţii divino-umane, care va fi Biserica. EI însuşi nu Se va mai înfățişa singur 
în faţa acelui bloc potrivnic alcătuit din farisei, cărturari şi irodiani. 


Textul Sfântului Marcu face precizarea că cei doisprezece Apostoli au fost aleşi pentru a 
fi împreună cu Hristos, dar şi pentru a-i trimite „la propovăduire”. De altfel, însuşi titlul 
pe care îl primesc cei doisprezece, acela de Apostoli, este înscrierea în română a 
termenului grecesc apostolos, care înseamnă trimis (de cineva sau al cuiva) în vederea 
îndeplinirii unei misiuni, a unui mandat special, încredinţat de o autoritate. 


Între cei doisprezece Apostoli aleşi de Mântuitorul s-a numărat şi Sfântul Andrei. În cele 
patru liste ale celor doisprezece Apostoli întâlnite în Noul Testament, Sfântul Andrei 
apare de două ori în poziţia a doua, după Sfântul Petru, fratele său (Matei 10, 2 şi Luca 
6, 14), şi de două ori în poziția a patra, după Petru şi după cei doi fii ai lui Zevedeu, 
Iacov şi loan (Marcu 3, 18 şi Fapte 1, 13); în listele de la Matei şi Luca, Sfântul Andrei 
este prezentat ca frate al Sfântului Petru. 


Se constată că cele două perechi de frați: Petru şi Andrei, fii lui Ilona, şi Iacov şi loan, fiii 
lui Zevedeu, chemaţi primii în această ordine, în rândul ucenicilor Mântuitorului, ocupă 
şi primele patru locuri în listele cuprinzând numele celor doisprezece Apostoli. În 
general însă este hazardat şi fără temei să se facă afirmaţii asupra preeminenţei, şi cu atât 
mai mult, asupra vreunui primat al unuia sau altuia dintre Apostolii Domnului, asupra 
celorlalți Apostoli ai Aceluiaşi Domn. Pentru că din nici un text al Noului Testament nu 
se poate constata că Mântuitorul ar fi acordat vreun har special vreunuia dintre Apostolii 
Săi. Căci harul preoţiei apostolice a fost acordat tuturor celor doisprezece; acest har 
include şi harul trimiterii la toate neamurile pentru a propovădui Evanghela. 


2. Insuşirea învăţăturii evanghelice 


Chemarea unei persoane în rândul Sfinților Apostoli nu echivalează, fireşte, cu 
dobândirea titlului definitiv de Apostol al Domnului, care va deveni actual pentru fiecare 
dintre cei doisprezece decât după învierea Domnului, după înzestrarea cu harul preoţiei 
apostolice şi după primirea poruncii de trimitere la propovăduire înaintea tuturor 
neamurilor şi până la marginile pământului. 


Înainte de a ajunge la aceste înzestrări şi haruri, cei doisprezece vor trebui să-şi 
însuşească întreaga învăţătură evanghelică prin ascultarea propovăduirilor lui lisus 
Hristos, prin vieţuirea neîntreruptă în preajma Acestuia, prin cunoaşterea nemijlocită a 
tuturor puterilor, semnelor, minunilor, gesturilor şi manifestărilor lui lisus, prin care se 
descoperă divinitatea şi omenitatea Sa transfigurată şi întărită prin însuşirile noi pe care 
le dobândeşte prin unirea cu Fiul lui Dumnezeu făcut Om. 


Este de remarcat că cei doisprezece sunt destul de rar numiţi Apostol în Sfintele 
Evanghelii. În Matei (10, 2) şi în Marcu (3, 14), titlul de Apostol se întâlneşte în legătură 
cu chemarea celor doisprezece la apostolat. Evanghelistul Marcu mai foloseşte acest 
termen o singură dată în Evanghelia sa (6, 30) pentru a-i denumi pe cei doisprezece după 
întoarcerea acestora din misiunea de probă în care fuseseră trimişi de Mântuitorul. 
Evanghelistul loan nu foloseşte niciodată termenul de Apostol pentru a numi grupul 
celor doisprezece. Sfântul Luca foloseşte mai des termenul de Apostol cu referire la cei 
doisprezece, dar, în general, spre a fi diferenţiaţi de grupul celor şaptezeci de ucenici, de 
a cărui instituire Sfântul Luca vorbeşte în exclusivitate (10,1 ş.u.). 


În toate celelalte cazuri în care se vorbeşte despre cei doisprezece, Evangheliştii. îi 
numesc ucenici, termen care determină cel mai corect raportul dintre ei şi Mântuitorul. 
Pentru că cei doisprezece vor rămâne, în continuare şi pentru totdeauna, ucenici ai 
Mântuitorului, unicul lor învăţător: „Unul este învățătorul vostru: Hristos", precizează 
Mântuitorul (Matei 23, 8; cf. loan 13, 13-14). Dar, mai cu seamă după alegerea lor în 
ceata celor doisprezece, Sfinții Apostoli vor dobândi statutul de ucenici autorizaţi, cu 
îndatoriri precise, ai Mântuitorului, între aceste îndatoriri, cea mai importantă va fi aceea 
“de a fi cu EI" (Marcu 3, 14) permanent. Sub nici o condiţie şi în nici o împrejurare, cei 
doisprezece nu vor putea să rămână departe de Mântuitorul (cf. Matei 8, 21-22). 


Când se vorbeşte despre însuşirea de către Sfinții Apostoli a Evangheliei propovăduite 
de lisus, cei doisprezece sunt priviţi ca un grup compact care se bucură de aceeaşi 
atenţie şi purtare de grijă din partea dumnezeiescului învăţător. Foarte rar, unul sau altul 
dintre cei doisprezece sunt individualizaui printr-un dialog cu Mântuitorul, în situaţii 
speciale (vezi în ce-l priveşte pe Sfântul Andrei: Marcu 13, 3; loan 1, 40; 6, 8; 12,22). 
Dar şi aşa, aceste episoade se produc, de regulă, în faţa tuturor Sfinților Apostoli, astfel 
încât, răspunsurile Mântuitorului la întrebările unuia sau altuia dintre Apostoli erau 
cunoscute de fiecare dintre cei doisprezece. 


Când vorbim despre învăţătura evanghelică şi despre însuşirea acesteia de către Sfinţii 
Apostoli, înţelegem totalitatea propovăduirilor şi faptelor Mântuitorului săvârşite în cei 
trei ani - trei ani şi jumătate, cât a durat activitatea Sa publică. Aceasta este durata 
pregătirii celor doisprezece. Perioada de inițiere a Sfinţilor Apostoli începe, pentru unii 
ca Petru, Andrei, loan, fiul lui Zevedeu, Filip şi Natanael, îndată după revenirea 


Mântuitorului din pustiul Qarantaniei, iar pentru toţi cei doisprezece, după revenirea 
Acestuia din Iudeea (loan 4, 43) şi după întemnițarea Sfântului loan Botezătorul (Matei 
4, 12). 


Această perioadă se încheie cu înălţarea la cer a Mântuitorului (cf. Fapte 1, 22). Este de 
la sine înţeles că în această perioadă, nu se realizează numai iniţierea şi instruirea celor 
doisprezece cu privire la conţinutul Evangheliei, ci şi înzestrarea treptată a acestora cu 
toate puterile şi harurile care vor deveni inerente stării de Apostol al lui lisus Hristos. 
Această problemă va fi tratată într-un capitol special al acestei lucrări. 


Chiar dacă Mântuitorul rosteşte foarte multe din cuvântările Sale, nu numai în faţa celor 
doisprezece, ci şi în faţa altor mulți ascultători (vezi Matei 5, 1; Luca 9, 38 etc.), celor 
dintâi le sunt rezervate exclusiv o mare parte din descoperirea cea mai presus de fire. 
Această descoperire cuprinde, potrivit cuvântului Mântuitorului „tainele Împărăției 
Cerurilor”. Adresându-Se celor doisprezece, pentru a le răspunde la o întrebare, 
Mântuitorul îi lămureşte: „Vouă vi s-a dat să cunoaşteţi tainele Împărăției Cerurilor, pe 
când acelora (ceilalţi ascultători ai predicii lui lisus, n.n) nu li s-a dat" (Matei 13, 11; cf. 
Marcu 4,11; Luca 8,10). 


Sfântul Evanghelist Marcu face o importantă precizare privind modul în care lisus le 
asigură celor doisprezece pregătirea şi formarea ca viitori propovăduitori ai Evangheliei: 
„Ucenicilor Săi le lămurea toate, în mod special" (Marcu 4, 34). Sfinți Apostoli erau 
deplin conştienţi că învăţătura pe care o primeau, cuprindea, nu simple rostiri şi alcătuiri 
omeneşti, ci înseşi „cuvintele vieţii veşnice" (loan 6, 68). Numai această convingere îi 
ținea permanent strâns uniţi în preajma Mântuitorului pe cei doisprezece. Faptul se 
constată din acea împrejurare descrisă de Sfântul loan Evanghelistul, din care reiese că 
numeroşi dintre ucenicii Domnului, neînțelegând cuvântul Acestuia privind Taina 
dumnezeieştii Euharistii, „s-au dus înapoi şi nu mai umblau cu EI" (loan 6, 66). De 
aceea, la întrebarea lui lisus, dacă şi ei, cei doisprezece, vor să plece de la EI, Simon- 
Petru, în numele tuturor Apostolilor, mărturiseşte: „Doamne, la cine ne vom duce? Tu ai 
cuvintele vieţii veşnice. Şi noi am crezut şi am cunoscut că Tu eşti Hristosul, Fiul 
Dumnezeului Celui viu" (loan 6, 68-69). 


Un aspect foarte important al inițierii Sfinților Apostoli în tainele Împărăției Cerurilor 
este acela că aceştia au primit din partea Mântuitorului întreaga descoperire 
dumnezeiască, nu numai o parte a acesteia. „V-am numit prietenii Mei, spune 
Mântuitorul celor doisprezece, pentru că toate câte am auzit de la Tatăl Meu vi le-am 
făcut cunoscute" (loan 15, 15; cf. 17, 8,14). 

Deci, în măsura în care cei doisprezece îşi sporesc cunoştinţele privind învăţătura 
evanghelică, ei se transformă în prieteni ai lui lisus, un titlu de cea mai înaltă nobleţe 
religioasă şi spirituală. Aceasta obligă la practicarea poruncii iubirii până la jertfirea de 


sine (loan 15, 13-14), care este şi dimensiunea creştină a iubirii. Căci porunca „Să 
iubeşti pe aproapele tău ca pe tine însuţi” (Matei 22, 29), care este cea mai mare din 
Lege, limitează practicarea acestei porunci la măsura iubirii faţă de tine însuţi. 


Sfinții Apostoli sunt singurele fiinţe umane care se vor afla în posesia revelației celei 
mai presus de fire descoperită de Domnul nostru lisus Hristos. Apostolii au devenit 
astfel arhive vii în care se va păstra întreaga comoară a Evangheliei. De aici, purtarea de 
grijă şi asistenţa dumnezeiască de care se vor bucura cei doisprezece în întreaga lor 
existenţă. „Ci şi perii capului vostru, toți sunt numărați. Nu vă temeţi” (Luca 12, 7), va 
spune Mântuitorul despre pronia dumnezeiască privind pe Sfinţi Apostol. 


Aceasta nu înseamnă însă că slujirea apostolică nu comportă riscuri şi primejdii. 
Dimpotrivă. „lată, Eu vă trimit pe voi ca pe nişte oi în mijlocul lupilor” (Matei 10, 16), îi 
va preveni Mântuitorul pe cei doisprezece: „Feriţi-vă de oameni căci vă vor da pe mâna 
sinedriştilor şi în sinagogile lor vă vor bate cu biciul. La dregători şi la regi veţi fi duşi 
pentru Mine" (Matei 10, 17-18), Aceste profeţii ale Mântuitorului se vor împlini 
întocmai în timpul cât Sfinţii Apostoli îşi vor desfăşura lucrarea de propovăduire a 
Evangheliei (cf. Fapte 4, 3,17-24; 5, 18; II Cor. 11, 23-33; II Tim. |, 8 etc.). 
Atenţionarea celor doisprezece asupra primejdiilor care se vor abate asupra lor în viitor 
este parte integrantă a procesului de pregătire a Sfinților Apostoli în vederea trimiterii 
lor la propovăduire. 


În completarea acestui proces de pregătire, Mântuitorul îi va supune pe cei doisprezece 
unei probe practice. În Evanghelia după Matei (10, 15, ş.u.) şi în cea după Luca (9, 2, 
ş.u.) este descrisă misiunea de probă în care sunt trimişi cei doisprezece, spre a li se 
putea testa aptitudinile de misionari şi stadiul pregătiri lor în ce priveşte însuşirea 
învățăturii evanghelice. În legătură cu această misiune de probă la care-i va supune, 
Mântuitorul va afla prilejul de a-i instrui pe cei doisprezece în mod special asupra 
modelului misionar pe care il vor avea de realizat în lucrarea lor de probă (Matei 10, 5- 
45; Luca 9, 2-61), model care, în linii mari, va fi identic cu cel practicat şi după înălțarea 
la ceruri a Domnului, când cei doisprezece se vor afla în faţa principalei lor încredințări: 
propovăduirea Evanghelhei până la marginile pământului (Fapte 1, 8). Ascultând cu 
atenție cuvântul învățătorului privind misiunea lor apostolică (Matei 10, 5-45), cei 
doisprezece vor avea în faţă întregul tablou al lucrării şi înzestrănilor lor, al primejdiilor 
şi recompenselor spirituale care le vor reveni, al comportamentului şi metodelor folosite 
în actul misionar de propovăduire a Evangheliei. lisus nu le ascunde celor doisprezece 
nimic din cele ce li se vor întâmpla în cursul activității lor apostolice. Fireşte că cele 
dezvăluite de lisus în legătură cu dificultățile şi pericolele cuprinse în lucrarea de 
propovăduire a Evangheliei apar în cuvântarea de care ne ocupăm, într-o perspectivă 
încă îndepărtată, dar descrierile sunt atât de vii, încât ele ni se înfăţişează ca foarte reale 
şi într-un anumit fel, iminente. Pentru a fi deplin încredinţați că, rostind această 


cuvântare, Mântuitorul are în vedere în mod special pe Sfinţii Apostoli, numele acestora 
este înscris în fruntea pericopei de care ne ocupăm (Matei 10, 2-4). Aceştia vor fi cei 
dintâi şi cei mai importanți agenţi ai transmiterii Evangheliei înaintea întregii umanităţi. 
Desigur, ideea centrală a acestei cuvântări asupra apostolatului creştin este aceea că 
Evanghelia trebuie propovăduită cu orice preţ această lucrare trecând înaintea oricărei 
alte preocupări a celor doisprezece. Aceştia urmau să asigure, cu orice risc, o maximă 
difuzare a învăţăturii lui lisus: „Ceea ce vă grăiesc la întuneric, spuneţi la lumină şi ceea 
ce auziţi la ureche, propovăduiți de pe case" (Matei 10, 27), le va spune Mântuitorul 
Sfinulor Apostoli, arătându-le obiectivul principal al misiunii lor. 


Cuvântarea asupra apostolatului cuprinde, în consecinţă, programul de lucru a celor 
doisprezece pentru întreaga lor existență pământească, dar şi destinul care le va marca 
această existentă. 


Din procesul de pregătire a Sfinților Apostoli în vederea îndeplinirii misiunii lor face 
parte şi anunţarea trimiterii Sfântului Duh, Care-i va sprijini permanent în lucrarea lor de 
propovăduire a Evangheliei (Matei 10, 19-20). Duhul adevărului, Mângâietorul (loan 14, 
16), va fi trimis în lume numai după ce Mântuitorul Se va înălța la cer, pentru ca cei 
doisprezece să fie asistați, în continuare, de o Persoană din Sfânta Treime (loan 15, 26; 
16,7). 


Transmiterea în mod corect şi integral a propovăduirii lui lisus va fi un fapt capital 
pentru destinul şi devenirea omenirii. Aceasta a fost raţiunea întrupărui Fiului lui 
Dumnezeu, a alegerii şi instruirii celor doisprezece într-o perioadă de minimum trei ani. 
Dar se pune întrebarea dacă, totuşi, cei doisprezece ar fi putut expune lumii, cu 
acuratețe, exactitate şi integral, învățătura evanghelică, dacă memoria acestora, ca şi 
capacitatea lor de a înţelege această învăţătură, vor putea face faţă îndatoririlor care le 
reveneau pe această linie. De aceea, Sfinţii Apostoli nu au fost lăsaţi, în ce priveşte 
propovăduirea şi interpretarea Evangheliei, la simplele lor puteri, daruri şi înzestrări 
naturale. Ci, după înălțarea la cer a lui lisus, li S-a trimis Duhul Sfânt (Fapte 2), după ce, 
mai înainte, le-a fost făgăduit în mod repetat (Luca 24, 49; loan 14, 16-17; 15, 26; 16,7, 
13-14). Rolul Sfântului Duh nu va fi numai acela de Mângâietor al Sfinţilor Apostoli, ci 
acest rol se va extinde şi asupra modului în care aceştia îşi vor îndeplini lucrarea de 
propovăduire a Evangheliei. Mântuitorul precizează: „lar când va veni Acela, Duhul 
Adevărului, vă va călăuzi la tot adevărul; căci nu va vorbi de la Sine, ci câte va auzi va 
vorbi şi cele viitoare vă va vesti. Acela Mă va slăvi, pentru că din al Meu va lua şi vă va 
vesti" (loan 16, 13-14). Fireşte că aceste învățături vor fi descoperite de Domnul numai 
celor doisprezece. Tot astfel, numai celor doisprezece le vor fi descoperite cele 
privitoare la evenimentele din Săptămâna Patimilor: prinderea, judecarea, condamnarea, 
răstignirea, îngroparea şi, a treia zi, Învierea Domnului (Matei 16, 21; 17, 22-23; Marcu 
8, 31; 9, 31; 10, 33; Luca 9, 22). 


Înainte de a Se despărţi de ei, Mântuitorul îi cheamă, prin marea Rugăciune arhierească 
adresată Tatălui, la păzirea unității, după modelul oferit de Sfânta Treime: „Părinte 
Sfinte, păzeşte-i în numele Tău, în care Mi i-ai dat, ca să fie una precum suntem şi Noi” 
(loan 17,11, vezi şi 17, 21,22). 


În aceeaşi Rugăciune, Mântuitorul descrie Părintelui ceresc lucrarea pe care a săvârşit-o, 
pentru ca, la plecarea Sa din lume să lase în urma Sa pe Sfinţii Apostoli, pentru a 
schimba, prin truda lor de propovăduitori, faţa lumii. 


În această ordine de idei, Mântuitorul descrie, ca nicăieri în altă parte, adevăratul chip al 
Apostolului creştin, persoană unică prin deținerea adevărului revelat, un adevăr care 
vine de la Tatăl şi este descoperit lor prin Fiul. Vorbind despre stadiul de pregătire a 
Sfinţilor Apostoli, Mântuitorul se roagă: „Acum au cunoscut că toate câte Mi-ai dat sunt 
de la Tine. Pentru că cuvintele pe care Mi le-ai dat le-am dat lor. Iar ei le-au primit şi au 
cunoscut cu adevărat că de la Tine am ieşit şi au crezut că Tu M-ai trimis” (loan 17, 7- 
8). 


Sfinţii Apostoli erau, la ceasul în care lisus urma să se despartă de lume, singurele 
persoane umane care cunoşteau adevărul evanghelic, singurii care erau conştienţi că 
acest adevăr venea de la Dumnezeu-Tatăl, prin lisus Hristos. Dar ei cunoşteau acest 
adevăr, nu pentru a merge cu el în cer ca lisus Hristos, ci pentru a rămâne în lume (loan 
17, 15) şi a propovădui pretutindeni şi a determina pe contemporanii lui să creadă în el. 
De aici, această cerere din Rugăciunea lui lisus „Dar, nu numai pentru aceştia Mă rog, ci 
şi pentru cei ce vor crede în Mine, prin cuvântul lor" (loan 17, 20). 


Rugăciunea arhierească a Mântuitorului către Tatăl ne descoperă, practic, esenţa 
învățături creştine asupra apostolatului şi asupra destinului pământesc şi ceresc al 
Sfinuilor Apostoli, îndeosebi asupra misiunii care cădea în sarcina lor exclusivă, aceea a 
propovăduirii universale a Evangheliei, învăţătură pe care Hristos, primindu-o de la 
Tatăl, le-a încredinţat-o lor. 


Din aceeaşi Rugăciune a lui lisus către Tatăl, grupul Sfinților Apostoli ne apare ca 
definitiv format. Aceştia sunt înfăţişaţi ca un dar al Tatălui pentru Fiul, fiind numiţi de 
lisus „cei pe care Mi i-ai dat" (loan 17, 12). Acestora EI le-a arătat o mare atenţie şi 
grijă, astfel încât „nici unul dintre ei n-a pierit, în afară de fiul pierzării, ca să se 
împlinească Scriptura" (Ibidem). 


Cunoscând pe „fiul pierzării", adică pe Iuda Iscarioteanul, se deduce, din cuvântul citat 
mai înainte, că ceata celor mai apropiaţi ucenici ai Mântuitorului, aceia pe care 1-a numit 
prieteni, pentru că au primit de la lisus toate câte Acesta le-a «auzit „de la Tatăl" (loan 
15,15), adică întreaga Evanghelie, va fi alcătuită din ceilalți unsprezece pe care i-am 


întâlnit în cele trei liste din Evangheliile sinoptice amintite (Matei 10, 2-4; Marcu 3, 16- 
19; Luca 6, 14-16) şi în cea de-a patra, pe care o întâlnim în Faptele Apostolilor (1,13). 


După Rugăciunea cea Mare, în care lisus înfăţişează Tatălui întreaga Sa lucrare săvârşită 
pe pământ, pregătirea Sfinților Apostoli fiind esenţa acesteia, Mântuitorul va înceta să 
mai aibă contacte directe cu cei unsprezece, pentru că se vor produce evenimentele de la 
sfârşitul Săptămâni Patimilor. Cei unsprezece vor urmări şi ei aceste evenimente, dar de 
departe şi indirect. Cei unsprezece se vor reîntâlni cu Domnul numai după Învierea Sa 
din morţi, timp de patruzeci de zile (Fapte 1, 2). Aceste întâlniri cu Domnul vor purta 
numele, în hristologia ortodoxă, de arătări, pentru că, de fiecare dată, inițiativa în 
producerea lor, va reveni lui lisus. Deşi în intervalul celor patruzeci de zile cât S-a aflat 
pe pământ cu trupul Său înviat, înainte de a Se înălța la cer, lisus le-a vorbit celor 
unsprezece „despre Împărăţia lui Dumnezeu" (Fapte 1, 2), scopul principal al acestei 
şederi pe pământ a Domnului a fost legat tot de pregătirea finală a Sfinților Apostoli. 


În cadrul acestei pregătiri finale a Sfinţilor Apostoli, isus cel înviat a ţinut, înainte de 
toate, să le arate acestora, „prin multe semne doveditoare" (Fapte 1, 2), faptul real al 
învierii Sale, care s-a produs „după patima Sa" (ibid.). Fără ca cei unsprezece să fi 
dobândit deplina încredințare a realităţii învierii din morţi a Domnului, nu s-ar mai fi 
putut vorbi despre o nouă religie, despre existenţa Sfinților Apostoli pregătiți pentru a o 
anunţa lumii. Dar şi reciproca este deplin valabilă. 


Odată convinşi de realismul învierii Domnului, cei unsprezece se vor transforma radical, 
ei vor deveni alți oameni, neînfricați, pătrunzători, înzestrați cu atâtea daruri şi 
înţelepciune, încât nimeni nu le va putea sta împotrivă. Vor fi, de fiecare dată, mai 
puternici decât potrivnicii lor, având, în permanenţă, simţământul că ei nu pot să piardă 
în încleştarea cu stăpânitorii acestui veac. 


Un aspect esenţial al procesului de pregătire a Sfinților Apostoli după învierea cea de a 
treia zi este determinat de faptul că acest eveniment luminează ca un far puternic 
întreaga revelație adusă de Domnul pe pământ şi propovăduită Apostolilor, astfel încât, 
tot ceea ce nu înţeleseseră din predica Mântuitorului, prin lumina adusă de înviere, 
devenea clar. Se împlinea astfel, o învăţătură şi o profeție a Mântuitorului: „în ziua aceea 
(a învierii Domnului), nu Mă veţi mai întreba nimic" (loan 16, 23; vezi şi loan 2, 22; 10, 
6; 12, 16; Luca 24, 45, etc.). Totul dobândeşte, sub lumina învierii, sens şi înțeles, acum 
pescarii devin, în mod real, Apostoli. 


Când lisus S-a arătat „a treia oară ucenicilor Săi, după ce S-a sculat din morți” (loan 
21,14), la Marea Tiberiadei (loan 21,1, ş.u.), a folosit prilejul pentru a reabilita pe Petru, 
de fapt, pentru a-l reintegra în rândul celor unsprezece, ca urmare a întreitei sale 
lepădări de Domnul în timpul procesului lui lisus (loan 18, 17, 25, 27). Reintegrarea lui 


Petru în ceata Sfinților Apostoli se săvârşeşte prin întreita întrebare adresată lui Petru: 
„Simone, fiul lui Iona, Mă iubeşti" (loan 21, 15, 16, 17), prin răspunsul acestuia: „Da, 
Doamne, Tu şti că Te iubesc" (loan 21,15,16,17), dar, mai cu seamă, prin 
reîncredinţarea dreptului de a păstori pe cei ce-i va aduce în Biserică, mieluşeii şi oile lui 
lisus Hristos (loan 21, 15, 16, 17). Încă de la primele două arătări ale Domnului către 
ucenicii Săi (loan 20, 19, ş.u.; 20, 26 ş.u.) între care, de fiecare dată era prezent şi Petru, 
Domnul l-a considerat pe acesta şi pe ceilalți ucenici, care s-au îndoit de EI, arătând 
necredinţă în învierea Sa (Matei 28,17; Marcu 16,11-14 etc.), ca fiind, totuşi, apți să 
rămână în rândul Apostolilor, căci EI ştia totul despre viitorul acestora. Dar, față de 
lepădarea lui Petru, fapt public şi deplin cunoscut în cercul apropiaților lui lisus, era 
obligatorie reabilitarea acestuia făcută chiar în faţa celor mai numeroşi dintre ucenicii 
Săi (vezi loan 21,1-17). 


Desăvârşirea operei de formare definitivă şi completă a Sfinţilor Apostoli se produce 
prin înzestrarea acestora de către Iisus cel înviat cu harul preoţiei apostolice, care se află, 
de fapt, la începutul preoţiei ierarhice sacramentale. Acest eveniment asupra căruia vom 
reveni, se săvârşeşte de către Domnul cu prilejul primei Sale arătări către Sfinţii 
Apostoli, după învierea Sa din morți (loan 21, 19-23). 


3. În dialog direct cu Mântuitorul 


Cum s-a arătat, Sfântul Apostol Andrei şi-a însuşit, laolaltă cu ceilalți Apostoli şi în 
aceleaşi condiţii ca aceştia, cuprinsul învăţăturii evanghelice, astfel încât, lisus putea să-i 
numească pe cei mai apropiați ucenici ai Săi „prieteni", pentru că aceştia se 
învredniciseră a primi de pe buzele Sale; 


Comentând cuvintele lui Andrei, Sfântul loan Hrisostom (Omilia a XLII, 2, la loan) 
spune: „Gândirea lui Andrei este mai înaltă decât aceea a lui Filip, cu toate că ea lasă 
încă de dorit”. Desigur adaosul: „Dar ce sunt acestea la atâția?", sugerează că, deşi 
Andrei se aştepta la săvârşirea unei minuni, o gândire conformă cu stadiul pregătirii sale 
apostolice, el lega producerea, dar mai ales, eficiența acestei minuni de cantitatea 
pâinilor şi peştilor existenţi, prea mică pentru ca, înmulţirea care va avea loc, în aceste 
condiţii, să sature mulțimile care trebuiau săturate. 


Sfântul Ioan Hrisostom face însă observaţia că puterea lui lisus Hristos era atât de mare, 
încât să producă pâini din abundență pornind de la existenţa unui mic număr de pâini, 
ba, mai mult: „Hristos, spune Hrisostom, n-avea nevoie nici măcar de existența unei 
materii iniţiale", pentru a săvârşi minunea înmulţiri pâinilor" (bidem). 


Episodul primei înmulţiri a pâinilor se constituie, cum s-a arătat, într-un bun prilej, 
pentru ca Domnul să cunoască stadiul de pregătire al ucenicilor Săi şi capacitatea 


acestora de a înţelege răspunderea, locul şi rolul lor în împărăția lui Dummezeu, pe care 
Domnul o va întemeia, pentru a cuprinde într-însa pe toţi oamenii. 


lisus era, împreună cu Apostolii, la Ierusalim, pentru a participa ultima oară la 
sărbătoarea Paştilor iudeilor. EI se afla în Săptămâna Patimilor. Mulţimile ÎL înconjurau, 
„pentru că se ştia că EI a făcut minunea aceasta" (învierea lui Lazăr, loan 12, 18). 
Sfântul loan Evanghelistul introduce în narațiunea sa privind acest moment de slavă a 
lui lisus, Cel ce îl înviase pe Lazăr, un episod mai puţin obişnuit pentru Sfinții Apostoli: 
„Erau nişte elini din cei ce se suiseră să se închine la sărbătoare. Deci aceştia au venit la 
Filip, cel ce era din Betsaida Galileii, şi l-au rugat zicând: Doamne, voim să vedem pe 
lisus. Filip a venit şi 1-a spus lui Andrei şi Andrei şi Filip au venit şi I-au spus lui lisus. 
Iar lisus le-a răspuns zicând: A venit ceasul ca să fie preaslăvit Fiul Omului" (loan 12, 
20-23). 


Pelerinii care doreau să-L vadă pe lisus, sunt greci, adică străini (neiudei) de limbă 
greacă, cel mai probabil prozeliți (cf. Fapte 2, 10), sau pe punctul de a deveni prozeliți, 
cum consideră Hrisostom (Omilia a LXVI, 2 la loan), sau temători de Dumnezeu (Fapte 
10, 2, 22; 13, 16, 26, 43, 50; 16, 14; 17,4, 17, 18,7). 


Prozeliţii erau păgâni convertiți la iudaism. Ei erau circumcişi, se supuneau unui botez 
de purificare. Respectau toate regulile Legii. Erau integrați în comunitatea ebraică, fără 
a fi însă, asimilați. Ei nu trebuie confundați cu temătorii de Dumnezeu. Aceştia erau 
neiudeii, numeroşi în diasporă, atraşi de monoteismul iudaic. Ei vor observa numai o 
parte din practicile iudaice: sabatul, prescripțiunile alimentare, tributul către templu, 
pelerinajele. Spre deosebire de prozeliți, ei nu se tăiau împrejur, fiind consideraţi, legal, 
drept păgâni. 


Fund numiţi, în loan 12, 2, „nişte elini", cei ce doreau să-L vadă pe lisus, la Ierusalim, 
trebuie consideraţi, totuşi, nu prozeliţi, ci numai temători de Dumnezeu, cărora le va fi 
adresat adesea cuvântul propovăduirii de către Sfinții Apostoli (Fapte 13,16, 26 etc.). 
Oricum, cei veniţi la Filip pentru a-i cere să le mijlocească să-L vadă pe lisus sunt elini, 
nu iudei, vorbitori de limbă greacă (cf. loan 7, 35), cel mai probabil, „Temători de 
Dumnezeu". 


Primind cererea acestor „greci", care doreau să-L vadă pe Domnul, prudent, Apostolul 
Filip 1-0 împărtăşeşte şi lui Andrei, cei doi fiind amici, originari şi unul şi altul din 
Betsaida (cf. loan 1, 44; 6, 7, 8; Matei 4,18). 


Cei doi Apostoli vor fi fost abordaţi de „greci", pentru că numai ei doi dintre ucenicii lui 
lisus purtau nume greceşti. Nu este exclus ca cei doi să fi cunoscut limba greacă, pentru 
ca la nevoie, să fie folosiii ca interpreți. 


Faptul că Filip îl consultă pe Andrei în legătură cu cererea „grecilor", demonstrează, fie 
că cel dintâi nu era convins de oportunitatea demersului său, fie că îl considera pe 
Andrei mai apropiat de Iisus. Oricum ar fi, este de notat şi reținut amănuntele pe care le 
întâlnim în narațiunea Sfântului Evanghelist asupra acestui subiect. Or, aceste amănunte 
sunt importante pentru înţelegerea poziţiei celor doi Apostoli în raport cu lisus. 


Sfântul loan Hrisostom (Ibidem) vorbeşte şi el despre reținerea şi prudenţa celor doi 
Apostoli, care şi-au putut aminti în acele clipe, de îndrumarea misionară a Mântui- 
torului: „în calea păgânilor să nu mergeţi” (Matei 10, 5). Acesta va fi şi motivul pentru 
care cei doi Apostoli se hotărăsc ca cererea grecilor să fie prezentată Mântuitorului de 
amândoi. Grecii nu doreau, fireşte, numai să-L vadă pe Mântuitorul, această cerință 
putând fi uşor satisfăcută, pentru că Mântuitorul Se manifesta public, fiind accesibil 
oricărui privitor. Ei doreau să aibă o discuţie separată cu Mântuitorul, să-l cunoască 
mesajul şi să-şi sporească nădejdea în apariția erei mesianice. Oricum, aflându-se în 
preajma Mântuitorului şi trecând în acea atmosferă de cinstire şi prea mărire a lui lisus 
(loan 12, 13, 17 18), aceşti greci care erau temători de Dumnezeu, deci cunoscători ai 
unor profeţii mesianice, trăiau sentimentul că se afla in preajma unui mare eveniment 
religios, dar, în legătură cu lucrarea pe care urma S-o împlinească lisus Hristos. 


Cuvintele lui lisus prin care răspunde cererii celor doi Apostoli: „A venit ceasul ca să se 
prea mărească Fiul Omului" (loan 12, 23), nu cuprind un răspuns la dorinţa grecilor, de 
a-L întâlni pe lisus; aceste cuvinte sunt, înainte de toate, o interpretare teologică a 
prezenţei şi cererii grecilor, care, la acel ceas al începutului Săptămâni Patimilor, 
reprezentau pe păgânii care, şi ei căutau mântuirea. 


Sfântul loan Hrisostom observă că, față de necredinţa iudeilor pe care Domnul o 
constată din ce în ce mai mult (loan 8, 45-47; 10, 37-38 etc.), venirea grecilor doritori să 
cuunoască pe lisus şi doctrina Sa, anunţă deschiderea neamurilor faţă de Evanghelie. 
Acest eveniment era aşteptat de lisus a se împlini înainte de a începe desfăşurarea ca 
atare a Patimilor. De aici răspunsul Mântuitorului: „A venit ceasul ca să fie prea slăvit 
Fiul Omului” (loan 12, 23) (Omilia a LXVI, 2 la loan). Marele Dascăl al Bisericii, 
Hrisostom, face, pe bună dreptate legătura între aceste cuvinte ale Mântuitorului şi 
porunca Sa testamentară: „Mergând învăţaţi toate neamurile" (Matei 28, 19). 


În orice caz, până la manifestarea dorinţei grecilor de a vedea şi de a se întreține cu 
lisus, Acesta declarase că „ceasul Său" încă nu venise (loan 7, 30; 8, 20). Numai după ce 
ia cunoştinţă de această dorinţă a grecilor, Mântuitorul afirmă categoric: „A sosit ceasul 
ca să fie proslăvit Fiul Omului” (loan 12, 23). Acest răspuns este completat de 
Mântuitorul astfel: „Amin, amin, zic vouă, că dacă grăuntele de grâu, când cade în 
pământ, nu va muri, rămâne singur. lar dacă va muri, aduce multă roadă" (loan 12, 24). 


Sfântul loan Hrisostom (Ibidem) parafrazează astfel aceste cuvinte ale Mântuitorului: 
„Moartea Mea, mai ales, va avea drept urmare convertirea neamurilor şi răspândirea 
Evangheliei Mele". Tot Hrisostom precizează că Mântuitorul se foloseşte de metafora 
bobului de grâu, pentru a exprima adevărul privind venirea neamurilor la credinţă, 
pentru a nu tulbura, printr-un limbaj direct, sufletele discipolilor Săi. 


După cum se constată, episodul cererii „grecilor” adresată Mântuitorului prin inter- 
mediul Apostolilor Filip şi Andrei, este privit de Mântuitorul ca un eveniment aşteptat să 
se producă înainte de a începe Patimile Domnului. Acest episod dezvăluie pregătirea şi 
disponibilitatea neamurilor de a primi Evanghelia (cf. loan 13,1). 


Filip şi Andrei, cei doi ucenici ai Domnului, probabil vorbitori de limbă greacă, ne apar 
ca destinaţi a duce Evanghelia în mediile de limbă greacă. Din datele istorice de care 
dispunem, Sfântul Andrei nu şi-a îndreptat paşii pentru a face misiune, nici către 
Orientul semitic, nici către Occidentul latin. 


O storisire legendară cuprinsă în Canonul (Fragmentul) Muratori, scriere creştină din 
cea de-a doua jumătate a secolului II, cuprinzând o listă a cărților Noului Testament, ne 
pune la dispoziţie o curioasă informație privind apariția Evangheliei a patra. Citim în 
acest Canon Muratori, (descoperit in Biblioteca ambroziană din Milano, chiar de acela al 
cărui nume îl poartă — Muratori - în prima jumătate a secolului XVIII), că „loan, unul 
dintre discipoli, a zis celor ce erau codiscipoli şi episcopi: Postiţi cu mine, trei zile 
începând de astăzi şi tot ce ni se va descoperi ficăruia dintre noi, să ni le istorisim 
reciproc. În aceeaşi noapte, i s-a descoperit lui Andrei, unul dintre Apostoli (Andreas ex 
apostolis), că loan va expune (va istorisi) toate lucrurile în numele său, cu toții 
recunoscând adevărul istorisirii sale”. Cu toate că această parte din Canonul 
(Fragmentul) Muratori este o legendă, provenind, probabil, din Faptele apocrife ale lui 
Ioan, amintirea lui Andrei, „unul dintre Apostoli", drept garant al Evangheliei a patra, 
vorbeşte de la sine despre autoritatea acestuia în mediile din Asia proconsulară, în care, 
cum vom arăta, a şi predicat Evanghela. 


Astfel, acest episod prezentat de Sfântul Evanghelist Ioan, în care Apostolul Andrei, 
însoțit de Apostolul Filip, mijloceşte, pe lângă lisus în favoarea „grecilor", care doreau 
să intre în legătură cu lisus, pune în lumină, pe de o parte, dispombilitatea celor doi 
Apostoli de a asculta şi satisface cererile neiudeilor, ale păgânilor deci, într-o vreme în 
care întreaga propovăduire era adresată iudeilor, iar pe de altă parte, proiectează destinul 
misionar al celor doi Apostoli, în mod special al lui Andrei, care va propovădui 
Evanghelia, nu în mediile semitice orientale sau latine occidentale, ci în mediile greceşti, 
sau cele aflate sub influenţă greacă. 


În Evanghelia după Marcu (13, 1-4), Sfântul Andrei este nominalizat, alături de fratele 
său, Petru, de Iacov şi loan, fiii lui Zevedeu, când după profeția Mântuitorului asupra 
templului (Marcu 13, 2), aflându-se numai cu lisus pe Muntele Măslinilor, în faţa 
templului, I-au adresat întrebarea: „Spune-ne nouă, când vor fi acestea? Şi care va fi 
semnul când va fi să se împlinească toate acestea?" (Marcu 13,4; vezi şi Matei 24,13; 
Luca 21, 7). 


Se va observa că cei patru Apostoli, care îi vor adresa Mântuitorului întrebarea privind 
timpul când va fi dărâmat templul, sunt cei dintâi chemaţi între ucenicii Domnului 
(Matei I, 18-22; Marcu 1, 14-20). Iar trei dintre ei, Andrei, Petru şi loan, se numără 
printre acei ucenici, care L-au însoţit pe Domnul chiar înainte ca Acesta să-i fi chemat 
oficial între discipolii Săi (cf. loan 1, 37-51). 


Instruirea celor doisprezece are loc, de regulă, prin propovăduirea de către lisus a 
Evangheliei şi prin contemplarea faptelor şi lucrărilor Sale. Mai rar, în vastul proces de 
formare a Sfinților Apostoli, intervin dialoguri directe între lisus şi ucenici, sau chiar 
întrebări puse de aceştia din urmă învățătorului (vezi Matei 13, 36; 16, 13-16; loan 6, 5- 
9 etc.). 


Această instruire a celor doisprezece prin răspunsurile pe care aceştia le primesc la 
întrebările pe care ei înşişi le pun Mântuitorului, se produce mai cu seamă în 
împrejurarea pe care ne-o prezintă Sfântul Marcu în legătură cu evenimentele 
eshatologice (vezi şi Matei 24, 3; Luca 21, 7), pentru că stabilirea şi precizarea 
termenelor în care se vor produce evenimentele eshatologice vor deveni presante şi, într- 
o mare măsură, obsesive, nu numai pentru ucenicii Mântuitorului, ci şi pentru toţi cei ce 
trăiesc în preajma Mântuitorului şi a Sfinţilor Apostoli. 


Sfântul Marcu este evanghelistul care face precizarea că întrebarea asupra termenului 
dărâmării Ierusalimului (cu templul) este pusă Mântuitorului de cei patru Apostoli 
amintiţi, nu de toți Apostolii (cf. Matei 24, 3; Luca 21, 7). Dar chiar dacă numai cei 
patru Apostoli se vor afla cu Mântuitorul, când Acesta le răspunde la întrebare, acest 
răspuns va fi cunoscut tuturor celor doisprezece şi chiar celorlalți ascultători, deoarece 
Mântuitorul se foloseşte de prilejul întrebării celor patru Apostoli pentru a dezvolta o 
importantă cuvântare eshatologică în care sunt descrise zilele eshalologice şi semnele 
apariției zilei Domnului. Cu privire la data când se vor produce evenimentele 
eshatologice, răspunsul lui lisus este: „lar despre ziua aceea şi despre ceasul acela 
nimeni nu ştie, nici îngerii din cer, nici Fiul, ci numai Tatăl" (Marcu 13, 32). Deci, 
pornind de la întrebarea concretă a celor patru Apostoli privind data când va avea loc 
dărâmarea templului, Mântuitorul va descrie timpul eshatologic în general. Astfel, El 
desăvârşeşte instruirea Sfinţilor Apostoli şi dezvăluie, totodată, un important capitol al 


Evangheliei. Oricum, cei patru Apostoli: Petru, Iacov, loan şi Andrei vor fi primu care 
vor face cunoştinţă cu învăţătura eshatologică a lui Iisus. 


Din textele evanghelice care ne dezvăluie episoade care ne descriu dialogurile directe 
dintre lisus şi Sfântul Andrei, rezultă, nu numai faptul că Cel dintâi chemat s-a aflat 
permanent în preajma lui lisus, dar şi situaţia oarecum specifică a lui Andrei, care-l 
aduce pe fratele său, Simon-Petru, la lisus şi ÎI anunţă pe Acesta de apariţia unui grup de 
greci care doresc să-L cunoască şi să-l vorbească, fapt aşteptat de Mântuitorul, prin care 
se încheie seria evenimentelor premergătoare zilelor Patimilor Domnului. 


Capitolul IV — Înzestrarea cu puterea şi harul preoţiei apostolice 


1. Inzestrarea cu puterea de a face minuni 


Între ucenicii care au venit la lisus la începutul activităţii Sale, fie în grupul primilor 
Cinci, dintre care cel dintâi chemat este Andrei (loan 1, 37-50), fie în ceata celor 
doisprezece, unsprezece după căderea lui Iuda, şi cei ce, după învierea şi înălțarea 
Domnului, vor fi numiţi Apostoli (Fapte 1, 2), este o foarte mare diferenţă. 


Din momentul în care devin ucenici ai Domnului, până când vor primi, pe deplin, harul 
preoţiei apostolice, cei doisprezece, care, după căderea lui Iuda Iscarioteanul, vor 
rămâne unsprezece, vor parcurge, nu numai etapele de însuşire a învăţăturii evanghelice 
propovăduite de lisus Hristos, ci şi treptele mereu mai înalte ale înzestrării lor cu puteri 
şi harisme, care-i vor transforma, treptat, în slujitori întăriți, neînfricați şi conştienţi ai 
Evangheliei şi ai lui lisus Hristos. înzestrarea lor deplină cu harul apostoliei şi deci, al 
preoţiei apostolice, se va produce numai după învierea Domnului, „când S-a proslăvit 
lisus" (loan 12, 16), câdi Apostolilor li s-a deschis mintea ca să priceapă Scripturile 
(Luca 24, 45) şi când ei vor li în situaţia de a fi înţeles toată propovăduirea lui lisus, 
când nu vor mai avea de pus nici o întrebare lui lisus (loan 16, 23). 


Prima treaptă spre primirea harului preoţiei apostolice de către cei doisprezece este, 
indiscutabil, chemarea directă şi personală a acestora în rândul celor mai apropiaţi 
ucenici ai Domnului, „pe care i-a numit apostoli ca să fie cu EI şi să-i trimită la 
propovăduire" (Marcu 3, 14). Între cei doisprezece, care au fost chemaţi în rândul celor 
doisprezece, s-a numărat şi Sfântul Andrei, după ce, mai înainte (Marcu I, 16-18), fusese 
chemat de lisus însuşi în rândul ucenicilor Săi. 


O dată cu chemarea adresată lui Petru şi Andrei, Mântuitorul îi înştiințează că-i va „face 
pescari de oameni" (Matei 4, 19), ceea ce echivalează cu făgăduinţa harului apostolic, 
pentru că „pescari de oameni" este o metaforă care trimite la condiția de apostol. 


Prima harismă pe care o primesc cei doisprezece din partea lui lisus, coincide cu 
momentul în care aceştia sunt aleşi şi numiţi Apostoli. Aceasta este harisma tămăduirii 
bolilor şi a alungării demonilor: „A rânduit pe cei doisprezece, ne spune Sfântul Marcu, 
ca să fie cu EI şi să-i trimită la propovăduire şi să aibă putere să vindece bolile şi să 
alunge demonii" (3, 14). Termenul exoysia, putere, autoritate, folosit în contextul de mai 
sus, are şi sensul de harismă, de dar special primit de sus, cu ajutorul căruia, cei ce au 
intrat în posesia lui pot săvârşi fapte minunate ca alungarea demonilor (Matei 10, 1; 
Marcu 6, 7; cf. Luca 9, 1; 10, 9) sau tămăduirea bolilor şi suferințelor (Matei 10, 1; Luca 
9.1; 10, 9 etc.). 


Este de reţinut că harisma tămăduiru bolilor şi a alungării demonilor este primită de cei 
doisprezece în legătură cu trimiterea lor la propovăduire, eveniment cu care este şi pusă 
în evidenţă: „A chemat la Sine pe cei doisprezece şi a început să-i trimită doi câte doi şi 
le-a dat putere asupra duhurilor necurate" (Marcu 6, 7). Sfântul Evanghelist Matei 
începe pericopa privind trimiterea celor doisprezece la propovăduirea de probă, 
precizând: „Chemând (lisus) la Sine pe cei doisprezece ucenici ai Săi, le-a dat lor putere 
asupra duhurilor celor necurate, ca să le scoată şi să tămăduiască orice boală şi orice 
neputinţă" (10,1 , vezi şi Luca 9,1). În îndrumările pe care lisus le dă ucenicilor trimişi 
în misiune de probă, El adaugă: „Lămăduiți pe cei neputincioşi, înviaţi pe cei morţi, 
curățiți pe cei leproşi, pe demoni scoateţi-i” (Matei 10, 8; cf. Luca 10,9). 


Chiar în această misiune de probă, s-a vădit că puterea cu care cei doisprezece fuseseră 
înzestrați în ce priveşte vindecarea bolilor şi alungarea demonilor s-a manifestat din plin, 
binevestirea împletindu-se cu săvârşirea de minuni: „lar ei (cei doisprezece), plecând, 
mergeau prin sate binevestind şi vindecând pretutindeni" (Luca 9, 6). „Şi ieşind, ei 
propovăduiau să se pocăiască. Şi scoteau mulţi demoni şi ungeau cu untdelemn pe mulți 
bolnavi şi-i vindecau" (Marcu 6,12-13). 


Vorbind despre puterea dată celor doisprezece, cu prilejul trimiterii lor în misiunea de 
probă, putere care se va manifesta prin alungarea duhurilor necurate şi prin tămăduirea 
bolilor, Sfântul loan Hrisostom (Omilia a XXXII-a, 3, la Matei) notează că cei 
doisprezece au fost înzestrați cu aceste puteri, „deşi nu li se dăduse încă Duhul Sfânt" 
(cf. loan 7, 39). „Atunci cum scoteau duhurile?", se întreabă dascălul Bisericii, şi tot el 
răspunde: „Prin porunca şi puterea lui lisus Hristos". 


Într-adevăr, câtă vreme Hristos era în trup cu cei doisprezece, aceştia puteau să 
primească, direct şi nemijlocit, de la învățătorul lor toate darurile şi puterile. Sfântul Duh 
va fi trimis Sfinţilor Apostoli în preajma înălțării Domnului la cer, spre a le fi 
Mângâietor şi înlocuitor al Domnului „în veac" (loan 14,16). 


Comentatori subliniază pe bună dreptate că fiind înzestrați cu puterea pe care au primit- 
o de la lisus privind alungarea duhurilor necurate şi darul tămăduirii, cei doisprezece vor 
fi socotiți de cei ce primesc propovăduirea lor trimişi autorizaţi ai lui lisus, El Cel ce 
vindeca orice boală şi neputinţă şi alunga demonii oriunde îi afla. C'e1 doisprezece vor 

fi priviți în misiunea în care au fost trimişi ca reprezentanţi autorizaţi ai lui lisus Hristos. 
Puterea lor era puterea lui lisus. Propovăduirea lor era descoperirea Evangheliei şi a lui 
lisus Hristos. 


Deşi darul vindecărilor şi al alungării duhurilor necurate a lost primit de cei doisprezece 
cu prilejul trimiterii lor în misiunea de probă, acest dar nu va fi luat de la aceştia, fiindu- 


le atribuit pentru totdeauna. Dar se va manifesta îndeosebi în legătură cu activitatea 
misionară desfăşurată de cei doisprezece. 


În încheierea Evangheliei sale, Sfântul Marcu rezumă: „Deci Domnul lisus, după ce a 
vorbit cu ei, S-a înălțat la cer şi a şezut de-a dreapta lui Dumnezeu. Iar ei (Apostolii), 
plecând, au propovăduit pretutindeni, iar Domnul lucra cu ei şi întărea cuvântul, prin 
semnele care urmau" (16, 20). După cum se constată din textul citat, propovăduirea 
(cuvântul) era urmată, în mod obligatoriu, de confirmare prin semne, adică prin minuni. 
Deşi aceste minuni sunt opera lui lisus Hristos, darul facerii de minuni era inerent 
preoţiei apostolice, pentru că nici un Apostol al Domnului, aflat în misiune, nu va fi 
lipsit de această harismă (vezi Fapte 3, 6; 5, 15-16; 9, 40-41; 19, 12, etc.). Mai mult 
decât atât, şi alţi misionari creştini ca, de exemplu, diaconul Filip (Fapte 8, 6-7), sau 
ceilalți misionari „care se risipiseră din cauza tulburării făcute pentru Sfântul Ştefan" 
(Fapte 11, 19) şi care au propovăduit întâia oară şi elinilor, s-au bucurat de darul facerii 
de minuni, care era semnul sigur şi obiectiv al originii dumnezeieşti a propovăduirii 
apostolice. 


Puterea de a face minuni care va caracteriza pe Sfinți Apostoli şi lucrarea lor este 
acordată acestora pentru că, mai înainte, această putere a fost manifestată de lisus 
Hristos in legătură cu propovăduirea Evangheliei: „Și lisus străbătea toate cetățile şi 
satele, învățând în sinagogile lor propovăduind Evanghelia şi vindecând toată boala şi 
neputinţa în popor" (Matei 9, 35). 


2. Înzestrarea cu puterea de a lega şi a dezlega păcatele oamenilor 


Sfinții Apostol primesc, în principiu, aceleaşi puteri pe care, mai întâi, le-a manifestat 
lisus Hristos: „Adevărat, adevărat zic vouă: Cel ce crede în Mine va face şi el lucrările 
pe care le fac Eu şi mai mari decât acestea va face (loan 4,12). 


Iertarea păcatelor, în primul rând a păcatului strămoşesc, este anunţată, mai întâi, de 
Sfântul loan Botezătorul (Marcu 1, 4), care avea misiunea de a da poporului Vechiului 
Testament „cunoştinţa mântuirii întru iertarea păcatelor" (Luca 1, 77). lertarea păcatelor 
este, apoi, cuprinsă în propovăduirea lui lisus, ca o manifestare şi un răspuns venit din 
partea lui Dumnezeu pentru a răsplăti pe aceia care sunt gata să ierte pe semenii lor: 
„Dacă veţi ierta oamenilor greşalele lor, ierta-va şi vouă Tatăl vostru cel ceresc; iar dacă 
nu veţi ierta oamenilor greşalele lor, nici Tatăl vostru nu vă va ierta greşalele voastre" 
(Matei 6,14-15; vezi şi 12, 31; 18, 27, 32). 


In consecinţă, una din componentele de însemnătate excepțională a preoţiei apostolice 
ŞI, în continuare, a preoţiei ierarhice sacramentale, este puterea de a lega şi a dezlega 
păcatele oamenilor. 


Cel dintâi Care a descoperit şi a arătat această putere a fost, fireşte, Domnul nostru lisus 
Hristos. Când I S-a adus, la Capernaum, „un slăbănog zăcând în pat" (Matei 9, 2), 
văzând credinţa celor ce-l purtau pe acesta, Iisus a slobozit aceste cuvinte, care au sunat 
pentru întâia oară în urechile oamenilor: „îndrăzneşte, fiule! lertate sunt păcatele tale" 
(Matei 9, 2; cf. Marcu 2, 5). Fireşte că unii dintre cărturari au zis în sinea lor: „Acesta 
huleşte" (Malei 9, 3); „Cine poate ierta păcatele decât numai Dumnezeu?" (Marcu 7, 7). 
Mântuitorul care a cunoscut gândurile lor le dă acestora o replică din care rezultă că, 
într-adevăr, numai Dumnezeu iartă păcatele, dar că, în faţa lor Se află chiar Dumnezeu 
întrupat: „Ca să ştiţi, spune EI, că Fiul Omului are putere pe pământ să ierte păcatele, a 
zis slăbănogului: Scoală-te, ia-ţi patul şi mergi la casa ta" (Matei 9, 6). 


Sfântul loan Hrisostom comentează astfel minunea vindecării slăbănogului din Caper- 
naum, „Acum Domnul face încă o nu mică dovadă că este Dumnezeu, de aceeaşi cinste 
cu Tatăl. Iudeii spuneau că numai Dumnezeu are puterea de a ierta păcatele. Hristos 
însă, nu numai că dezleagă păcatele, dar chiar, înainte de aceasta arată că are şi altă 
putere, pe care, de asemenea numai Dumnezeu o are, aceea de a da la lumină gândurile 
ascunse ale oamenilor, spunându-le: „Pentru ce cugetaţi cele rele în inimile voastre?" 
(Matei 9, 4) (Omilia a XXIX, 2 la Matei). În consecinţă, iertarea păcatelor oamenilor, a 
păcatului strămoşesc şi a celor personale comise de aceştia, este o lucrare care se poate 
săvârşi numai de Dumnezeu făcut om. 


Or, dacă această putere a iertării păcatelor I-a aparținut lui lusus Hristos, „Care voieşte 
ca toţi oamenii să se mântuiască şi la cunoştinţa adevărului să vină" (| Tim. 2, 4), trebuia 
să fie transmisă celor mai apropiaţi ucenici ai Săi, adică Sfinţilor Apostoli, pentru ca 
aceştia să o transmită, prin succesiune neîntreruptă, urmaşilor lor, prin sacramentul 
Hirotoniei. Aceasta este baza susţinerii privind înzestrarea Sfinţilor Apostoli cu puterea 
de a ierta păcatele oamenilor. 


Anunţarea înzestrării Sfinților Apostoli cu puterea de a ierta păcatele oamenilor a fost 
făcută de Mântuitorul în mai multe rânduri. Mai întâi, această putere îi este făgăduită 
Sfântului Apostol Petru în urma mărturisirii acestuia din Cezareea lui Filip: „Tu eşti 
Hristosul, Fiul lui Dumnezeu celui viu” (Matei 16, 16). Cu acest prilej lisus îi spune lui 
Petru: “Îţi voi da cheile Împărăției Cerurilor şi orice vei lega pe pământ va fi legat şi în 
ceruri ŞI orice vei dezlega pe pământ va fi legat şi în ceruri" (Matei 16, 19). Comentând 
cuvintele lui lisus adresate lui Petru, Sfântul loan Hrisostom (Omilia a LIV-a, 2, la 
Matei), ne învaţă: „Îi făgăduieşte că-i va da lui Petru ceea ce este propriu numai lui 
Dumnezeu, puterea de a dezlega păcatele..., de a face pe un pescar mai puternic decât o 
stâncă". 


Dar şi ceilalţi Apostoli, de altfel, laolaltă cu Petru, primesc aceeaşi putere a legării şi 
dezlegării păcatelor: „Adevăr grăiesc vouă: Oricâte veţi lega pe pământ, vor fi legate şi 


în cer şi oricâte veţi dezlega pe pământ, vor fi dezlegate şi în cer" (Matei 18, 18). Chiar 
dacă acest text apare în legătură cu cel care greşeşte şi nu se îndreaptă în urma 
mustrărilor succesive aplicate în taină, în faţa a doi sau trei martori şi în faţa Bisericii 
(Matei 18, 15-17), conţinutul său este aplicat Sfinţilor Apostoli care, în ultimă instanţă, 
reprezintă Biserica, față de care greşeşte cel păcătos, care nu se îndreaptă nici atunci, 
când 1 se demonstrează că se află în păcat sau greşeală. 


Prin iertarea sau dezlegarea păcatelor se împărtăşesc oamenilor, în veac, roadele lucrării, 
dar, mai ales ale jertfei lui lisus Hristos, al Cărui sânge s-a vărsat „spre iertarea 
păcatelor" (Matei 26, 28; cf. 20, 28; Marcu 14, 24; cf. Evrei 9, 22). 


Se va observa că atunci când Mântuitorul îi spune lui Petru, că va fi înzestrat cu puterea 
de a lega şi a dezlega păcatele, se foloseşte de viitorul verbului a da, ceea ce ne 
îndatorează a considera, că această înzestrare va fi primită în viitor, deoarece, în 
momentul mărturisirii lui Petru din Cezareea lui Filip (Matei 16, 16), nu erau întrunite 
condiţiile necesare ca această putere se devină efectivă. Cu alte cuvinte, nu avuseseră loc 
jertfa şi învierea Domnului. Situaţia este identică şi în ceea ce priveşte făgăduinţa dată, 
în acelaşi sens, tuturor Sfinţilor Apostoli (Matei 18,18). 


De aceea, momentul în care Sfinții Apostol primesc efectiv harul preoţiei apostolice din 
care decurge şi derivă şi preoţia ierarhică sacramentală este acela în care, chiar în 
Duminica învieru, Mântuitorul a venit prin uşile încuiate, şi a stat în mijlocul 
Apostolilor (loan 20, 19). Atunci Domnul a „suflat asupra lor (a Apostolilor) şi le-a zis: 
Luaţi Duh Sfânt; cărora veţi ierta păcatele, le vor fi iertate şi cărora le veţi ţine, vor fi 
ținute" (loan 20, 22-23). 


Sfântul loan Hrisostom subliniază, în comentariul său asupra acestor texte din 
Evanghelia a patra că „acum Mântuitorul nu se mai adresează Tatălui, ci el conferă 
putere în virtutea propriei Sale autorităţi...Un împărat care instituie prefecţi, îi investeşte 
în acelaşi timp, cu puterea de a încarcera şi cu puterea de a elibera; tot astfel face şi 
Hristos cu Apostoli Săi"- (Omilia a LXXXVI-a, 3, la loan). „EI, continuă Hrisostom, dă 
acum Sfântul Duh...Acum nu le conferă harul de a învia morţi şi de a săvârşi minuni, ci 
harul de a ierta păcatele, căci Darurile Sfântului Duh sunt diferite" (Ibidem). 


Pornind de la textul de care ne ocupăm (loan 20, 22-23), Sfântul loan Hrisostom se 
pronunţă pentru măreția preoţiei: “Mare este demnitatea preoţiei", spune el: „Cărora le 
veți ierta păcatele, le vor fi iertate" (loan 20, 23), le-a zis, continuă Sfântul loan 
Hrisostom. Pentru aceasta, Pavel a scris în Epistola către Evrei: „Ascultaţi pe mai-marii 
voştri şi vă supuneți lor" (13,17), aveţi faţă de ei cel mai mare respect" (Ibidem, 4). 


Fireşte că preoţia iertării păcatelor se referă, în primul rând, la păcatul originar, de la 
care începe orice viaţă în Hristos. Chiar dacă, prin Botez, se iartă şi toate păcatele 
personale ale catehumenului, Botezul rămâne, prin excelenţă, taina iertării şi ştergerii 
păcatului strămoşesc, care a adus moartea în lume (Rom. 5, 12-14). De aceea, trimiterea 
Apostolilor la propovăduire echivalează cu porunca de a boteza pe cei ce vor crede în 
cuvintele lor (Matei 28, 19-20; Marcu 16, 15-16). Iertarea păcatelor se află la începutul 
oricărei activităţi preoţeşti în Biserică, instituţia pe care o putem numi a celor ce au 
primit harul iertării, devenind făpturi noi, născute din apă şi din Duh (loan 3, 5), 
mântuiți „prin baia naşterii celei de a doua şi prin înnoirea Duhului Sfânt." (Tit 3,9) 


3. Preoţia săvârşirii Sfintei şi dumnezeieştii Euharistii. 


Înainte de prinderea Sa din Joia Patimilor, lisus a instituit, la Cina cea de Taină, sfânta şi 
dumnezeiasca Euharistie (Matei 26, 26-28; Marcu 14, 22-24; Luca 22, 19-20; cf. loan 6, 
48-58). Acum se pune început Legii celei noi, Noului Aşezământ, după cum anunţă lisus 
în cuvintele de instituire a dumnezeieştii Euharistii: „Beţi dintru acesta toţi, căci acesta 
este sângele Meu, al Legii celei noi, care pentru mulţi se varsă spre iertarea păcatelor” 
(Matei 26, 28). 


La acest eveniment al unor instituiri şi începuturi nu participă decât Mântuitorul şi cei 
doisprezece Apostoli. Lui lisus Hristos îi revine rolul de căpetenie ca Mare Preot al 
Legii celei noi, Arhiereul în veac, Care a străbătut cerurile şi Care Se oferă pe Sine 
pentru viaţa şi mântuirea lumii, pentru că, „mulți” din exprimarea: „pentru mulţi se 
varsă" are înţelesul de „toţi" (oamenii). Noul Legământ instituit la Cina cea de Taină are 
un nou şi unic Mijlocitor (Evrei 8, 6; 1 Tim. 2, 5), pe Domnul nostru Iisus Hristos. 


Aşa cum comentează Sfântul loan Hrisostom, acum încetează preînchipuirile din 
Vechiul Testament, caracteristice acestui Legământ. „Acum Hristos pune capăt celei mai 
mari sărbători a Vechiului Testament (Paştelui iudaic) şi i-a mutat pe ucenici la o altă 
masă, la o masă prea înfricoşătoare, spunând: „Luaţi, mâncaţi; acesta este trupul Meu, 
care se frânge pentru mulți" (Omuilia LXXXII, 1, la Matei). „După cum sângele mielului 
pascal s-a vărsat spre mântuirea celor întâi născuţi din Egipt, continuă Hrisostom, 
sângele lui lisus Hristos s-a vărsat spre iertarea păcatelor întregii lumi, căci „acesta este 
sângele Meu, care se varsă spre iertarea păcatelor”... Şi după cum Moise a spus: 
„Aceasta este vouă spre pomenire veşnică", tot aşa şi Domnul le-a spus: „Spre 
pomenirea Mea până ce voi veni" (Ibidem). Prin cuvintele: „Aceasta s-o faceţi întru 
pomenirea Mea" (Luca 22, 19), o îndrumare a Mântuitorului cu sens testamentar, cei 
doisprezece sunt chemaţi la împlinirea preoţiei săvârşirii sfintei şi dumnezeieştii 
Euharistii, ritul creştin fundamental, centrul cultului bisericesc, care adună în jurul său 
mulţimea celor ce cred (Fapte 2, 42; 20, 7; 1 Cor. 11, 23-30). 


Numai cei doisprezece vor avea, până la hirotonisirea preoților din comunitățile nou 
întemeiate de ei, după plecarea lor (cf. Fapte 14, 23), această preoţie a săvârşirii 
dumnezeieştii Euharistii, cu care sunt investiţi de Domnul la Cina cea de Taină. 


4. Preoţia rugăciunii atotbiruitoare 


Aşa cum am mai arătat, Apostolu primesc de la Domnul toate acele puteri şi daruri pe 
care, mai întâi, le-a manifestat Acesta în cursul activităţii Sale publice (loan 14, 12). 
Toate aceste daruri şi puteri sunt şi trebuie privite drept componente ale preoţiei 
apostolice. Între aceste daruri şi puteri cu care au fost înzestrați Apostolii se numără şi 
preoţia rugăciunii atotbiruitoare, pe care aceştia primesc poruncă s-o aducă pentru ei, 
pentru credincioşi şi pentru Biserică. 


Mai întâi, Mântuitorul stabileşte învăţătura: „Adevărat, adevărat zic vouă: Cel ce crede 
în Mine va face şi el lucrările pe care le fac Eu şi mai mari decât acestea va face" (loan 
14, 12). Acest cuvânt este adresat Sfinților Apostoli după Cina cea de Taină. Condiţia 
împlinirii acelor lucrări săvârşite de însuşi Mântuitorul este credinţa în Acesta. 


Înainte însă de a se despărţi de Sfinţii Apostoli, în cadrul unor expuneri testamentare 
repetate, Mântuitorul insistă asupra puterii pe care o conferă ucenicilor Săi cei mai 
apropiaţi, cărora le va spune: „Orice veţi cere întru numele Meu, aceea voi face, ca să fie 
slăvit Tatăl întru Fiul. Dacă veţi cere ceva în numele Meu, Eu voi face" (loan 14, 13-14; 
cf. Matei 21, 22). lisus le dezvăluie Sfinţilor Apostoli puterea Sa dumnezeiască şi a 
numelui Său, la care, apelând, Apostolii voi primi orice vor cere. 


Comentând aceste cuvinte ale lui lisus, Sfântul loan Hrisostom trimite la cuvintele 
Sfântului Apostol Petru adresate ologului de la poarta templului din Ierusalim: „în 
numele lui lisus Hristos Nazarineanul, ridică-te şi umblă" (Fapte, 3, 6). „Toate minunile 
pe care Apostoli le săvârşeau, scrie Hrisostom, arătau puterea lui lisus, cum rezultă şi 
din cuvintele de la Ioan (14,14) ale Mântuitorului: „Eu voi împlini" (Omilia a LXXIV, 
2). 


Sfântul Apostol Pavel scrie că: „Dumnezeu L-a prea înălțat (pe lisus) şi I-a dăruit Lui un 
nume care este mai presus de orice nume, pentru ca în numele lui Iisus tot genunchiul să 
se plece, al celor cereşti şi al celor pământeşti şi al celor dedesubt" (Filip 2, 9-10). Este 
definiția puteru fără margini a Domnului lisus Hristos, care este şi puterea întru care se 
va săvârşi întreaga preoţie încredinţată de El celor doisprezece. Ei nu vor fi niciodată 
lăsați la mijloacele lor omeneşti când vor împlini porunci încredințate lor de Domnul. Ei 
se vor afla permanent sub ocrotirea şi asistenţa lui lisus Hristos. Iar calea pe care vor 
ajunge la Acesta este rugăciunea. 


De aceea, înainte de a Se despărți de Sfinţii Apostoli, Mântuitorul le va reaminti 
îndatorirea lor de a aduce rugăciuni, căci acestea le vor fi împlinite: „Cereţi ceea ce voiți 
ŞI se va da vouă" (loan 15, 7; vezi şi 16,23). 


Este de la sine înţeles că, atât însuşirea învăţăturii evanghelice, cât şi înzestrarea cu 
preoţia apostolică, au transformat pe pescarii chemaţi de Domnul în rândul ucenicilor 
Săi, în Apostoli, în trimişi ai Săi în lume. Printre aceştia se va număra, fireşte şi Sfântul 
Andrei, având locul său bine definit în ceata celor doisprezece. 


Dar, până la atingerea acestei trepte a trimiterii la propovăduire „la toate neamurile" 
(Matei 28, 19) şi până la marginea pământului" (Fapte 1, 8), cei doisprezece vor trebui 
să se convingă de visu, de realitatea învierii Domnului, „Care S-a înfățişat pe Sine viu 
după patima Sa prin multe semne doveditoare, arătându-li-Se timp de patruzeci de zile şi 
vorbind cele despre împărăţia lui Dumnezeu" (Fapte 1, 3). 


Capitolul V - Trimiterea Sfinţilor Apostoli la propovăduire 
1. Destinația universală a Evangheliei 


Evanghelia este o propovăduire, care trebuie să ajungă în auzul tuturor oamenilor, 
indiferent de neamul căruia îi aparţin aceştia, de gradul lor de cultură şi de starea lor 
materială sau socială. Dar cuprinsul Evangheliei va ajunge la urechile tuturor oamenilor 
în două trepte sau etape. 


Prima treaptă este aceea a descoperirii Evangheliei de către Fiul lui Dumnezeu făcut om 
în faţa mulțimilor care îl urmau în timpul activităţii Sale publice, dar, mai cu seamă, în 
faţa celor doisprezece ucenici ai Săi, cărora le vor fi revelate, nu numai învăţăturile 
expuse public de Domnul, ci şi adevăruri care nu le sunt revelate decât lor. Sau, chiar în 
cazul în care unele învățături sunt expuse public, acestea îi privesc în exclusivitate pe cei 
doisprezece. De pildă, Predica de pe Munte (Matei 5-7) cuprinde învățături care vor 
călăuzi întreaga activitate a Sfinților Apostoli, căci ele caracterizează funcția acestora de 
a fi modele de viață morală şi factori de îmbogăţire spirituală a societății omeneşti. 


Asemenea propovăduiri din Predica de pe Munte sunt, de exemplu, cuvintele care 
descriu modul în care Sfinţii Apostoli trebuie să influenţeze, din punct de vedere moral, 
întreaga lume: „Voi sunteți lumina lumii; nu poate o cetate aflată pe vârf de munte să se 
ascundă" (Matei 5, 14), sau: „Voi sunteţi sarea pământului" (Matei 5, 13). Aceste două 
texte, nu oferă numai o călăuză a comportamentului general al propovăduitorilor 
creştini, ci şi baza desfăşurării unei activități misionare în toată lumea. Căci sintagma 
„lumina lumii" (Matei 5, 14), în care cel de-al doilea termen traduce vocabula kosmos, 
care, în greacă, înseamnă lume, univers, are acest sens. De aici, se deduce adresabilitatea 
universală a Evangheliei. 


Un moment deosebit de grăitor în ce priveşte lucrarea Evangheliei asupra întregii lumi e 
reprezentat de vindecarea slugii sutaşului din Capernaum (Matei 8, 5-12). După cum se 
ştie, cu acel prilej, lisus a profețit spunând: „Zic vouă că mulţi de la răsărit şi de la Apus 
vor veni şi vor sta la masa lui Avraam, cu Isaac şi cu lacov în Împărăţia Cerurilor” 
(Matei 8, 11). Comentând pe larg acest cuvânt atât de precis şi convingător al 
Mântuitorului, Sfântul loan Hrisostom subliniază: „Pentru că a arătat atât de multă 
credință şi smerenie, Hristos i-a dat cerul şi i-a adăugat şi sănătatea slugii... lar, prin 
aceasta, Hristos face cunoscut tuturor că mântuirea se dobândeşte prin credinţă, nu prin 
faptele Legii vechi. De aceea, darul Împărăției Cerurilor, nu este numai pentru iudei, ci 
şi pentru păgâni; şi mai mult pentru păgâni decât pentru iudei. „Să nu socotiți, spune 
Hristos, că darul Împărăției Cerurilor s-a dat numai sutaşului. Darul acesta va fi dat 
întregii lumi". Spunea acestea făcând profeţii asupra păgânilor, dându-le bune nădejdi". 
(Omilia a XXV-a, 4, la Matei). Sfântul loan Hrisostom îşi continuă comentariul: 


„Hristos, nu vorbise până acum de venirea păgânilor la credinţă, pentru ca nu cumva 
cuvintele Sale să supere pe ascultătorii Săi (iudei) şi să nu le dea pricină de atac 
(Ibidem). În concluzia comentariului său, Sfântul loan Hrisostom spune: Pentru că 
spusele lui Hristos (privind venirea la credință a păgânilor) erau o hotărâre, face crezută 
această hotărâre prin minunea săvârşită, după cum minunea, la rândul ei, a fost întărită 
de profeția împlinită mai târziu" (Ibidem). 


Pentru ca păgânii de la răsărit şi de la apus, de la miazăzi şi de la miază-noapte să vină în 
sânurile lui Avraam, este de la sine înţeles că Evanghelia trebuia să fie propovăduită, iar 
cei ce trebuiau să împlinească această lucrare, nu puteau să fie decât Sfinţii Apostoli. 

Se va observa că, prin indicarea celor patru puncte cardinale ca direcţii din care vor veni 
păgânii în Împărăţia Cerurilor, Mântuitorul a desemnat plastic întregul pământ. Aceeaşi 
învăţătură va fi exprimată de Mântuitorul în concluzia parabolei lucrătorilor viei 
comunicată iudeilor: „împărăția lui Dumnezeu se va lua de la voi şi se va da neamului 
care va face roade" (Matei 21, 43). 


În legătură cu parabola neghinei, citim în Evanghelia după Matei: „Lăsând mulțimile, 
(lisus) a venit în casă, iar ucenicii Lui s-au apropiat de EI, zicând: Lămureşte-ne nouă 
pilda cu neghina din țarină. EI, răspunzând a zis: Cel ce seamănă sămânţa bună este Fiul 
Omului, iar țarina e lumea" (13, 36-38). Se va reține că Mântuitorul le va explica 
parabola neghinelor numai Sfinților Apostoli, cărora le dezvăluie un adevăr care-i 
priveşte, în primul rând, pe ei: „Ţarina este lumea”. Pentru că, deşi întreaga lume îi 
aparţine lui lisus Hristos (Filip 2, 9-11), aceasta va intra efectiv în stăpânirea Sa, atunci 
când cuvântul Evangheliei va veni la ei, prin Sfinţi Apostoli, propovăduitorii noii 
învățături. De aceea, prin exprimarea: „Țarina este lumea", Mântuitorul le descoperă 
Sfinilor Apostoli care va fi aria în care trebuie să ajungă predica lor. Prin ei va ajunge în 
întreaga lume cuvântul noii credinţe. Prin aceste pilde rostite de Iisus, spune Sfântul 
Ioan Hrisostom, „i-a făcut pe Apostoli mai ascuțiți la minte" (Omilia a XLVII, 2, la 
Matei). 


Încă înainte de a le da porunca să propovăduiască la toate neamurile (Matei 28, 11)), 
Sfinți Apostol vor afla din cuvântul Mântuitorului că Evanghelia trebuie să fie 
predicată „la toate neamurile". În legătură cu cea de-a doua venire a Sa, lisus precizează: 
„Mai întâi Evanghelia trebuie să se propovăduiască la toate neamurile” (Marcu 13, 10). 
Sau, cum scrie Sfântul Evanghelist Matei: „Se va propovădui această Evanghele a 
împărăției în toată lumea spre mărturie la toate neamurile şi atunci va veni sfârşitul” (24, 
14). Această învăţătură le este descoperită numai Sfinților Apostoli, deoarece lor le va 
reveni îndatorirea de a aduce Evanghelia la toate neamurile şi, deci în toată lumea. 

Sunt, fireşte, şi alte texte din Sfintele Evanghelii, care vestesc şi subliniază direct sau 
indirect aducerea la cunoştinţa tuturor neamurilor a noii învățături descoperite lumii prin 
lisus Hristos (vezi, de ex., Luca 1, 48; 2, 31-32; 3, 6; 13, 29; loan 1, 29; 4, 42; 17,18). 


Apreciem însă că cele de mai sus lămuresc deplin învățătura că, Evanghelia este o 
învăţătură descoperită pentru toaate neamurile. 


2. Sfinţii Apostoli în faţa poruncii de a propovădui Evanghelia în toată lumea 


Dacă Evanghelia are o destinație universală, aceasta fiind una din caracteristicile ei de 
bază, existenţa şi pregătirea Sfinţilor Apostoli se impuneau ca un postulat. Cele două 
realități, Evanghela şi instituţia apostolatului, îşi au începuturile în voinţa şi lucrarea lui 
lisus Hristos, Care nu voia a-şi începe activitatea publică, deci propovăduirea 
Evangheliei, fără să aibă în jurul Său pe acei discipoli care, în final, vor deveni Apostoli, 
pentru că, prin aceşti Apostoli, Evanghelia va fi adusă la cunoştinţa lumii şi prin ei se va 
întemeia Biserica istorică, de la Ierusalim şi până la marginile pământului. 


Din multele îndrumări date de Domnul Sfinților Apostoli, cea ultima şi cea mai 
importantă este, fără îndoială, aceea prin care aceştia sunt trimişi în lume pentru a vesti 
Sfânta Evanghelie. Porunca trimiterii celor doisprezece în toată lumea pentru a 
propovădui Evanghelia este atât de importantă, încât chiar numele care indică funcțiunea 
lor, acela de Apostol, se traduce prin trimis. 


În chiar textul de alegere al acestor cei mai apropiaţi discipoli ai lui Hristos, se face 
precizarea că „pe aceştia 1-a numit Apostoli (apostoloys), ca să fie cu EI şi să-i trimită 
(aposteleix1) să propovăduiască. 


Porunca trimiterii „în toată lumea şi la toate neamurile" (Matei 24, 16) este, aşa cum am 
mai subliniat, ultima dată de către Mântuitorul Sfinţilor Apostoli. Această poruncă 
având caracter testamentar nu a fost transmisă Sfinților Apostoli decât atunci, când 
aceştia atinseseră cea mai înaltă treaptă a formării şi maturizării lor prin primirea 
preoţiei apostolice (loan 20, 21-23) şi prin dobândirea nezdruncinatei încredințări şi 
convingeri privind realitatea învierii din morți a Domnului. Aceasta este prima condiţie 
care trebuia îndeplinită înainte de transmiterea poruncii de trimitere a Sfinților Apostoli 
la propovăduire pretutindeni. 


In consecinţă, porunca trimiteri Sfinţilor Apostoli la propovăduire a fost transmisă de 
Domnul în cele patruzeci de zile cât a rămas pe pământ între înviere şi înălţare (Fapte 1, 
3), mai precis, cu puţin mai înainte de înălțarea Sa cu trupul la cer. 


Această poruncă a trimiterii Sfinților Apostoli la propovăduire este foarte atent 
formulată de Mântuitorul, Care a urmărit ca această poruncă să fie deplin înţeleasă de 
cei mai apropiaţi ucenici ai Săi, în sensul că Evanghelia trebuia să ajungă, încă în timpul 
vieţii acestora, la toate neamurile pământului, la care aceştia puteau să ajungă. Pentru ca 
nici O imprecizie sau neclaritate să nu o afecteze, Mântuitorul exprimă această 


importantă poruncă în două formulări. În prima dintre aceste formulări, accentul se pune 
asupra îndatoririi Sfinților Apostoli de a purta cuvântul Evangheliei la toate neamurile: 
„Mergând, învăţaţi toate neamurile, învăţându-le să păzească toate câte v-am poruncit 
vouă" (Matei 28, 19-20). Se are în vedere, deci, elementul şi suportul etnic ca primitor şi 
temei al propovăduirii. 


Textul de mai sus încheie prima Evanghelie sinoptică, transmiţându-ne, în final, cea din 
urmă poruncă a Mântuitorului. De aici si caracterul testamentar al acestei porunci a 
Mântuitorului, „o poruncă mare", cum subliniază Sfântul loan Hrisostom în Comentariul 
său asupra Evangheliei după Matei (Omilia XC, 2). Tot Hrisostom precizează: „Le 
porunceşte să se răspândească în întreaga lume" (Ibidem). 


Expresia „toate neamurile" (pânta ta âthne) este întâlnită adesea în Noul Testament 
pentru a desemna pe cei care urmau să primească Evanghelia (Matei 24, 9, 14; Marcu 
13, 10; Luca 24, 47; Fapte 15, 17; Rom. 1, 15; 16, 26 etc.). Expresia „toate neamurile" 
exprimă, totodată, şi învăţătura că nimeni, nici o persoană şi nici o etnie nu sunt excluse 
de la mântuire, ci dimpotrivă. 


Tot din acest text rezultă, pentru Sfinţii Apostoli, îndatorirea fermă şi precisă de a se 
deplasa, în calitate de trimişi ai lui lisus Hristos, în aşa fel, încât nici unul din neamurile 
pământului, accesibile în epocă, în care cei doisprezece îşi desfăşoară activitatea 
misionară, să nu fie lipsit de privilegiul de a se împărtăşi de darul Evangheliei lui lisus 
Hristos. 


A doua formulare a poruncii Mântuitorului adresate Apostolilor prin care aceştia sunt 
trimişi la propovăduire, tot atât de cuprinzătoare ca şi prima, se referă la întinderea 
geografică a pământului, având Ierusalimul ca punct de pornire şi de îndrumare a între- 
gii lucrări de răspândire a Evangheliei în lume, iar, ca limită, „marginea pământului”. 
Această poruncă ne-a fost transmisă de Sfântul Luca în Faptele Apostolilor, într-o 
exprimare memorabilă: „EI (Hristos) a zis către ei (Sfinţii Apostoli): Ci veţi lua putere, 
venind Duhul Sfânt peste voi şi îmi veți fi Mie martori în Ierusalim şi în toată Iudeea şi 
în Samaria şi până la marginea pământului" (Fapte 1, 8). 


Astfel formulată, porunca trimiterii la propovăduire a celor doisprezece stabileşte şi un 
plan geografic al lucrării misionare a acestora, care, într-un anumit fel, devine şi planul 
celei de-a doua scrieri a Sfântului Luca, Faptele Apostolilor. De aici, se desprinde că 
locul de unde va începe lucrarea misionară a celor doisprezece va fi Ierusalimul, urmat 
de Iudeea, Samaria şi desigur, Galileea (cf. Fapte 9, 31). Tot din formularea din Faptele 
Apostolilor 1, 8, rezultă şi momentul începerii activității misionare a celor doisprezece: 
din momentul Pogorârii Sfântului Duh asupra lor, la Cincizecime (Fapte 2). 


Există şi a treia formulare a poruncii Mântuitorului privitoare la îndatorirea Apostolilor 
de a propovădui Evanghelia. Această a treia formulare este una mixtă, deoarece 
cuprinde, atât obligația Apostolilor de a străbate întreaga lume cu scopul de a 
propovădui Evanghelia, cât şi aceea de a aduce această Evanghelie la cunoştinţa întregii 
făpturi: „ŞI le-a zis (lisus): Mergeţi în toată lumea şi propovăduiți Evanghelia la toată 
făptura" (Marcu 16, 15; cf. şi Matei 24, 14; 26, 13). 


Deşi ridică o problemă de critică textuală, textul din Marcu 16, 15 este considerat în 
Biserica Ortodoxă ca autentic. Acest text care, ca şi celelalte texte având acelaşi 
conţinut, are un caracter testamentar, se distinge prin aceea că include în enunţul său 
sintagma „propovăduiţi Evanghelia" (cf. Matei 24, 14; 26, 13), ultimul termen al 
sintagmei fiind chiar numele învăţăturii descoperite oamenilor de Domnul. 


Expresia „toată făptura" (pase te ktisei) conținută în porunca din Marcu 16, 15 este cea 
mai cuprinzătoare în ce priveşte definirea destinatarilor propovăduirii cuvântului 
Evangheliei. Ea pune în lumină adevărul că nici o persoană umană nu este exclusă de la 
primirea Evangheliei. Această expresie îşi găseşte un ecou în acel text bilanţ din Epistola 
Sfântului Apostol Pavel, în care acesta, către anul 62, putea să scrie că Evangheiia „a 
fost propovăduită la toată făptura de sub cer" (Col. 1,23). 


Este adevărat că porunca propovăduirii Evangheliei se înscrie în însăşi constituția 
Bisericii, ca îndatorire permanentă a acesteia, care-i va reveni până la sfârşitul veacurilor 
(Matei 28, 20). Ar fi greşit însă ca această poruncă a Mântuitorului să fie privită şi 
înţeleasă mai cu seamă, sau în exclusivitate, ca o îndatorire care revine Bisericii şi 
slujitorilor săi într-o perspectivă îndepărtată a unei istorii, ale cărei limite cronologice 
sunt stabilite pentru sfârşitul veacurilor. 


Dar propovăduirea Evanghelei pentru generațiile contemporane Sfinților Apostoli le va 
reveni acestora ca prima, singura şi cea mai importantă îndatorire. Toate textele amintite 
mai înainte, indiferent de felul cum sunt formulate, privesc în exclusivitate pe Sfinţii 
Apostoli, care sunt priviţi ca responsabili pentru propovăduirea Evangheliei până la 
marginea pământului şi, deci, în toată lumea. 


Ss A 


lumea..." etc.), Sfântul loan Hrisostom (Omilia a LXXV, 2, la Matei), referindu-se la 
expresia: „ȘI atunci va veni sfârşitul” (Matei 24, 14), scrie; „Adică sfârşitul 
Ierusalimului." Pentru că a vorbit de sfârşitul Ierusalimului, şi că Evanghelia a fost 
propovăduită înainte de căderea Ierusalimului, ascultă ce spune Pavel: „În tot pământul a 
ieşit vestirea lor" (Rom. 10, 18) şi iarăşi: „Evanghelia s-a propovăduit la toată făptura 
cea de sub cer" (Col. 1, 23). Şi-l vezi pe Pavel alergând din Ierusalim până în Spania 
(Rom. 15, 31, 29). Dacă un singur Apostol a străbătut atâta parte de lume, gândeşte-te 


cât pământ au străbătut ceilalți Apostoli! Pentru că tot Pavel, scriind altora, spunea iarăşi 
de propovăduirea Evangheliei că „în toată lumea aduce roadă" (Col. 1, 6) „şi creşte în 
toată zidirea cea de sub cer" (Col. 1, 23). 


Sfântul loan Hrisostom revine în acelaşi Comentariu la Matei (ibidem) şi precizează: 
„lerusalimul a fost dărâmat după ce a fost propovăduită Evanghelia în toată lumea, 
tocmai pentru ca nerecunoscătorii iudei să nu mai aibă nici o umbră de apărare. Căci ce 
iertare mai pot avea cei care au văzut puterea Lui strălucind pretutindeni şi cuprinzând, 
în scurtă vreme, întreaga lume, iar ei stăruiesc încă în încăpăţânarea lor? Acesta este şi 
cel mai mare semn al puterii lui Hristos, că în douăzeci sau treizeci de ani cuvântul 
Evangheliei a ajuns până la marginile lumii”. 


Primind, deci porunca propovăduirii Evangheliei în toată lumea, Sfinții Apostoli se 
îndatorau să aducă noua învăţătură înaintea tuturor neamurilor şi până la marginile 
pământului. Fiecare dintre cei unsprezece Apostoli câți rămăseseră, după căderea lui 
Iuda, a înţeles că trebuie să ia asupra sa o parte din geografia acelor timpuri şi unele 
dintre popoarele existente în epocă pentru a fi aduşi, prin propovăduire, la credinţă. 


Printre cei unsprezece se număra, fireşte şi Sfântul Andrei, cel ce este „cinstit de 
Domnul între Apostolii Săi" (Acatistul Sfântului Andrei, icosul al 10-lea), unul „dintre 
cei dintâi Apostoli ai lui Hristos" (Ibidem, icosul 1). 


Capitolul VI — Propovăduirea Evangheliei în epoca apostolică 
1. Preliminarii 


Numele Sfântului Andrei apare de unsprezece ori în Sfintele Evanghelii şi numai o dată 
în celelalte cărți ale Noului Testament, şi anume în Faptele Apostolilor 1,13. 


Este adevărat însă, că înscrierea numelui Sfântului Andrei la începutul Faptelor 
Apostolilor este un fapt de o deosebită importanţă. Această importanţă decurge din 
aceea că, în primul capitol al Faptelor Apostolilor se cuprind, în primul rând, elementele 
de bază ale procesului vast şi complex al propovăduirii Evangheliei. 


În această parte de început a Faptelor Apostolilor se cuprind, înainte de toate, date şi 
îndrumări pe care Apostolii le primesc direct de la Mântuitorul cu privire la începutul 
acţiunii concrete de propovăduire a Evangheliei. 


În acest sens, e de reţinut îndrumarea Mântuitorului dată Apostolilor Săi şi anume, aceea 
de a nu se îndepărta de Ierusalim (1, 4) până când nu se va împlini făgăduinţa Tatălui, 
transmisă Apostolilor prin Fiul, şi anume venirea asupra lor a Sfântului Duh (1, 4-5), 
care va reprezenta semnalul şi momentul în care urma să înceapă lucrarea de 
propovăduire a Evangheliei (Fapte 2), pentru că, prin pogorârea Sfântului Duh, Apostolu 
vor „primi putere de Sus" (1, 8). 


În Sfintele Evanghelii, porunca propovăduirii Evangheliei este formulată, cum am arătat, 
în termenii cei mai generali, Apostolii fiind trimişi „la toate neamurile" (Matei 28, 19 
etc.), sau în „toată lumea" (Matei 24, 14; Marcu 16, 15 etc.). Aceeaşi poruncă a trimiterii 
Sfinulor Apostol la propovăduire, este formulată, în Faptele Apostolilor, mult mai 
concret şi precis: „îmi veţi fi Mie martori în Ierusalim şi în toată Iudeea şi în Samaria şi 
până la marginea pământului" (1,8). 


Astfel formulată, porunca trimiterii Sfinţilor Apostoli la propovăduire stabileşte, cu 
precizie, un adevărat program de lucru, un intinerar pastoral bine conturat, ceea ce, 
pentru Apostoli, reprezintă un important ajutor în deciziile pe care urmau să le ia în 
vederea începerii lucrării lor. Se va reţine că porunca Mântuitorului accentuează asupra 
unui program de lucru care porneşte de la geografia Palestinei, prima dintre regiunile 
lumii care urma să beneficieze de primirea propovăduirii Evangheliei. Propovăduirea nu 
putea să înceapă din altă parte decât din Ierusalim, cerinţă care-şi găseşte expresia şi în 
porunca Mântuitorului. 

Odată cunoscut, în general, itinerariul misionar al celor unsprezece, autorul Faptelor 
Apostolilor ne informează asupra efectivelor de care dispunea, la acel ceas, ceea ce am 


putea numi un început de Biserică (cf. Fapte 2, 41), nucleul în jurul căreia va lua fiinţă 
Biserica istorică. 


Între cei ce aşteptau la Ierusalim, în Foişorul de care dispuneau, împlinirea făgăduinţei 
Mântuitorului, sunt amintiţi, înainte de oricine, Sfinţii Apostoli. Aceştia, în număr de 
unsprezece, sunt amintiţi cu numele lor. Sfântul Andrei apare al patrulea pe lista celor 
unsprezece (Fapte 1,13). 


În Foişorul de la Ierusalim se aflau “ca la o sută douăzeci” de persoane. Pe lângă cei 
unsprezece, se numărau în grupul din Foişorul din Ierusalim, Maica Domnului, “fraţii 
Lui” şi unele femei care L-au urmat pe lisus din Galileea până la Ierusalim (1, 14). Dar 
nucleul de bază, factorii cei mai importanţi în ce priveşte lucrarea de propovăduire a 
Evangheliei până la „marginea pământului", rămâneau Sfinţi Apostoli. 


Când afirmăm că Sfinţi Apostol sunt factorii de bază ai lucrării de propovăduire a 
Evangheliei, nu ne gândim numai la săvârşirea acestei lucrări de către Apostolii înşişi, ci 
la acea activitate a acestora de organizare şi îndrumare a ucenicilor lor trimişi, în 
anumite circumstanţe, să predice Evanghelia (cf. Fapte 8, 1, 4; 11, 19-23). Ceilalţi, ca la 
o sută douăzeci de frați care se aflau laolaltă cu Sfinții Apostoli, vor fi şi vor deveni 
susținători ai lucrării misionare a Sfinților Apostoli. Dintre ei vor fi selecționați primii 
ucenici ai Apostolilor, trimişi adesea în misiune, după ce vor fi făcut dovada că au 
pregătirea necesară în ce priveşte cunoaşterea Evangheliei. 


Alegerea lui Matia în rândul Sfinţilor Apostoli pentru a umple golul lăsat prin căderea 
lui Iuda Iscarioteanul este un alt eveniment care se cuvenea să aibă loc înainte ca, la 
Pogorârea Sfântului Duh, Apostoli să înceapă lucrarea de propovăduire a Evangheliei 
(Fapte 1,15-26). 


2. Întemeierea Bisericii din Ierusalim, operă a Sfinţilor Apostoli 


Prima Biserică apărută în istorie este, după cum a poruncit lisus (Fapte 1, 8), aceea a 
Ierusalimului. întemeierea acestei prime Biserici istorice s-a produs în prima 
Cincizecime, una din cele trei mari sărbători ale iudeilor, care se celebra la sfârşitul 
secerişului, de după învierea Domnului, cel mai probabil, în anul 30 sau 31. 


In această zi, la Ierusalim, locul de celebrare a sărbătorii, pe lângă pelerinii sosiți din 
întreaga lume, se aflau şi cei ca la o sută douăzeci de fraţi, care constituiau primul grup 
al celor ce credeau în lisus Hristos (Fapte 1,15). 


În această zi de mare sărbătoare iudaică, s-a împlinit şi făgăduinţa Mântuitorului, Care, 
de mai multe ori (loan 14, 16-17, 26; 15, 26; 16, 7,13-14; Luca 24, 49; Fapte 1, 4)a 


făcut-o şi anume pogorârea Sfântului Duh, evenimentul care va declanşa acţiunea de 
propovăduire a Evangheliei, începând de la Ierusalim (Fapte 1, 8). 


Într-un Ierusalim în care erau prezenți „locuitori iudei, bărbați cucernici, din toate 
neamurile care sunt sub cer” (Fapte 2, 5), „din cer, fără de veste, s-a făcut un vuiet, ca de 
suflare de vânt ce vine repede şi a umplut toată casa unde şedeau ei (Apostolii şi ceilalți 
frați). Şi li s-au arătat, împărțite, limbi ca de loc si au şezut pe fiecare dintre ei. ŞI s-au 
umplut toţi de Duh Sfânt şi au început să vorbească în alte limbi, precum le dădea lor 
Duhul a grăi" (Fapte 2, 2-4). 


Mântuitorul îi anunţase pe Sfinții Apostoli, acum, după alegerea lui Matia (Fapte 1, 26), 
din nou în număr de doisprezece, că, prin venirea Duhului Sfânt asupra lor, se vor 
îmbrăca „cu putere de sus" (Luca 24, 49; cf. Fapte 1, 8). 


Descriind evenimentul pogorârii Sfântului Duh, Sfântul Luca, autorul Faptelor 
Apostolilor, subliniază că Sfinţii Apostoli „au început să vorbească în alte limbi" (Fapte 
2, 4), astfel că fiecare din participanţii la sărbătoare „îi auzea pe ei vorbind în limba sa" 
(2, 6). Aceasta este o înzestare pe care cei unsprezece nu au avut-o niciodată până la 
pogorârea Sfântului Duh. Aceasta va fi, desigur, o latură a acelei puteri de sus, pe care o 
vor îmbrăca Sfinţi Apostoli după primirea Sfântului Duh. 


Într-o astfel de atmosferă, va fi rostită prima cuvântare misionară din istoria 
bisericească, un adevărat model în domeniu, un rezumat al Evangheliei (Fapte 2, 14-39). 
Sfântul Luca introduce cuvântarea lui Petru scriind: „Stând Petru cu cei unsprezece, a 
ridicat glasul şi le-a zis" (Fapte 2, 14). Formularea Sfânlului Luca ne indică solidaritatea 
ŞI coeziunea care caracterizeau starea de spirit a celor doisprezece în acel moment istoric 
al începutului propovăduirilor misionare. Sfântul Apostol Petru vorbea în numele 
întregului grup al Apostolilor, iar aceştia erau alături de ei pentru a-l susține şi a-i 
confirma spusele. 


Comentând cuvintele: „Stând Petru cu cei unsprezece" (Fapte 2, 14), Sfântul loan 
Hrisostom notează: „Ei (Apostolii) vorbesc toţi în acelaşi timp cu Petru. Gura lui Petru 
era gura lor. Alături de Petru, se aflau cei unsprezece, confirmând prin prezenţa lor 
mărturia acestuia" (Omilia a IV-a, 3, la Faptele Apostolilor). Vedeţi armonia perfectă 
care domnea între Apostoli şi unanimitatea pe care ei o dovedeau, încredințându-i lui 
Petru îndatorirea de a se adresa mulţimii; „pentru că nu era posibil ca toți să vorbească în 
acelaşi timp" (Ibidem). 


Trebuie reţinut că, în versiunea occidentală a Faptelor Apostolilor păstrată într-un 
manuscris celebru, Bezae Cantabrigiensis, o versiune considerată a fi, la rândul său, 
autentică, se precizează că Sfântul Petru nu a fost singurul care a vorbit în Ziua 


Cincizecimii, ci doar cel dintâi. EI a fost urmat şi de ceilalți Apostoli ai Domnului, care, 
în diverse puncte ale Cetăţii Sfinte, au rostit cuvântări misionare. în consecinţă, putem să 
considerăm pe toți cei doisprezece Apostoli ca întemeietori ai Bisericii din Ierusalim. 
Ziua Cincizecimili e o zi a propovăduirilor multiple, cum rar se va mai întâlni, chiar în 
acea epocă a începuturilor Creştinismului. Întregul văzduh al Cetăţii Sfinte era plin de 
vestirea Evangheliei. Ierusalimul devenise centru al vestirii creştine. Evenimentul va 
acapara întreaga atenţie a participanților la sărbătoarea Cincizecimil. 


Descrierea, în continuare, a evenimentelor care se vor produce în ziua Cincizecimii, 
susţine şi îndreptăţeşte susținerea de mai sus. După ascultarea cuvântării Sfântului Petru, 
miile de ascultători „au fost pătrunşi la inimă şi au zis către Petru şi ceilalți Apostoli: 
Bărbaţi fraţi, ce să facem?" (Fapte 2, 37). 


Impresia pe care cuvântarea lui Petru şi cuvântările celorlalţi Apostoli au făcut-o asupra 
ascultătorilor a fost desigur, profundă. De aceea, se poate spune că aceşti ascultători 
fuseseră câştigaţi pentru Hristos. Expresia „bărbaţi frați" este o expresie afectuoasă, care, 
atunci când este folosită de iudei, dovedeşte că inima lor este câştigată pentru cauza 
pledată. Această expresie este ca un răspuns la apelul Sfinților Apostoli. De aceea 
întrebarea lor este adresată, în acelaşi timp, lui Petru şi celorlalți Apostoli, în care ei 
recunosc pe cei ce pot să dea răspuns la întrebarea lor: „Ce să facem?" (2, 37). 


In consecință, îi putem considera pe toţi cei doisprezece Apostoli participanți la 
întemeierea Bisericii din Ierusalim, prima apărută în istorie. De aceea, această Biserică 
nu putea să fie decât opera întregului colegiu apostolic, nu numai a unuia dintre ei. 


Din textul Faptelor Apostolilor (2, 38-41) sunt cunoscute desfăşurările care au urmat 
cuvântărilor misionare din Ziua Cincizecimil. Primind îndrumarea Sfântului Petru: 
„Pocăiţi-vă şi să se boteze fiecare dintre voi în numele lui lisus Hristos, spre iertarea 
păcatelor voastre, şi veţi primi darul Duhului Sfânt” (Fapte 1, 38), au primit Taina 
Sfântului Botez trei mii de suflete, care s-au adăugat acelui nucleu de o sută douăzeci de 
frați, care locuiau împreună cu Sfinții Apostoli în Foişorul din Ierusalim (Fapte 1, 15). 
Este mai mult ca sigur că toți Apostolii, ajutaţi de alți frați din numărul de o sută 
douăzeci câţi se aflau la Ierusalim ca prim grup care credeau în lisus Hristos (Fapte 1, 
15), au săvârşit Taina Sfântului Botez celor trei mii de persoane care au primit şi au 
crezut în cuvântul propovăduirii Sfinţilor Apostoli. 


Ajunşi la acest punct al expunerii de faţă, nu putem să nu amintim că, încă din timpul 
când Mântuitorul, aflându-Se în Iudeea şi având în jurul Său un număr de numai cinci 
ucenici (vezi loan I, 38-51), printre care şi Cel dintâi chemat, adică Andrei (loan 1, 39- 
41), îi îndemna pe aceştia să boteze în prezenţa Sa. (loan 3, 22; 4, 1-2). Cu certitudine, 
cei cinci ucenici ai Domnului pe care Acesta îi îndemna să boteze erau instruiți de 


Învățătorul lor, nu numai asupra sensului soteriologic al Botezului creştin (cf. loan 3, 5), 
dar şi asupra modului în care acesta trebuie să fie săvârşit. De aceea, în porunca de 
trimitere la propovăduire a Sfinților Apostoli, îndrumarea de a boteza pe cei ce vor 
crede, nu era însoțită de lămuriri suplimentare. 


Cu prilejul botezării celor trei mii de persoane în ziua Cincizecimii, cu siguranță că 
experienţa dobândită în Iudeea, când botezau sub asistenţa lui lisus (ioan 3, 22; 4, 1-2) le 
va fi fost deosebit de utilă. 


Experiența dobândită de cei doisprezece într-o singură zi, aceea a Pogorârii Sfântului 
Duh, va fi o zestre deosebit de importantă pentru fiecare dintre aceştia. În acea zi, Sfinţii 
Apostoli preiau asupra lor lucrarea propovăduirii Evangheliei pe care o săvârşesc în chip 
desăvârşit, pentru că, din această zi, fiecare dintre ei vor avea o permanentă asistenţă a 
Duhului Sfânt, Care va rămâne asupra lor pentru a-i feri, în procesul de predicare a 
Evangheliei, de orice greşeală (cf. Fapte 2, 17). Tot în această zi, Sfinţi Apostoli fac 
dovada capacităţii lor de a întemeia Biserica istorică, una din îndatoririle lor funda- 
mentale, acea instituţie divino-umană, prin care învăţătura lui lisus va fi implantată şi 
situată în societatea omenească, asigurându-i-se, prin structuri sacramentale, dar şi 
organizatorice, un parcurs până la sfârşitul veacurilor. 


3. Dezvoltarea şi organizarea Bisericii din Ierusalim 


După cum s-a putut observa, în lucrarea de faţă înfățişăm toate acele evenimente, 
dezvoltări, descrieri, descoperiri din Evanghelii şi, acum, din Faptele Apostolilor, în 
care, alături de ceilalți Apostoli, este prezent şi implicat şi Sfântul Andrei, pentru că 
numai astfel putem să aflăm şi să prezentăm datele esenţiale în legătură cu pregătirea şi 
înzestrarea sa apostolică şi cu activitatea sa misionară. 


În primul rând, Sfinţii Apostoli ne sunt înfăţişaţi ca cei ce răspund întrebărilor celor ce 
au crezut propovăduirii lor (Fapte 2, 37-38), oferindu-le îndrumare şi învățătură despre 
iertarea păcatelor prin primirea Botezului. 


Tot de numele şi lucrarea Sfinților Apostoli se leagă primele organizări şi rânduieli din 
Biserica Ierusalimului. În acest sens este semnificativ că, îndată după primirea la 
credinţă a celor dintâi creştini, autorul sfânt ne informează asupra vieţii duhovniceşti şi a 
programului zilnic al acestor primi creştini: „ŞI stăruiau (primii creştini) în învăţătura 
Apostolilor şi în împărtăşire, în frângerea pâinu şi în rugăciuni" (Fapte 2, 42). Acesta 
este textul cel mai cuprinzător din Noul Testament asupra unui program de viaţă 
creştină, dar şi de pregătire teologică şi misionară. Acest text prezintă, dens şi complet, 
momentele şi elementele esenţiale ale oricărei desfăşurări dintr-o Biserică autentică. 


Sfinții Apostol sunt implicaţi în săvârşirea acestui program, nu numai în ce priveşte 
alcătuirea lui în cele patru componente ale sale, dar şi în ce priveşte realizarea, punerea 
lui în operă. Expresia „învăţătura Apostolilor" din textul citat mai sus, defineşte, în 
primul rând, conţinutul propovăduirilor care aveau loc în cadrul programului descris în 
Faptele Apostolilor 2, 42, dar, în acelaşi timp, ne arată pe Sfinţii Apostoli ca susținători 
ai acestor propovăduiri. Faptul ni-i arată pe cei doisprezece ca fund, dintru început, 
pregătiţi pentru a configura viaţa creştină în toate componentele ei fundamentale, dar 
mai ales expunerea Evangheliei care va fi numită, după bărbaţii care o expuneau, 
„învăţătura Apostolilor”. 


Referindu-se la sintagma „învățătura Apostolilor”, Sfântul loan Hrisostom notează că 
„Istoricul (Sfântul Luca) ne atrage atenția că Apostoli îi instruiau (pe cei dintâi creştini) 
timp îndelungat" (Omilia a VII-a, I, la Faptele Apostolilor). „Se subînţelege, continuă 
Hrisostom, că proaspeţii credincioşi nu vedeau în Apostoli oameni obişnuiţi, ei nu se 
arătau preocupaţi de lucrurile pământeşti, sufletul lor era înflăcărat de un sfânt 
entuziasm" (Ibidem). 


Sfinţii Apostoli erau, apoi, prezenţi în viaţa creştinilor şi a locuitorilor Ierusalimului, 
potențiali viitori creştini, prin săvârşirea unor semne şi minuni care produceau, nu numai 
o profundă impresie, ci şi teamă: „ȘI tot sufletul era cuprins de teamă, căci multe minuni 
şi semne se făceau prin Apostoli” (Fapte 2, 43). Într-unele manuscrise care ne transmit 
textul original al Noului Testament, după „prin Apostoli”, se adaugă: „În Ierusalim şi 
mare frică îi stăpânea pe toţi”. Adaosul este important, pentru că astfel se fac precizări în 
ce priveşte localizarea evenimentelor, dar şi participarea afectivă a locuitorilor Cetăţii 
Sfinte la evenimentele descrise în textul respectiv şi implicarea acestora în ceea ce 
reprezenta o nouă componentă a vieţii religioase din acest oraş. Această precizare care ar 
putea să apară superfluă, pentru că, oricum, s-ar fi înţeles că descrierile din textul citat 
privesc evenimente petrecute la Ierusalim, ne atrage atenția că săvârşirea semnelor şi 
minunilor avea loc, nu în casele în care se adunau creştinii pentru a participa la 
programul definit în Faptele Apostolilor 2, 42, ci în Cetate, în faţa locuitorilor săi. 
Aceasta este o altă metodă de a propovădui Evanghelia, ca adaos la propovăduirea prin 
VIu gral. 


Cei ce studiază viaţa şi activitatea Sfinţilor Apostoli, ca şi aceia care sunt preocupaţi de 
problema răspândirii Creştinismului în epoca apostolică, nu trebuie să piardă niciodată 
din vedere că Apostolii au fost înzestrați, pentru totdeauna, cu puterea şi harisma 
specială de a săvârşi minuni, aşa cum am arătat în acea parte a lucrării de faţă intitulată 
„Înzestrarea cu puterea şi harul de a face minuni”. Aceasta e o condiție pentru 
înţelegerea fenomenului, deplin constatat şi dovedit, al răspândirii Evangheliei „la toată 
făptura de sub cer” (Cal I, 23) în epoca apostolică, adică până la martiriul Sfinților 
Apostoli Petru şi Pavel în anul 67, în Capitala Imperiului, Roma. 


Prezenţa Sfinților Apostoli la Ierusalim, a comunităților creştine, cărora ei le-au pus 
început în anii care au urmat Pogorâru Sfântului Duh, vor da o nouă înfăţişare acestei 
Cetăți şi vor deveni puncte de interes şi atracție pentru toți locuitorii acestei cetăți. 
Faptul rezultă chiar la prima lectură a capitolelor 2-7 din Faptele Apostolilor. 


Organizarea şi îndrumarea programului creştin al celor ce vor fi venit la credinţă în 
număr mare, după cum am arătat (vezi Fapte 2, 47; 4, 4; 5,14; 6, 1, 7, etc.), nu era unica 
purtare de grijă a Sfinților Apostoli în ce priveşte comunitățile creştine din Ierusalim. 
După cum este ştiut, în comunităţile creştine din Ierusalim, se practica o proprietate în 
comun a bunurilor: , Toţi cei ce credeau erau laolaltă şi aveau toate de obşte. Şi vindeau 
bunurile şi averile şi le împărțeau tuturor după trebuinţa tuturor" (Fapte 2, 44-45). „lar 
inima şi sufletul mulţimii celor ce credeau erau una şi nici unul nu zicea că este al său 
ceva din averea sa, ci toate le erau de obşte" (Fapte 2, 42: vezi şi 2, 34-35). 


Sfinții Apostol sunt, desigur, prezenţi în transformările sufleteşti ale celor care alcătuiau 
comunitățile creştine din Ierusalim, descrise în texte, ca cele de mai sus. Prin lucrarea 
lor, Sfinţii Apostoli au creat o astfel de atmosferă şi asemenea condiţii, încât creştinii din 
Cetatea Sfântă se deosebeau, nu numai prin credinţa lor de ceilalți locuitori ai oraşului, 
cl şi prin modul lor de viaţă socială, dovedind, pentru prima dată, posibilitatea unei 
existenţe comunitare, nu numai din punct de vedere religios, ci şi în ce priveşte modul 
de deținere şi folosinţă a bunurilor materiale. 


Modalitatea prin care se realiza, la Ierusalim, strângerea mijloacelor de întreţinere a 
celor ce alcătuiau comunităţile creştine, ne este descrisă cu simplitate: „Și nimeni nu era 
lpsit între ei, fiindcă toți câţi aveau ţarini sau case le vindeau şi aduceau preţul celor 
vândute şi-l puneau la picioarele Apostolilor. Şi se împărțea fiecăruia după cum avea 
cineva trebuinţă" (Fapte 4, 34-35; cf. 4, 37; 5, 1-2). 


Pe lângă informaţia pe care ne-o oferă cu privire la modul în care bunurile materiale ale 
creştinilor deveneau bunurile obştii credincioşilor, textul de mai sus ne arată pe Sfinţii 
Apostoli ca primitori ai sumelor depuse de cei ce-şi vindeau casele şi ţarinile în folosul 
obştii creştine. Apostolii deveneau astfel răspunzători de folosirea şi deci, de gestionarea 
acestor sume (cf. Fapte 6, 1-2). Ei erau garanţi ai folosirii acestor sume în aşa fel, încât 
să nu se ivească nemulțumiri în ce priveşte satisfacerea trebuinţelor zilnice ale 
credincioşilor. Aceasta va deveni o altă latură a activităţii Sfinților Apostoli, care cu 
certitudine, le va lărgi competenţa şi în fond, slujirea, deoarece păstrarea şi aprofundarea 
unei vieţi creştine liniştite, fără convulsii şi nemulțumiri garanta chiar progresul 
misionar al Bisericii din epocă; viaţa creştină exemplară a comunităților din Ierusalim 
era un factor misionar deosebit de important (cf. Fapte 5,13). 


Vorbind despre practica depunerii de către creştini la picioarele Apostolilor a sumelor 
dobândite din vânzarea bunurilor lor materiale, Sfântul loan Hrisostom comentează: „Ei 
(creştinii) nu ofereau (bunurile) din mână în mână; darurile lor erau fără ostentaţie; ei 
aduceau bunurile lor la picioarele Apostolilor, care deveneau împărțitori, folosind aceste 
bunuri ca bunuri ale obştii şi nu ca bunuri personale. Prin aceasta, ei îndepărtau orice 
ispită de manifestare a slavei deşarte" (Omilia a Xi-a, 3, la Faptele Apostolilor). 


În condiţiile în care credincioşii Bisericii din Ierusalim îşi vindeau casele şi ţarinile, este 
de la sine înţeles că trebuia ca hrana şi toate cele necesare vieții să li se asigure de către 
comunităţile din care făceau parte. De aceea, îndată după informaţia potrivit căreia, 
creştinii „îşi vindeau bunurile şi averile" (Fapte 2, 45), primim şi ştirea că aceştia „în 
fiecare zi, frângând pâinea în casă, luau împreună hrana întru bucurie. 


Alegerea celor şapte diaconi va deveni un eveniment de o mare însemnătate în istoria 
creştinismului primar. Sfinții Apostoli dobândesc o nouă experienţă în lucrarea lor de 
conducere a Bisericii şi de aşezare a vieţii creştine pe cele mai trainice temelii. Acest 
eveniment privind alegerea şi hirotonirea celor şapte diaconi se va înscrie în viaţa 
Bisericii, ca un model în ce priveşte soluționarea situațiilor litigioase ivite în viața 
creştină. Acest mod va fi preluat şi aplicat de toţi cei doisprezece Apostoli în Bisericile 
întemeiate prin truda lor misionară. Avantajul care va decurge din această practică va fi 
cum vom întâlni pretutindeni în Biserici aceeaşi metodă de soluţionare şi aplanare a 
neînțelegerilor, disputelor sau chiar a conflictelor, iar Sfinţii Apostoli vor putea asigura 
cu autoritatea lor cele mai de seamă aspecte ale unităţii creştine, unitate pe care o vom 
constata ca fund prezentă pretutindeni în epoca de început a Bisericii. 


4. Şcoala de slujitori şi misionari creştini de la Ierusalim 


Din momentul în care au fost chemaţi de Domnul în ceata celor mai intimi şi apropiaţi 
ucenici ai Săi şi până la imprăştierea lor în vastul Imperiu Roman şi dincolo de 
fruntariile acestuia, spre a propovădui Evanghelia, Sfinţii Apostoli au trăit şi au acționat 
împreună şi laolaltă, constituind un grup distinct, atât faţă de societate, cât şi față de 
ceilalți membri ai Bisericii. Această împrejurare a fost, atât în beneficiul realizării unei 
depline unităţi de gândire şi de acţiune între cei doisprezece, care îşi vor consolida până 
la contopire şi identitate relaţiile interpersonale, cât şi în avantajul Bisericii, care-şi va 
asigura unitatea pe acest temei al existenţei şi acţiunii în deplină solidaritate şi identitate 
a grupului celor doisprezece. 


În consecinţă, fiecare dintre Sfinţii Apostoli trebuie privit ca parte a grupului celor 
doisprezece şi, deci participant activ şi responsabil la toate evenimentele care au 
conturat şi determinat evenimentele, totdeauna benefice şi cu valoare de model sau 
prototip, care vor forma istoria începuturilor Bisericii. Chiar dacă în unele capitole de la 


începutul Faptelor Apostolilor, dintre cei doisprezece sunt amintiți, uneori, numai 
Apostolii Petru şi loan (vezi, de ex. 2,14, 37; 3,1, 4,13,19; 8,14, etc.), aceştia nu apar 
decât ca reprezentanţi ai celor doisprezece (vezi, de ex. Fapte 8, 14), sau alături de 
ceilalți Apostoli (Fapte 2,14; 2, 37; 4, 36; 5, 29; 6, 2 etc.). 


Dar mai înainte de toate, toți Sfinţii Apostoli sunt implicaţi în toate evenimentele 
prezentate în Faptele Apostolilor prin aceea că ei primesc, în grup şi deci, laolaltă şi fără 
nici O discriminare porunca Mântuitorului: „Ci veţi lua putere, venind Duhul Sfânt peste 
voi şi îmi veți fi Mie martori în Ierusalim şi în toată Iudeea şi în toată Samaria şi până la 
marginea pământului" (Fapte 1, 8). Implicarea şi, deci, responsabilitatea personală şi 
directă a Sfinților Apostoli în dezvoltările şi descrierile din întreaga carte a Faptelor 
Apostolilor decurg din aceea, că aceştia sunt nominalizați în primul capitol (vers. 13) al 
acestei cărți, aproape îndată după ce primesc porunca propovăduirii lui Hristos „până la 
marginea pământului" (Fapte 1, 8). 


În îndeplinirea misiunii lor de martori ai lui lisus Hristos „până la marginea pămân- 
tului", Sfinți Apostoli se vor afla, nu numai la originea întemeierii Bisericii din Cetatea 
Sfântă, a organizării model a acestei Biserici, ci şi la aceea a propovăduirii Evangheliei 
în Samaria prin diaconul Filip (Fapte 8, 5 ş.u.) şi prin misionarii care părăsiseră 
Ierusalimul (ca urmare a persecuției lui Saul), „care străbăteau ţara binevestind 
cuvântul" (Fapte 8, 4). Tot Sfinţii Apostol se vor afla şi la originea propovăduirii 
Evangheliei în Fenicia, Cipru şi Antiohia pentru că, în aceste părți au ajuns toţi „cei ce 
se risipiseră din cauza tulburării făcute pentru Ştefan" (Fapte 11, 19; cf. 11,22). 


Dar chiar propovăduirea Sfântului Apostol Pavel şi primirea acestuia în rândul 
misionarilor creştini este o lucrare care se săvârşeşte cu ştiinţa şi încuviințarea celor 
doisprezece (Fapte 9, 27-30; 11, 25-26). Chiar conţinutul propovăduirii evanghelice a 
lui Pavel a fost expus, pe larg, lui Petru, loan şi Iacov, primul episcop al Ierusalimului 
(Gal. 2, 2, 6), care, cu certitudine, acționau în numele tuturor Apostolilor, pentru ca 
aceştia să-şi dea acordul în ce priveşte conformitatea acestei Evanghelii cu aceea pe care 
ei o primiseră de la Domnul, Pavel însuşi fiind conştient că, fără acest acord, el ar fi 
putut să alerge, cum spune el însuşi, „în zadar" (Gal. 2, 2). Această Evanghelie a 
Sfântului Pavel a fost, înainte de toate, confirmată la Sinodul de la Ierusalim (Fapte 15). 
Chiar aria misionară a Apostolului neamurilor a fost stabilită, tot cu prilejul Sinodului 
din Ierusalim, când „cei mai de seamă", „cei socotiți a fi stâlpi" (Gal. 2, 7, 9), au fost de 
acord ca el şi Barnaba să binevestească „la neamuri" (Gal. 2, 9). 


Se constată, apoi, că, în Bisericile întemeiate de Apostolul neamurilor poposeau adesea 
şi alți Apostoli provenind din rândul celor doisprezece, ca, de exemplu, Sfântul Petru 
(cf. Petru 1, 1; 1 Cor. 1, 12; Gal. 2, 11 etc.), sau chiar Sfântul Andrei, cum se va arăta 
mai departe. Astfel de prezenţe în Bisericile întemeiate de Sfântul Pavel erau de natură 


să pună în lumină autenticitatea propovăduirii pauline, contestate adesea de iudaizanţii 
din epocă. 


În lumina celor de mai sus se poate configura mai deplin implicarea celor doisprezece în 
viaţa şi istoria Bisericii primare, inclusiv a Sfântului Andrei, deşi, în cărțile Noului 
Testament, numele acestora sunt prea rar amintite, cu toate că întreaga activitate şi 
dezvoltare a acestei instituţii nu e de conceput fără prezenţa, lucrarea şi autoritatea 
Sfinulor Apostoli, totul fund zidit „pe temelia Apostolilor" (Efes 2, 20), ei fiind puşi de 
Dumnezeu „întâi în Biserică" (1 Cor. 12, 28). 


În cadrul multiplei lor lucrări în Biserică, a cărei importanță trebuie mereu afirmată 
pentru a fi pusă cât mai pregnant în evidenţă apostolicitatea însăşi a Bisericii, o latură 
importantă a acestei lucrări nu s-a bucurat de atenţie din partea exegeţilor şi 
cercetătorilor. Avem în vedere activitatea desfăşurată de cei doisprezece la Ierusalim, în 
vederea pregătirii acelora care vor deveni misionari şi propovăduitori ai Evangheliei, în 
Samaria, ludeea, Galileea şi până la „marginea pământului" (cf. Fapte 1, 8) sau, după 
caz, slujitori hirotoniți în Bisericile din Ierusalim şi Palestina. în vederea atingerii acestui 
important ţel, Cei doisprezece şi-au prelungit şederea în Cetatea Sfântă chiar după 
atingerea limitelor posibile în ce priveşte răspândirea Evangheliei în acest oraş. 

Pentru că, în aprecierea activităţii celor doisprezece în Ierusalim, va trebui să ţinem cont 
de faptul, că ei toți au rămas în acest oraş o foarte lungă perioadă de timp. Mai exact, 
această şedere a Sfinților Apostoli la Ierusalim a început cu Pogorârea Sfântului Duh a 
anului 30, care este şi anul învierii Domnului, şi până după martiriul Sfântului Ştefan şi 
după convertirea Sfântului Apostol Pavel, care este, în general, plasată în anul 37. Mai 
mult decât atât, Sfinții Apostoli sunt prezenți la Ierusalim şi cu ocazia Sinodului 
Bisericii din această Cetate (Fapte 15), care a avut loc în anul 49 sau 50. 


Cu toate că nu se poate afirma că cei doisprezece au rămas în exclusivitate la Ierusalim 
până la Sinodul din această cetate (cf. Fapte 9, 28, 32; 12, 17 etc.), când, la Antiohia, s-a 
ivit disputa dintre iudaizanţii veniţi de la Ierusalim, pe de o parte, şi Pavel şi Barnaba pe 
de altă parte, privind obligativitatea tăierii împrejur pentru creştinii proveniți dintre 
păgâni, creştinii din capitala Siriei, au decis ca „Pavel şi Barnaba şi alți câțiva dintre ei 
să se suie la Apostolii şi preoţii din Ierusalim pentru această întrebare" (Fapte 15, 1 2). 
De aici se constată că, cel puţin, în această împrejurare, Sfinţii Apostoli, după martiriul 
Sfântului Iacov cel mare, fratele Sfântului loan, ambii fii ai lui Zevedeu (vezi Fapte 12, 
1-2), în număr de unsprezece, se aflau la Ierusalim alături de presbiteri, adică de 
slujitorii bisericeşti hirotoniți, în frunte cu Sfântul Iacov, primul episcop al Cetăți 
Sfinte, ceea ce sugerează că funcționau ca un for de conducere colectivă, pentru a da 
răspuns la toate situaţiile ivite în Biserici. 


Pe lângă acest fapt al prezenţei foarte îndelungate a Apostolilor la Ierusalim, ceea ce 
este de natură să ne atragă atenția asupra manifestării şi existenţei, în Biserica din 
această Cetate, a unor evenimente, dezvoltări şi stări pe care nu le vom afla, ulterior, în 
alte Biserici apărute prin propovăduirea misionarilor creştini. Vom reveni, mai Jos, pe 
larg, asupra acestor aspecte pe care le prezintă viaţa creştină din Biserica Ierusalimului. 
Revenind la termenul destul de lung al staționăru Sfinţilor Apostoli la Ierusalim, trebuie 
să pornim, în vederea înţelegerii acestui fapt, de la cuprinsul acestei porunci-testament a 
Mântuitorului prin care Sfinții Apostoli sunt îndatoraţi să propovăduiască Evanghelia „la 
toate neamurile" (Matei 28, 19), „în toată lumea..., la toată făptura" (Marcu 16, 15) şi 
„până la marginea pământului" (Fapte 1,8). 


În momentul când primesc această îndrumare care stă permanent sub semnul urgenței şi 
necesității, Sfinţii Apostoli erau singurele persoane umane care cunoşteau conţinutul 
Evangheliei şi, în consecință, singurii care puteau împlini porunca Mântuitorului 
amintită mai sus. Prin urmare, era de aşteptat ca aceştia să procedeze, după Pogorârea 
Sfântului Duh, la o rapidă propovăduire a Evangheliei la Ierusalim (cf. Fapte 1, 8) şi, 
imediat, să se îndrepte către Iudeea şi Samaria (Fapte 1, 8), în grup sau individual şi, în 
continuare, în lumea păgână, pentru ca Evanghelia să ajungă, într-un timp cât mai scurt, 
la un număr cât mai mare de neamuri şi regiuni geografice din epocă. 

Cercetătorul istoriei primilor ani ai Biserici va fi surprins să constate că Sfinţii Apostoli 
vor proceda la o altă strategie cu privire la propovăduirea Evangheliei, o strategie care 
va exclude precipitarea în ce priveşte împrăştierea lor în vederea propovăduirii 
Evangheliei în întreaga lume cunoscută în epocă. 


Prima componentă a acestei strategii apostolice privind predicarea Evangheliei a constat 
în aceea că, cei doisprezece au oferit Bisericii din Ierusalim, fără grabă, o organizare 
solidă şi desăvârşită şi un program de viaţă creştină, care va deveni, pretutindeni, unde 
vor fi întemeiate Biserici model în ce priveşte trăsăturile sale de bază. Dar, mai presus 
de toate, Sfinţii Apostoli vor organiza Biserica Ierusalimului ca Biserică misionară, toate 
structurile şi activitățile acestei Biserici vor acţiona şi vor fi subordonate ţelului mai 
îndepărtat, dar obligatoriu de atins, în chiar timpul vieţi Sfinților Apostoli, al 
propovăduirii Evangheliei „La toate neamurile" şi „până la marginea pământului". 


Dar, dintre toate activitățile desfăşurate la Ierusalim în primii ani de existenţă a Bisericii 
din această Cetate, sub îndrumarea şi din inițiativa Sfinţilor Apostoli, care vor sluji 
țelului amintit mai sus, acela al propovăduirii Evangheliei „la toate neamurile", cea mai 
importantă este, fără nici o îndoială, crearea şi funcţionarea a ceea ce vom numi şcoala 
de misionari şi slujitori creştini din cadrul Bisericii din Ierusalim. Aceasta va fi, în 
exclusivitate, opera Sfinților Apostoli. Această şcoală de misionari care va funcţiona la 
Ierusalim va fi cel mai important pas făcut de Sfinţii Apostoli în îndeplinirea misiuni lor 


de a asigura propovăduirea Evangheliei „la toată făptura" (Marcu 16, 15) în timpul 
existenţei lor pământeşti. 


Aceasta este opera tuturor celor doisprezece Apostoli care, la Ierusalim îşi vor desfăşura 
activitatea pe trei planuri importante: 

a) propovăduirea Evangheliei în mediile iudaice şi organizarea ca atare a Bisericii; 

b) organizarea propovăduirii Evangheliei, mai întâi în ludeea, Samaria şi Galileea, iar 
mai târziu, şi dincolo de fruntariile Țării Sfinte (Fapte 8, 1, 4 ş.u.; 11, 19 şu.) şi 
supravegherea acestei activităţi (cf. 8, 14 ş.u.; 11,22 ş.u.) şi 

c) organizarea şi funcţionarea neîntreruptă, cel mai probabil zilnică, a ceea ce am numit 
şcoala de misionari creştini din Ierusalim. 


Argumentele existenţei acestei şcoli la Ierusalim sunt numeroase şi îşi au, în mod firesc, 
originea şi temeiul în cărțile Noului Testament. Primul dintre aceste argumente porneşte 
de la existenţa, în descrierile Faptelor Apostolilor, a unor mari şi importanți misionari, 
având chiar statut de propovăduitori oficiali, activând adică din încuviințarea Sfinților 
Apostoli în ce priveşte predicarea Evangheliei acolo unde nu ajunsese nici unul dintre 
cei doisprezece. 


Vom aminti dintre aceştia pe Barnaba, care va fi trimis de biserica din Ierusalim la 
Antiohia spre a constata în ce fel a fost întemeiată Biserica din acest oraş şi felul în care 
credincioşii de aici îşi organizau şi îşi duceau viaţa creştină (Fapte Il, 22-24). Tot 
Barnaba va însoți pe Pavel în prima călătorie misionară (Fapte 13-14). Cei şapte diaconi, 
care ne apar ca mari cunoscători ai Evangheliei (Fapte 6, 8-10; 7, 2-50; 8, 5 ş.u.), s-au 
numărat, cu certitudine, printre cei ce au primit învăţătura evanghelică de la Sfinţii 
Apostoli la Ierusalim. De altfel, ei s-au numărat, după precizarea din pericopa alegerii 
lor (Fapte 6, 1-6) în „mulțimea ucenicilor” (6, 2) convocați pentru a participa la 
soluționarea plângerii eleniştilor, potrivit căreia „văduvele lor erau trecute cu vederea la 
slujirea cea de fiecare zi" (Fapte 6, 1). Desigur că, în contextul amintit, termenul 
„ucenic"trimite la activitatea învăţătorească a Sfinților Apostoli şi la statutul de învățăcel 
al celor ce poartă acest nume de ucenic. 


Dar despre aceia care, urmând şcoala de misionari din Ierusalim organizată de Sfinţii 
Apostoli, care funcționau şi ca învăţători, aflăm date deosebit de importante, în 
momentul în care, după martiriul Sfântului Ştefan, cu încuvinţarea şi sub îndrumnarea 
Sfinților Apostoli, din Ierusalim, pornesc numeroşi misionari în Ţara Sfântă. Acest 
eveniment este descris, în Faptele Apostolilor, astfel: „Şi Saul s-a făcut părtaş la 
uciderea lui (Ştefan). Şi s-a făcut, în ziua aceea prigoană mare împotriva Bisericii din 
Ierusalim. Şi toţi (pantes), afară de Apostoli (care vor rămâne la Ierusalim, text adaos în 
versiunea lungă sau occidentală a Faptelor Apostolilor, n.n), s-au împrăştiat prin 
ținuturile Iudeii şi ale Samariei" (Fapte 8, 1). Despre cei plecaţi astfel din Ierusalim, 


autorul Faptelor Apostolilor face precizarea importantă prin care ne este arătat rostul 
plecării lor din Ierusalim: „lar cei ce se împrăştiaseră (prin ţinuturile Iudeii şi ale 
Samariei, vezi Fapte 8, 1) străbăteau ţara, binevestind cuvântul" (Fapte 8, 4). Rezultă că 
„toţi care se împrăştiaseră" nu erau creştini de rând, ci misionari formaţi la Ierusalim sub 
îndrumarea Sfinților Apostoli, de vreme ce ei „străbăteau ţara, binevestind cuvântul" 
(Fapte 8, 4; cf. 11, 19). Comentând textul din 8, 1: „Şi toţi, afară de Apostoli, s-au 
împrăştiat", Sfântul loan Hrisostom face următoarea remarcă: „Persecuţia a fost un fapt 
providențial. Fără aceasta, ucenicii nu s-ar fi împrăştiat” (Omilia XVIII, 1). „Astfel 
predicarea câştigă teren" (Ibidem). 


Prin textul „toţi, afară de Apostoli, s-au împrăştiat prin ţinuturile Iudeii şi ale Samariei" 
nu trebuie, deci, să înţelegem un exod al credincioşilor simpli, pentru că, în acest caz, 
rămânerea Sfinților Apostoli la Ierusalim nu ar mai fi avut nici o justificare. Rămânând 
însă la Ierusalim, ei au continuat să ocrotească pe credincioşi în faţa prigoanei de- 
zlănţuite împotriva Bisericii de către Saul (Fapte 8, 1, 3). 


Plecarea misionarilor din Ierusalim prilejuită de martiriul Sfântului Ştefan şi de 
persecuția care i-a urmat trebuie considerată ca cea dintâi amplă acţiune a Sfinţilor 
Apostoli de propovăduire prin acei misionari formaţi la Ierusalim, care prin numărul şi 
pregătirea lor completă, vor face ca răspândirea Evangheliei să progreseze rapid şi pe 
întinse arii geografice: Samaria, ludeea, Galileea (8, 5-40; 9, 31), Fenicia, Cipru, 
Antiohia (II, 19). 


În cadrul acestei acţiuni de propovăduite a Evangheliei declanşate de Sfinţii Apostoli, 
aceştia trebuiau să rămână la lerusalim, nu numai pentru a ocroti pe creştinii supuşi 
persecuției, ci şi pentru a obliga pe prigonitori să-şi îndrepte îndeosebi atenţia şi grija 
asupra lor, pentru că ei erau consideraţi ca unici propovăduitori ai Evangheliei (Fapte 4, 
18-20). În acest fel, misionarii care „străbăteau țara, binevestind cuvântul" (Fapte 8, 4), 
aveau linişte şi tihnă pentru a-şi îndeplini slujirea lor. 


Diaconul Filip este prezentat, în Faptele Apostolilor, ca prototip al acestei categorii de 
propovăduitori ai Evangheliei (8, 5 ş.u). Cunoscând activitatea misionară a acestuia, ca 
şi excepţionalele realizări ale sale, ne putem face o idee asupra rezultatelor acumulate, 
ale acelor „toţi” care, cu încuviințarea Sfinților Apostoli, au fost trimişi în misiune o dată 
cu diaconul Filip. 


Rolul Sfinților Apostoli în această importantă acţiune de propovăduire a Evangheliei 
prin misionarii pregătiți şi trimişi de ei la propovăduire nu se limita, fireşte, la 
conducerea şi lucrarea desfăşurată la Ierusalim, unde cei doisprezece îşi vor avea 
reşedinţa permanentă pentru un bun număr de ani. Ei vor coordona, în mod sistematic, 
activitatea celor pe care îi trimiseseră la propovăduire şi, prin vizite efectuate periodic, 


se vor asigura că propovăduirea şi viaţa creştină din Bisericile întemeiate de discipolii 
lor întrunesc toate condiţiile în ce priveşte conformitatea cu învăţătura evanghelică şi cu 
practicile din Biserica-mamă a lerusalimului (vezi Fapte 9, 1, 11, 22). Pentru început, 
Sfinţii Apostoli îşi vor rezerva dreptul de a-şi pune mâinile peste cei ce primiseră 
botezul, pentru a le împărtăşi Duhul Sfânt. (Fapte 8,14-17). 


Numărul misionarilor plecaţi din Ierusalim în circumstanţele arătate (8, 1, 4) este 
important. Pe lângă cei amintiţi, trebuie să-i considerăm aici pe cei care, prin predica lor, 
au întemeiat marea Biserică a Romei şi care, cel mai probabil, sunt amintiţi în Epistola 
către Romani (16, 3-15), pe cei ce au întemeiat Biserica din Puteoli (Fapte 28, 13) sau 
Bisericile din Damasc (Fapte 9, 1, 10, 19-20 etc. ), Babilon (I Petru 5, 13), din unele 
oraşe ale Asiei, descrise în Apocalipsă (2-3) sau din unele oraşe ca Magnezia, Smirna 
etc., străbătute de Sfântul Ignatie Teoforul în drumul său spre Roma, locul martiriului 
său. Nu este, desigur, locul şi momentul să indentificăm toate Bisericile a căror existenţă 
este confirmată, direct sau indirect, în Noul Testament, care rămâne încă o lucrare de 
realizat. Dar, dacă avem în vedere afirmaţia lui Pavel, potrivit căreia Evanghelia fusese 
propovăduită încă din epoca sa „la toată făptura de sub cer" (Col. 1, 23; cf. Rom. 15, 
23), trebuie să deducem că lumea cunoscută şi abordabilă în acele decenii de activitate 
apostolică era înţesată de comunităţi şi Biserici creştine. 

Misionarii şi slujitori bisericeşti pregătiți de Sfinţii Apostoli la Ierusalim vor fi, în mod 
cert, însoțitori şi ajutători ai tuturor Sfinților Apostoli în călătoriile misionare pe care 
aceştia le vor fi întreprins, îndeosebi după Sinodul din Ierusalim. Modelul ne este ofenit, 
în prima călătorie misionară, de Marcu, ucenicul însoțitor până la un punct, al lui Pavel 
şi Barnaba (Fapte 13, 13; cf. Fapte 15, 37-38). Acest fapt rezultă şi mai pregnant din 
împrejurarea că, în cea de-a doua călătorie misionară, Sfântul Apostol Pavel I-a ales, 
pentru a-l însoți, pe Sila, iar Barnaba pe Marcu, pentru a-i însoţi în călătoriile lor 
misionare (Fapte 15, 39-40). Despre Sila se ştie că făcea parte, alături de Iuda, „cel 
numit Barsaba" (Fapte 15, 22), dintre ucenicii Apostolilor. Exemplele de acest fel ar 
putea continua, pentru că nici unul dintre Apostolii Domnului nu au mers în misiune 
singuri, ci având însoțitori deplin pregătiţi ei înşişi în ce priveşte capacitatea de a 
propovădui Evanghelia. Anticipând, vom spune că nici Sfântul Apostol Andrei nu va 
face excepţie de la această regulă. 


In concluzie, se poate susține că succesul absolut remarcabil al vastei lucrări de 
predicare a Evangheliei în epoca apostolică devine explicabil numai prin prisma 
înţelegerii fenomenului de pregătire a numeroşi misionari în cadrul Bisericii din Cetatea 
Sfântă. 


Biserica din Ierusalim îşi croieşte şi îşi duce o existenţă şi o viaţă creştină care, în 
laturile sale esenţiale, va deveni model pentru toate Bisericile întemeiate ulterior, între 
iudei şi între păgâni, dar aceasta numai în unele din aspectele acestei vieţuiri creştine, 


pentru că, într-o serie de laturi, viaţa creştină din Biserica Ierusalimului se deosebeşte 
semnificativ de aceea pe care o vom întâlni, mai târziu, în celelalte Biserici. Aceste 
deosebiri sau, mai bine zis, caracteristici ale vieţii creştine din Biserica Ierusalimului, 
sunt legate, înainte de toate, tocmai de existenţa, în această Biserică, a şcolii de 
misionari şi slujitori bisericeşti. Aceste caracteristici ale vieţii creştine din Biserica 
Ierusalimului sunt, totodată, şi argumente ale existenţei şcolii de misionari la Ierusalim. 


Partea a doua — Sfântul apostol Andrei şi întemeierea Bisericii din Sciţia mică 
(Dobrogea) 


Capitolul VII — Propovăduirea Evangheliei în Sciţia mică (Dobrogea) 
1. Argumente şi temeiuri noutestamentare 


Este mai presus de orice îndoială că toţi Apostolii Domnului s-au numărat, atâta timp cât 
s-au aflat în viaţă, printre misionarii cei mai activi ai Bisericii. Nu există, nici în Noul 
Testament, nici în scrierile Părinților şi scriitorilor bisericeşti, informaţii contrare. 
Dimpotrivă. Scrund Epistola întâi către Corinteni de la Efes în anul 56, Sfântul Apostol 
Pavel făcea acestă afirmaţie importantă cu privire la activitatea misionară a Sfinților 
Apostoli: „Ori eu, ori aceia (Sfinții Apostoli) aşa propovăduim (cu privire la realitatea 
învierii Domnului) şi voi aşa aţi crezut" (15, 11). Textul afirmă, fireşte, identitatea şi 
perfecta concordanță a predicii tuturor Apostolilor cu privire la învăţătura despre 
învierea Domnului. Dar, indirect, acelaşi text afirmă activitatea misionară permanentă a 
Sfinţilor Apostoli. Sfântul Apostol Pavel face uneori, în fragmentele apologetice ale 
apostolatului său, unele expuneri paralele între lucrarea sa misionară şi aceea a celorlalți 
Apostoli ai Domnului. El spune, de exemplu: „Eu socotesc că nu sunt cu nimic mai 
prejos decât cei mai de frunte dintre Apostoli" (II Cor. 11, 5; 12, 11). 


Deşi, Sfântul Apostol Pavel se socoteşte cel mai mic dintre Apostoli pentru că a 
„prigonit Biserica lui Dumnezeu" (1 Cor. 15, 9), consideră totuşi că s-a ostenit mai mult 
decât ei (ceilalți Apostoli, I Cor. 15, 10). Dar aceasta arată, pe de o parte, că toți 
Apostolii s-au ostenit în ce priveşte predicarea Evangheliei, iar, pe de altă parte, că 
Apostolul neamurilor dorea ca lucrarea sa să dovedească râvna sa extraordinară de 
misionar creştin. Vorbind despre lucrarea misionară a unor propovăduitori ca Apollo, 
Chefa sau el însuşi, Pavel (I Cor. 3, 22; cf. II. Cor. 4, 15), Apostolul neamurilor, cere ca 
oamenii să-i socotească pe toţi aceşti misionari Şi, prin extindere, pe toți cei asemenea 
lor, „ca iconomi ai tainelor lui Dumnezeu" (| Cor. 4, 1), ca slugi creştinilor aduşi, prin 
propovăduirea lor, la credinţă (II Cor. 4, 5). Toţi Apostolii şi ceilalți misionari, ucenicii 
lor, recunoscuţi ca atare, au „aceeaşi slujire, după cum au fost miluiţi”, făcându-se 
cunoscuţi „prin tratarea adevărului faţă de orice conştiinţă omenească înaintea lui 
Dumnezeu" (II Cor. 4, 1-2). 


Apostolul neamurilor se recomandă ca propovăduitor al Evangheliei, în comparaţie cu 
ceilalți Apostoli, a căror lucrare şi ale căror suferinţe pentru Hristos le cunoştea. „Sunt ei 
slujitori ai lui Hristos? Nebuneşte spun: eu sunt mai mult decât ei! În osteneli mai mult, 
în închisori mai mult, în bătăi peste măsură..." (II Cor. 11, 23). Adresându-se creştinilor 
corinteni, a căror Biserică a fost întemeiată prin truda sa misionară (vezi Fapte 18, 1-18), 
le scrie acestora: „Dovezile mele de Apostol s-au arătat la voi în toată răbdarea, prin 


semne, prin minuni şi prin puteri, căci cu ce sunteți voi mai prejos decât celelalte 
Biserici?" (II Cor. 12, 13). Aceasta arată existenţa unor Biserici, cel mai probabil, în 
lumea păgână, a căror legitimitate nu era pusă de nimeni la îndoială. Aceste Biserici vor 
fi avut ca întemeietori pe ceilalți Sfinți Apostoli. 


Sfântul Apostol Pavel aminteşte adesea despre asemănarea dintre evenimentele din 
Bisericile întemeiate de el cu cele din Bisericile întemeiate de Sfinţii Apostoli sau de 
ucenicii direcți ai acestora, pentru a pune în lumină felul asemănător şi unitar al vieții 
creştine din diversele comunități, indiferent de întemeietorii şi îndrumătorii acestora. În 
Epistola întâia către Tesaloniceni, la anul 51, Apostolul neamurilor scrie că tesalonicenii 
s-au „făcut următori ai Bisericilor lui Dumnezeu care sunt în Iudeea", pentru că au 
suferit şi ei aceleaşi persecuții de la cei de un neam cu ei, după cum şi acelea „de la 
iudei" (| Tes. 2, 14). Paralela dintre Biserica din Tesalonic şi Bisericile din Iudeea este 
deosebit de importantă pentru că ne arată măsura în care destinele celor două categorii 
de Biserici sunt asemănătoare, dar şi menirea şi lucrarea lor în lume, pentru că 
suferinţele lor au ca motivaţie aceeaşi credinţă în lisus Hristos. 


Activitatea misionară continuă a Sfinților Apostoli rezultă şi din textul paulin: „N-avem, 
oare, dreptul (Pavel şi Barnaba) să purtăm cu noi o femeie soră, ca şi ceilalți Apostoli ca 
fraţii Domnului, ca şi Chefa?" (1 Cor. 9, 5). În acest text este o listă a principalelor 
categorii de misionari creştini care activau în epoca în care este scrisă Epistola întâi către 
Corinteni (anul 56). În fruntea acestei liste se află, în chipul cel mai firesc cu putinţă, 


Sfinţii Apostoli indicaţi aici prin expresia „ceilalţi Apostoli” (01 AOITOL ONOSTOAOI) 


pentru a indica pe cei doisprezece, subînţelegându-se că, alături de aceştia, se afla si 
Sfântul Pavel însuşi. Amintirea „celorlalți Apostoli" în acest text ne arată că aceştia (cu 
excepția lui Iacov al lui Zevedeu, căruia 1 s-a tăiat capul sub Irod Agripa I, Fapte 12, 1- 
2) activau din plin în epoca scrierii Epistolei întâi către Corinteni. Este important de 
reținut că, printre misionarii importanţi din epocă, se numără „frații Domnului", care, 
după Înviere, se vor fi convins de divinitatea lui Iisus Hristos, aflându-se printre cei „ca 
la o sută douăzeci" de frați care se adunau în foişorul din Ierusalim (Fapte 1, 14; cf. 1 
Cor. 15,7). 


Atunci când Sfântul Pavel prezintă condiția precară a Apostolului misionar, dificultăţile 
şi nenumăratele încercări la care acesta este supus, el nu vorbeşte numai despre sine, ci 
despre toţi Apostolii (I Cor. 4, 9-13). „Căci mi se pare, spune el, că Dumnezeu, pe noi 
Apostolii (NUOG TOVG OITOOTOAOVG),, ne-a arătat ca pe cei din urmă oameni, 
ca pe nişte osândiți la moarte, fiindcă ne-am făcut privelişte lumii şi îngerilor şi 
oamenilor" (1 Cor. 4, 9). Este, indiscutabil, una din cele mai complete descrieri ale 
confruntării dintre predica apostolică şi mentalitățile lumii vechi. 


Când Apostolul neamurilor stabileşte lista slujirilor şi a slujitorilor în Biserică, el 
precizează că Dumnezeu în Biserică 1-a rânduit întâi pe Apostoli (| Cor. 12, 28), 
deoarece cu aceştia începe întemeierea oricărei Biserici. Creştinii şi Bisericile sunt zidite 
pe „temelia Apostolilor” (Efes. 2, 20) fără de care nu se poate vorbi despre Biserici, 
lisus fiind „piatra cea din capul unghiului" (Ibid.). 


Tot despre lucrarea misionară a Sfinţilor Apostoli vorbeşte Sfântul Pavel când îi cheamă 
pe creştinii dintre iudei să nu rămână nepăsători la mântuirea care li s-a oferit, prin lisus 
Hristos: „Cum vom scăpa noi dacă vom fi nepăsători la o astfel de mântuire, care luând 
obârşie din propovăduirea Domnului, ne-a fost adeverită de cei ce au ascultat-o, 
împreună mărturisind şi Dumnezeu cu semne şi minuni şi cu multe feluri de puteri şi cu 
darurile Sfântului Duh, împărțite după a Sa voinţă" (Evrei 2, 3-4). Textul de mai sus 
afirmă adevărul fundamental că Apostolul şi, în general, misionarul autentic primeşte 
permanent o asistență divină, care se manifestă prin puterea pe care acesta o are de a 
săvârşi minuni şi semne, oricât de mari şi nemaiîntâlnite (Matei 10, 8; Luca 10, 9; Fapte 
3, 6-9; 4, 30; 5, 12,15; 6,8; 8, 7; Rom. 15,19etc.). 


Un text foarte cuprinzător privind activitatea misionară a Sfinților Apostoli este acela 
prin care se încheie Evanghelia după Marcuu: „Deci Domnul lisus, după ce a vorbit cu 
el (cu Sfinţii Apostoli), S-a înălţat la cei şi a şezut de-a dreapta lui Dumnezeu, iar ei, 


La 
mergând, au propovăduit pretutindeni Ce KnNpv 6 OV TOAVTAXOV ) ;, Domnul 
lucrând cu ei şi întărind cuvântul, prin semnele care urmau" (16,19-20). 


Afirmația Sfântului Marcu potrivit căreia Sfinţii Apostoli au mers şi au propovăduit 
pretutindeni nu e nimic altceva decât o constatare elementară, necontrazisă de nimeni şi 
de nimic, nici în Noul Testament, nici în tradiţia bisericească. Formularea din Marcu 16, 
20 se impune prin conciziune, exactitate şi expresivitate, pentru că descrie, într-un 
verset, o întreagă istorie privind activitatea misionară a Sfinţilor Apostoli. În acelaşi 
verset, autorul sfânt pune în lumină participarea Mântuitorului la lucrarea de predicare a 
Evangheliei desfăşurată de Sfinţii Apostoli, întărindu-le cuvântul „prin semnele care 
urmau" (Marcu 16, 20). Acel „pretutindeni" din textul Sfântului Marcu exprimă, mai 
presus de orice, programul misionar general al Sfinților Apostoli care nu a omis nici o 
etnie şi nici o regiune geografică în ce priveşte propovăduirea Evangheliei. 


Trebuie să observăm că, reproducând porunca Mântuitorului cu privire la propovăduirea 
de către Sfinții Apostoli a Evangheliei „până la marginea pământului" (Fapte 1, 8), 
Sfântul Luca foloseşte viitorul indicativ: „Şi a zis (lisus) către ei: „Veţi lua putere peste 
voi şi îmi veţi fi Mie martori în lerusalim şi în toată Iudeea şi în Samaria şi până la 
marginile pământului" (Fapte 1, 8). Folosind sintagma „şi îmi veţi fi” (, persoana a doua 


plural, indicativ viitor de la ETHI ), Mântuitorul rosteşte, în acest text, şi o proorocie, 


indicând că Sfinții Apostoli vor îndeplini întocmai porunca pe care aceştia o primeau 
astfel. Mântuitorul vede înainte. De aceea, EI ştie că cei doisprezece vor realiza întocmai 
porunca Sa. 


Sfinții Apostoli şi-au îndeplinit în chip desăvârşit îndatorirea de a propovădui, cu timp şi 
fără timp, pretutindeni, Evanghelia, ei fiind, practic, singurele persoane umane, care 
primiseră, sistematic şi complet, această Evanghelie din gura lui lisus Hristos, deci în 
chip nemijlocit. Acestora li se adaugă Sfântul Apostol Pavel care, la rândul său, va 
primi, tot nemijlocit, dar miraculos, aceeaşi Evanghelie de la lisus Hristos (Gal. 1, 12). 
De vreme ce fuseseră singurii aleşi să primească Evanghelia, singura învăţătură şi 
lucrare mântuitoare a întregului neam omenesc, Sfinţii Apostoli nu puteau să se sustragă 
misiunii care le fusese încredinţată testamentar de Domnul nostru Iisus Hristos şi anume 
aceea de a o aduce la cunoştinţa întregii lumi. A propovădui Evanghelia devenise, pentru 
Sfinții Apostoli, o ascultare pe care aceştia o datorau lui Dumnezeu, modul lor de a fi în 
Hristos. Celor ce le porunceau „să nu mai grăiască, nici să nu mai înveţe în numele lui 
lisus", Sfinţii Apostoli le dădeau următorul răspuns: „Judecaţi dacă este drept înaintea 
lui Dumnezeu să ascultăm de voi mai mult decât de Dumnezeu" (Fapte 4, 18-19). 
„Trebuie să ascultăm de Dumnezeu mai mult decât de oameni" (Fapte 5, 29). Sfinţu 
Apostoli erau „mânaţi de Duhul Sfânt" (Fapte 13, 4). I se supuneau Acestuia în lucrarea 
lor misionară (Fapte 16, 6-7; 11. 3, 32). 


Prin lucrarea lor misionară, Sfinţii Apostoli au participat, urmând pe lisus Hristos, „la 
naşterea din nou a lumii". De aceea, „când Fiul Omului va şedea pe tronul slavei Sale”, 
el vor „şedea pe douăsprezece tronuri judecând pe cele douăsprezece seminţii ale lui 
Israel" (Matei 19, 28). 


Drept răsplată pentru marea lor lucrare şi slujire a Evangheliei pe pământ, cei 
doisprezece Sfinți Apostoli îşi vor avea numele înscris pe cele douăsprezece pietre de 
temelie ale zidului cetății pogorâte din cer, noul Ierusalim (Apoc. 21, 14). 


Aceste texte, care pun în evidenţă caracterul divin al poruncii primite de cei doisprezece 
cu privire la propovăduirea Sfintei Evanghelii şi asistenţa cea mai presus de fire care se 
va manifesta permanent în cursul lucrării acestora, oferă temeiuri pentru o altă înţelegere 
a vastei activități pe care cei doisprezece o vor dezvolta. Ei se vor afla, deci, sub o 
poruncă Şi într-o lucrare supuse permanent purtării de grijă a lui Dumnezeu. Ei nu se vor 
putea sustrage obligaţiilor pe care şi le asumaseră. Asupra lor stătea „datoria"”, după 
cuvântul Sfântului Apostol Pavel: „, Vai mie dacă nu voi binevesti” (I Cor. 9, 16). Privită 
din acest punct de vedere, îndatorirea celor doisprezece de a propovădui ne apare ca cea 
mai reprezentativă realitate a începuturilor Creştinismului, o caracteristică esențială şi 
definitorie a acestei epoci. După cum am mai subliniat, scrierile Noului "Testament nu 
amintesc de nici o defecțiune ivită în ce priveşte îndeplinirea de către cei doisprezece 


sau cei unsprezece, a îndatoririi lor fundamentale de a propovădui Evanghelia. 
Dimpotrivă: întregul text al Noului Testament susţine afirmația că Sfinţii Apostoli au 
desfăşurat o excepţională lucrare pe tărâm misionar, fapt care se poate confirma de 
viziunea Sfântului loan Evanghelistul care a citit numele celor doisprezece pe pietrele de 
temelie din zidul cetăţii cereşti a Noului Ierusalim (Apoc. 21,14). 


Sfinții Părinți şi seritorii bisericeşti afirmă activitatea misionară a tuturor Sfinților 
Apostoli. „Sfinţi Apostol ai Mântuitorului şi ucenicii lor s-au împrăştiat peste întreg 
pământul", scrie Eusebiu de Cezareea în acea parte a Istoriei sale bisericeşti, în care 
prezintă informaţi privind regiunile lumi în care au propovăduit Apostolii. 


În comentariul său la Evanghelia după Matei 24, 14: „Şi se va propovădui Evanghelia 
aceasta în toată lumea spre mărturie tuturor neamurilor”, Sfântul loan Hrisostom face o 
remarcă deosebit de importantă pentru înţelegerea procesului de răspândire atât de 
rapidă a Evangheliei în epoca apostolică: „ÎL vezi pe Pavel alergând din Ierusalim până 
în Spania (cf. Rom. I, 24, 28). Dacă un singur Apostol a străbătut atâta parte a lumii, 
gândeşte-te cât pământ au străbătut ceilalți Apostoli”. 


Descriind condiţiile grele în care Apostolii şi-au desfăşurat activitatea în Imperiul 
Roman, Sfântul loan Hrisostom scrie că „fiind urâţi de oameni ca iudei şi omorâţi cu 
pietre de iudei ca duşmani ai religiei lor”, Apostolii „au introdus în Imperiul Roman legi 
noi şi aceste legi au biruit legile romane...Romaniui au biruit atunci nenumărate zeci de 
mii de iudei, dar nu au putut birui doisprezece oameni, care luptau cu ei, goi şi fără arme 
Sfinţii Apostoli, au organizat şi coordonat acțiunea de propovăduire a Evangheliei 
pretutindeni unde aceasta se desfăşura; cei doisprezece s-au aflat ei înşişi în rândul celor 
ce au purtat mesajul creştin, în conformitate cu un plan temeinic şi minuţios pus la punct 
de ei înşişi (cf. Gal 2, 7-9). 


Un ecou mai îndepărtat al acestui plan pus la punct de Sfinţi Apostoli, cu prilejul 
Sinodului din Ierusalim, probabil, este fără îndoială, cunoscutul text al lui Eusebiu de 
Cezareea (7 340), care, după Sfântul Luca, este al doilea istoric al creştinismului antic. 
Acesta precizează: „Sfinții Apostol ai Mântuitorului nostru şi ucenicii lor s-au îm- 
prăştiat în toată lumea, lui Toma, după tradiţie, i-a căzut la sorți ţara parţilor, lui Andrei, 
Sciţia (ZKvOLov), lui loan, Asia, unde şi-a petrecut viaţa până ce a murit la Efes. 
Petru pare a fi predicat iudeilor răspândiţi în Pont, Galatia, Bitinia, Capadocia şi Asia, 
pentru ca, până la urmă, să ajungă la Roma, unde, la dorinţa lui, a fost răstignit cu capul 
în jos. Ce să mai spun de Pavel, care, după ce plinise Evanghelia lui Hristos din 
Ierusalim şi până in părţile Iliriei, a suferit martiriul la Roma, sub Nero? Acestea sunt 
arătate de Origen în cartea III-a a Comentariilor asupra Genezei" . 


Textul de mai sus, asupra căruia vom mai reveni în această prezentare, se caracterizează, 
înainte de toate, prin aceea că se înscrie, prin conţinutul şi exprimarea sa, în linia datelor, 
informaţiilor şi sugestiilor cuprinse în Noul Testament privind geografia propovăduirii 
Evangheliei. Nici un element care să ne trimită la formulări şi susţineri cu caracter 
legendar, întâlnite de regulă, în scrierile apocrife, nici o afirmaţie care să contrazică 
datele din scrierile Noului Testament, ci dimpotrivă: Istoricul bisericesc valorifică, 
înainte de toate, informaţiile care ne vin din cărțile Noului Testament. 


Conformitatea unor informaţii date de Eusebiu în textul de care ne ocupăm, cu ştirile pe 
care le avem în Noul Testament, pun în lumină autenticitatea şi exactitatea celorlalte 
date cuprinse în acelaşi text, ca şi rigoarea autorului lor, care redă evenimente perfect 
controlabile din punct de vedere documentar. Autorul declară că ştirile sale sunt preluate 
din tradiție. Această tradiție nu-şi poate avea începutul şi temeiul decât în epoca 
apostolică, de vreme ce se referă la evenimente care privesc pe Sfinţii Apostoli şi s-au 
produs în acel timp în care au trăit şi au activat el. 


Dacă am încerca să facem precizări privind momentul în care s-a produs acea tragere la 
sorți în urma căreia, lui Toma i-a revenit ţara parților (Parţia), lui Andrei, Sciţia, iar lui 
loan, Asia, nu putem avea în vedere decât Sinodul din Ierusalim când, cu certitudine 
Sfinții Apostoli au stabilit planul general de propovăduire a Evangheliei la neamuri (cf. 
Gal. 2, 7-10). 


Faptul că Eusebiu de Cezareea afirmă că lui Toma i-a căzut la sorți să predice la parți, 
lui Andrei, în Sciţia, iar lui loan, în Asia, sugerează că tuturor Sfinţilor Apostoli le-a 
căzut, in momentul când s-a organizat această tragere la sorți (cf. Fapte 1, 26), câte o 
parte a lumii cunoscute în epocă drept arie misionară. Interesant şi grăitor, în acelaşi 
timp, rămâne faptul că Eusebiu se mărgineşte să amintească în textul de care ne ocupăm 
numai numele şi aria misionară a lui Toma, Andrei şi loan, iar mai departe, acelea ale lui 
Petru şi Pavel. Aceasta însemnează că autorul Istoriei bisericeşti nu a avut, în tradiția pe 
care o evocă, decât date privind aria misionară a Apostolilor menţionaţi. El nu a cutezat 
să vorbească despre ceilalți Apostoli pentru că nu a avut la dispoziție suficiente 
informaţii despre ariile lor misionare. 


După ce precizează că, prin tragere la sorți, Sfântului Apostol Toma i-a revenit să 
propovăduiască la parți, Eusebiu de Cezareea, bazându-se pe o tradiție controlată 
îndeaproape de el şi primită de la Origen, ne oferă o surprinzătoare informaţie şi anume 
aceea, că Sfântului Apostol Andrei i-a revenit ca spaţiu misionar Sciția. Când 
caracterizăm drept surprinzătoare informaţia lui Eusebiu amintită, avem în vedere faptul 
că Sciţia e o istorie bine conturată, îndelungată şi închegată, numelui de Sciţia 


i A. N E ERORI i + j . 4 , A 
adăugându-i se, de regulă, acela de Mică (XKVOLU |VKPO0 sau Scytia Minor prin care 
se înţelegea Dobrogea de astăzi, adică o provincie mai puţin cunoscută în antichitate. Ea 


nu avea teritoriul dintre Dunăre şi Marea Neagră, devenit provincie romană din anii 29- 
28 î.d.Hr 8 şi totodată graniţa nordică a Imperiului, numită şi Limes Scythicus. 


După cucerirea pentru o lungă perioadă de timp a Dobrogei (Sciția mică) de către M. 
Licinius-Crassus, proconsulul Macedoniei, a urmat un proces intens de romanizare care 
a înregistrat bune rezultate de vreme ce s-au descoperit peste 650 de inscripţii latine în 
peste 100 de aşezări presărate pe tot întinsul pământului dobrogean. 


În anii 49-50, când, după Sinodul din Ierusalim, a avut loc, desigur, tragerea la sorți 
pentru împărţirea lumii cunoscute în epocă între Sfinții Apostoli, revenindu-i fiecăruia 
un spaţiu misionar, provincia cunoscută sub numele de Sciţia mică, aşezată la hotarul 
nordic al Imperiului Roman, era bine cunoscută Sfinţilor Apostoli şi ucenicilor lor. Sciții 
erau, de asemenea, cunoscuţi iudeilor (II Macabei 4, 47). 


Un oraş care aparţinea seminţiei lui Manase, Bet-Şean (vezi Iosua 17, 11; I Paralip. 7, 29 
etc.), este numit în II Macabei oraşul sciților, în Vulgata civitas Scytharum (12, 29). În 
general, se admite că numele de Scitopulos dat în II Macabei 12, 29 oraşului Bet Şean, 
aminteşte de o invazie a sciţilor consemnată de Herodot (I, 103-105), invazie care a avut 
loc în epoca regelui egiptean Psametic (către anul 650 î.d.Hr.) când, în Iuda, era rege 
Iosias (640-609 î.d.Hr.)1 1. Se consideră că, în mod sigur, în oraşul Bet-Şean, numit în II 
Macabei, Scitopulos, se afla o colonie de sciți, de unde şi numele primit, în limba 
greacă, de acest oraş. 


În aceste condiţii, înscrierea Sciţiei ca spaţiu misionar pentru Sfinţii Apostoli şi pentru 
ucenicii lor nu mai poate constitui o surpriză, anterior şi în epocă, sciții, deşi consideraţi 
mai puţin evoluați şi civilizaţi (II Macabei 4, 47), erau, totuşi, cunoscuţi ca etnie 
distinctă şi susceptibilă de o dezvoltare pozitivă. 


În legătură cu informaţia privind primirea de către Sfântul Apostol Andrei a Sciţiei ca 
arie misionară este de precizat că, în general prin Sciţia, se înţelegea partea sudică a 
Ucrainei de astăzi, deci ţărmul nordic al Mării Negre, unde sciții s-au aşezat încă în 
secolele VIII şi VII î.d.Hr. Aceasta era Sciţia mare. În acelaşi timp însă, antichitatea 
greacă şi romană cunosc şi Sciția mică, localizată, indubitabil, în Dobrogea, pe care unii 
istorici o mai numesc, cu referire la epoca începuturilor Creştinismului, şi Dacia Pontică 
(de lângă Marea Neagră). 


Dacă ar fi să ne referim la înţelesul exact pe care îl are, în lista ariilor misionare stabilite 
de Sfinţi Apostoli, termenul de Sciţia, va trebui să tragem concluzia că, oricum, acest 
termen nu putea să aibă sens restrictiv, ci dimpotrivă. Mai precis, Sfântul Apostol 
Andrei avea îndatorirea de a predica, atât în Scițţia mare, cât şi în Sciţia mică, ba încă şi 
mai mult: pornind de la Ierusalim, Sfântul Apostol Andrei a trebuit să parcurgă Asia 


mică, unde fuseseră întemeiate numeroase Biserici de Sfântul Apostol Pavel şi Barnaba 
(Fapte, capitolele 13 şi 14), dar unde mai erau încă numeroase provincii în care nu se 
propovăduise cuvântul Evangheliei. 


Pentru a ne forma o imagine cât mai deplină despre realitatea cu mult mai complexă a 
rezultatelor obţinute în epoca apostolică cu privire la propovăduirea Evangheliei este 
necesar, pe de o parte, să se acorde o maximă atenţie afirmațiilor generale conţinute în 
cărțile Noului Testament asupra realizărilor misionare din epocă de tipul celor întâlnite 
în Marcu 16, 20 sau Coloseni 1, 23, pe care noi le apeciem ca texte-bilanţ, iar, pe de altă 
parte, să se apeleze la datele din tradiția bisericească şi aghiografică privind activitatea 
misionară a acelora pe care Biserica îi categoriseşte, pentru lucrarea lor de propovăduire 
a Evangheliei desfăşurată la începuturile Creştinismului, drept apostoli. 


În plus, este cazul ca, pentru a completa cu date și informaţii cât mai numeroase tabloul 
realizărilor misionare din epoca apostolică, să se apeleze cu tot mai multă încredere la 
descoperirile arheologice de proveniență creştină, chiar atunci când acestea atestă 
prezenţa credinţei într-o regiune sau alta într-o epocă mai târzie decât cea apostolică. La 
acestea, trebuie să se adauge contribuţia pe care o pot aduce la formarea unor opinii 
concrete în domeniu, tradițiile, obiceiurile, datele toponimice, folclorul religios etc., 
întâlnite într-o regiune sau alta, prin care se susţine propovăduirea Evangheliei încă din 
epoca apostolică. Prezenţa unor astfel de vestigii într-o regiune sau alta îndatorează pe 
cercetător să caute şi alte categorii de dovezi despre vechimea Creştinismului în aria 
geografică dată, şi anume din categoria celor mai sus-amintite. 


Bazându-ne pe argumente ca cele evocate, dar şi pe cele pe care ni le oferă textele nou- 
testamentare care reproduc porunca Mântuitorului transmisă Sfinţilor Apostoli cu privire 
la îndatorirea lor de a propovădui Evanghelia la toate neamurile şi până la marginile 
lumii, ca şi textele privind rezultatele lucrării misionare la finalul epocii apostolice, 
putem să afirmăm că răspândirea credinţei creştine în spaţiul reprezentat de Imperiul 
Roman, în epoca apostolică, trebuie privită ca o necesitate şi ca o împlinire logică şi 
obligatorie. O dată ce Sfintele Evangheliu sinoptice, ca şi Faptele Apostolilor, transmit 
porunca propovăduirii Evangheliei la toate neamurile, poruncă dată Sfinților Apostoli, 
trebuie să şi tragem concluzia că această poruncă a fost, în totalitate, împlinită. Acest 
fapt rezultă, printre altele, şi din aceea că, în Faptele Apostolilor (1, 8) porunca 
Mântuitorului privind propovăduirea Evangheliei adresată Sfinţilor Apostol este 
formulată cu predicatul la indicativul viitor, ceea ce duce la concluzia că Mântuitorul 


exprimă, în acest text, şi o proorocie: „Şi îmi veţi fi Mie martori în lerusalim şi în toată 
ludeea şi în Samana şi până la marginea pământului”. Or, toate proorociile 
Mântuitorului s-au împlinit, în fiecare caz, întocmai. 


În cazul în care s-ar pune problema unui răspuns prin da sau nu la întrebarea dacă 
Evanghelia a fost propovăduită în Sciţia mică, Dobrogea de astăzi, în epoca apostolică, 
răspunsul ar fi categoric da. Acest răspuns poate fi argumentat, în primul rând, prin 
concepția generală privind propovăduirea creştină despre care vorbesc Sfintele 
Evanghelii, cele sinoptice în special, care rețin insistent porunca Mântuitorului cu privire 
la îndatorirea celor doisprezece de a propovădui, la toate neamurile şi pretutindeni 
învăţătura Sa (Matei 24, 9, 14; 28, 19 20; Marcu 13, 10; 16, 15, 20; Luca 24, 47 etc). 
Această poruncă este exprimată în două feluri: etnic şi geografic, ceea ce obligă pe 
primii misionari să asigure propovăduirea Evangheliei, nu numai înaintea neamurilor, ci 
şi în toate regiunile şi provinciile accesibile şi disponibile în acel timp. 


Această poruncă a Mântuitorului a fost împlinită şi slujită de Sfinții Apostoli cu 
înțelepciune şi pricepere strategică. Şi anume: în primele zile ale activităţii lor 
misionare, Sfinţii Apostoli au pus început Bisericii din Ierusalim, în cadrul căreia iudeii 
elenişti, adică cei ce proveneau din diasporă, erau foarte numeroşi (Fapte 6,1). Foarte 
mulţi dintre aceştia vor rămâne la Ierusalim, pentru ca sub îndrumarea Sfinţilor Apostoli, 
să primească Sfânta Evanghelie, pentru a deveni adevăraţi propovăduitei ai noii credinţe 
la popoarele şi în regiunile din care proveneau şi chiar dincolo de acestea, pentru că o 
dată format şi înzestrat cu harul preoţiei, un misionar nu va mai putea desfăşura o altă 
activitate decât aceea de evanghelist, adică de predicator al noii învățături. Această etapă 
care face parte din planul Sfinţilor Apostoli de propovăduire a Evangheliei la neamuri va 
fi foarte importantă, contribuind la rapiditatea răspândirii noii religii în epocă. 


Hotărârile Sinodului de la Ierusalim constituie o nouă etapă, deosebit de importantă în ce 
priveşte impulsionarea propovăduirii la neamuri şi mai ales, în ce priveşte repartizarea 
misionarilor în lumea păgână. 


Acestea sunt premisele declanşării activităţii misionare la neamuri, expuse absolut 
rezumativ. 


În consecinţă, primele rezultate ale propovăduirii Evangheliei la neamuri nu vor întârzia 
să se arate. Primu creştini dintre păgânii veniţi la credinţă vor fi elinii, iar primii 
misionari care vor propovădui Evanghelia şi elinilor vor fi „cei ce se risipiseră (din 
Ierusalim, vezi Fapte 8, 1, 4) din cauza tulburării făcute pentru Ştefan" (Fapte 11, 19). 
Iar aceştia erau tot elenişti. 


Dinte ei, „bărbați ciprioți şi cirenieni, venind în Antiohia, vorbeau şi către elini, 
binevestind pe Domnul lisus. Şi mâna Domnului era cu ei şi era mare numărul celor care 
au crezut şi s-au întors la Domnul" (Fapte 11,20-21). 


2. Bilanţul general al propovăduirii Evangheliei în epoca apostolică. Legătura 
acestui bilanţ cu propovăduirea Evangheliei în Sciţia 


Din momentul în care a funţă prima Biserică din care vor face parte şi păgânii convertiți 
la noua credinţă până către sfârşitul primei captivități romane a Sfântului Apostol Pavel 
(anul 63), Evanghelia va fi propovăduită „la toată făptura de sub cer" (Col. 1,23). 


Exprimarea: „Evanghelia a fost propovăduită la toată făptura de sub cer" (Col. 1, 23) 
este cea mai generală şi cuprinzătoare afirmaţie privind bilanţul propovăduirii creştine 
din epoca apostolică. Această precizare a Sfântului Apostol Pavel poate să pară ca 
exagerată, dar cu altă ocazie şi într-un context asemănător, acelaşi Apostol declară: „Nu 
voi cuteza să spun ceva din cele ce n-a săvârşit Hristos prin mine, spre ascultarea 
neamurilor, prin cuvânt şi prin faptă, prin puterea semnelor şi a minunilor, prin puterea 
Sfântului Duh" (Rom. 15, 18-19). Apostolul previne, prin textul de mai sus, punerea sub 
somnul neîncrederii şi al îndoielii a afirmațiilor sale privind marile izbânzi misionare din 
epoca sa. Mai presus de orice însă, aceste mari împliniri misionare nu sunt rezultatul 
exclusiv al operei misionarilor creştini. Aceştia sunt factorii umani prin care Hristos şi 
Sfântul Duh lucrează în lume spre biruinţa Evangheliei. Pe lângă puterea cuvântului de 
propovăduire al misionarului lucrează „puterea semnelor şi minunilor, prin puterea 
Duhului Sfânt" (Rom. 15,19). Nici un misionar autentic in vremea Sfinţilor Apostoli nu 
a fost hpsit de acest fel de asistență divină care constă în săvârşirea semnelor şi 
minunilor piin care erau ajutaţi cei sărmani, bolnavi şi neputincioşi (vezi Fapte 2, 43; 3, 
6; 4, 30; 5, 12; 6, 7; 8, 6-7; 14, 3; Evrei 2, 4 etc). Din textele la care fac trimitere cifrele 
din paranteza de mai sus şi din altele paralele rezultă că, toți misionarii despre care face 
amintire Noul Testament şi în toate împrejurările, s-au bucurat de primirea ajutorului 
divin în misiunea lor, ceea ce explică, într-o mare măsură, rezultatele excepționale pe 
care aceştia le-au obţinut în lucrarea lor. 


Se va reține că textul din Epistola către Coloseni („„Evanghelia...a fost propovăduită la 
toata făptura, I, 23) este un răspuns pe care misionarii creştini l-au dat poruncii 
Mântuitorului: „Mergeţi în toată lumea şi propovăduiţi Evanghelia la toată făptura" 
(Marcu 16, 15). 


În categoria textelor care rezumă activitatea misionară din epoca apostolică, afirmând 
propovăduirea Evangheliei pretutindeni, este textul deja amintit din Evanghelia a doua: 
lar ei (Sfinţii Apostoli), plecând, au propovăduit pretutindeni şi Domnul lucra cu ei şi 
întărea cuvântul prin semnele care urmau" (16, 20; cf. Fapte 17, 30; 28, 22; 1 Cor. 4, 17). 
Despre Sfântul Evanghelist Marcu se poate spune că este unul dintre cei mai buni 
cunoscători ai lucrării de răspândire a Evangheliei în primele decenii de existență a 
Bisericii ca unul care s-a aflat încă din prima călătorie misionară a Sfântului Apostol 
Pavel şi Barnaba ca însoțitor al acestora (Fapte 13, 5) pentru ca, mai târziu, să-şi 


continue activitatea misionară alături de Barnaba (Fapte 15, 39), de Sfântul Apostol 
Petru (1 Petru 5, 13), pentru ca, în final, să se numere din nou printre colaboratorii 
Apostolului neamurilor (Col. 4,10; Filimon 24; II Tim. 4,11). De aceea, el era îndreptățit 
să afirme că Sfinţii Apostoli, plecând din Ierusalim „au propovăduit pretutindeni”. 


Spre deosebire de Sfântul Luca, autorul Faptelor Apostolilor, care are în vedere, în ceea 
ce priveşte lumea păgână, exemplul Sfântului Apostol Pavel, Sfântul Marcu accentuează 
asupra lucrării celor doisprezece, care chiar dacă nu sunt amintiți în Faptele Apostolilor, 
în ceea ce priveşte propovăduirea la neamuri, ei s-au aflat la originea oricărei activităţi 
misionare din acel timp al începuturilor Bisericii. Afirmația de mai sus priveşte şi 
lucrarea misionară a Sfântului Apostol Pavel care s-a desfăşurat sub coordonarea şi cu 
deplinul acord al Sfinților Apostoli (cf. Gal. 2, 7-9). 


In general, în Epistolele apostolice scrise după anul 60, se dă expresie satisfacției pe care 
autorii o încearcă în legătură cu rezultatele bune obținute în ce priveşte lucrarea de 
propovăduire a Evangheliei. 


Știm că Sfântul Apostol Pavel şi însoțitorii săi au dorit ca, in cea de-a doua călătorie 
misionară, să meargă în Bitinia pentru a propovădui Evanghelia, „dar Duhul lui lisus nu 
i-a lăsat" (Fapte 16, 7), aşa cum nu i-a lăsat cu puţin înainte să predice în Asia 
(Proconsulară) (Fapte 16, 6). 


Dacă în Asia, Apostolul neamurilor se va întoarce mai târziu, în cea de-a treia călătorie 
misionară (Fapte 19), în Bitinia el nu va mai reveni. În schimb, această provincie va fi 
evanghelizată de Sfântul Apostol Petru ca şi Pontul şi Capadocia şi chiar de Sfântul 
Apostol Andrei, cum vom arăta mai încolo. În această lucrare misionară a Sfântului 
Petru trebuie să vedem intervenția proniei divine, deoarece Sfântul Apostol Pavel a fost 
oprit să propovăduiască în Bitinia de „duhul lui lisus" (Fapte 16, 7). Se deduce că 
prezenţa sa în Europa, mai precis, în Macedonia şi Ahaia, era mai necesară, pentru că 
astfel se deschideau largi perspective şi celorlalți Sfinţi Apostoli şi misionari, căci prin 
întemeierea de noi Biserici în regiuni şi ţări din ce în ce mai îndepărtate de Ierusalimul 
primei Biserici creştine, se lărgea mult ana misionară a tuturor propovăduitorilor 
Evangheliei. 


Din descrierea de mai sus, trebuie reținut în ce fel lucrarea misionară şi rezultatele 
acestei lucrări a Apostolului neamurilor fac posibile, prin extindere, acţiunile de acelaşi 
fel ale altor Apostoli şi misionari care, pornind din Bisericile întemeiate de Sfântul 
Pavel, vor duce mai departe cuvântul Evangheliei. 


O dată cu propovăduirea Evangheliei în Europa şi cu întemeierea de către Sfântul Pavel 


je vu. 


Evangheliei dc către alui Apostoli şi misionari şi la celelalte neamuri păgâne care locuiau 
în Tracia, Moesia şi în Sciţia, cu atât mai mult, cu cât Imperiul Roman îşi fixase 
Dunărea drept graniţă nordică, încă din anul 29 î.d. Hr. în urma unui război a trupelor 
romane sub conducerea lui M. Licinius Crassus, general al lui Octavian August, în urma 
căruia, geții care făceau adesea incursiuni în dreapta Dunării, şi bastarnii, populaţie 
migratoare de origine germanică, sunt învinşi, iar stăpânirea romană se instalează în 
Moesia şi în Balcani, dar şi în Sciţia mică, Dobrogea de astăzi. 


Din acest moment, cetățile pontice din Dobrogea au intrat sub protecție romană, cu atât 
mai mult, cu cât „toate statele elenistice de odinioară făceau parte ca provincii, din 
Imperiul Roman, iar oraşele lor prosperau. „Cetățile din Pontul stâng, ca Histria, Tomis, 
Callatis, pierdute în marginea lumii elenice, vedeau cu alți ochi autoritatea romană, iar 
întărirea acestei autorităţi la gurile Dunării nu le oferea decât perspective favorabile. Pe 
de altă parte, tendinţele Imperiului erau în acord cu ale lor. Romanii nu puteau găsi aliați 
mai Statornici decât aceste centre ale civilizaţiei elenice, interesate în cel mai înalt grad 
de ordinea pe care ei o aduceau într-o lume atât de frământată de războaie". Cetățile 
elene din Dobrogea nu depindeau politic de regatul trac din sudul Dunării, ci direct de 
Imperiu. 


Ajunsă la Dunăre, stăpânirea romană oferă misionarilor creştini un câmp larg de acţiune, 
obligându-i să-şi extindă activitatea cel puţin până la Dunărea de jos, unde vor întâlni, 
nu numai o stăpânire romană care asigură condiţii de ordine şi bună organizare, ci şi 
cetățile elene, bogate şi dornice să cunoască Evanghelia pe care conaționaliu lor din 
Macedonia şi Ahaia o primiseră cu atâta bucurie şi entuziasm (vezi Fapte 16, 12-18; 18). 
Desigur, acestea nu sunt decât condiţii favorabile pentru lucrarea misionarilor creştini 
din epocă; prin ele însele, acestea nu constituie o dovadă a propovăduirii Evangheliei la 
Dunărea de jos în epoca apostolică, dar, în mod obiectiv vorbind, ele creează astfel de 
condiţii, încât misionarii şi Apostolii, care coordonau întreaga activitate misionară din 
epocă erau obligați să semene sămânța Evangheliei în aceste regiuni. Se impune o 
precizare în legătură cu afirmația că Sfinţii Apostoli coordonau întreaga activitate 
misionară din epoca începuturilor Bisericii, inclusiv pe aceea a Sfântului Apostol Pavel, 
care, prin aceea că fiind cel mai important misionar kerigmatic la neamuri, deschidea noi 
arii misionare chiar celor doisprezece. 


Prin coordonarea de către Sfinţii Apostoli a întregii activităţi misionare din epoca la care 
ne referim nu trebuie să înțelegem o tutelare măruntă sau sâcâitoare a celorlalţi 
misionari, ci doar plasarea acestora în acele regiuni şi arii geografice în care se iveau 
cele mai bune condiţii pentru propovăduirea Evangheliei. Şi trebuie să se ştie că 
misionarii care erau coordonaţi de Sfinţii Apostoli nu erau simpli credincioşi, căci, prin 
primirea Botezului, nimeni nu devine misionar, cum se încearcă adesea să se susţină, 
mai cu seamă în legătură cu cei care se botezaseră în ziua Pogorârii Sfântului Duh 


(Fapte 2). Misionarii din epoca apostolică dobândeau dreptul de a propovădui 
Evanghelia numai după ce deprindeau învățătura evanghelică de pe buzele Sfinţilor 
Apostoli în cadrul unor forme organizate de instruire, cum a fost aceea din cadrul 
Bisericii din Ierusalim (cf. Fapte 2, 42). Aceştia sunt misionarii coordonaţi de Sfinţi 
Apostoli sau însoțitorii acestora. Aceştia cunoşteau învăţătura creştină în mod desăvârşit. 
Dintre aceştia îi vom da ca exemplu pe Barnaba, Ştefan sau Filip. 


În ce priveşte afirmaţia privind posibilitatea propovăduirii Evangheliei în Sciţia mică, 
precizăm că pe lângă textele care vorbesc în general despre propovăduirea Evangheliei 
„la toată făptura de sub cer" (Col. I, 23) sau la „toate neamurile" (II Tim. 4, 17), Sfântul 
Apostol Pavel ne oferă câteva date privind propovăduirea noii credinţe la încheierea 
celei de-a treia călătorii misionare, nu numai în ce-l privea pe el însuşi, ci şi pe alţi 
misionari din epocă. 


În Epistola către Romani, scrisă în iarna anilor 57-58 din Corint, Apostolul neamurilor 
face la început o expunere asupra mandatului său primit de la Domnul şi anume acela că 
este dator să propovăduiască „şi elimilor şi barbarilor" (Rom. 1, 14). Apostolul aminteşte 
pentru întâia oară pe „barbari”, un termen care indica acele populaţii numite astfel de 
greci şi de romani, pentru că nu erau din neamul lor şi pentru că nu vorbeau limba 
greacă sau latină. Amintirea barbarilor în rândul populațiilor faţă de care Apostolul 
neamurilor se simţea dator cu propovăduirea Evangheliei este un moment important în 
ce priveşte definirea categoriilor de populaţie cărora trebuia să li se propovăduiască 
Evanghelia. Considerăm că, în acest moment al istoriei propovăduirii creştine, 
Evanghelia ajunsese şi la popoarele numite barbare şi o dată cu aceasta, misionarii din 
epocă depăşiseră o nouă graniţă psihologică, asemănătoare, într-un anume fel, aceleea 
care marcase trecerea de la propovăduirea numai către iudei a noii învățături la 
propovăduirea şi către greci (cf. Fapte 11, 20). 


Dar Apostolul neamurilor ne oferă, în Epistola către Romani, informaţii cu mult mai 
prețioase cu privire la rezultatele la zi ale eforturilor misionare, nu numai în ce-l 
priveşte pe el însuşi, ci şi în ce-i priveşte pe ceilalți Apostoli şi misionari creştini. 


Avem în vedere afirmaţiile recapitulative ale Sfântului Apostol Pavel din capitolul 15 al 
Epistolei către Romani. Reafirmând că a primit de la Dumnezeu harul special de a fi 
slujitor al lui lisus Hristos „la neamuri" (15,16), Sfântul Pavel îşi anunţă cititorii că îi va 
pune în temă cu privire la rezultatele importante ale activităţii sale de propovăduitor al 
Evangheliei. „Dar, spune el, nu voi cuteza să spun ceva din cele ce n-a spus”. 


„Am împlinit propovăduirea Evangheliei lui Hristos" (Rom. 15,19). El foloseşte, în 
afirmaţia de mai sus, verbul (în text, infinitivul perfect activ), a împlini cu prisosinţă, 
desăvârşit, care exprimă îndeplinirea totală şi definitivă a unei acţiuni, a unei însărcinări 


primite sau asumate, indicând, nu numai propovăduirea ca atare a Evangheliei, ci şi 
întemeierea de Biserici, organizarea acestora prin rânduirea slujitorilor hirotoniți, 
responsabili în faţa lui Dumnezeu şi a Sfântului Duh (cf. Fapte 20, 28) de confirmare a 
lucrării Apostolului întemeietor, după plecarea acestuia. O astfel de lucrare presupune 
staționarea Apostolului întemeietor în cetăţile în care întemeia Biserici, atâta timp cât va 
fi fost necesar pentru organizarea desăvârşită a Bisericilor respective. Este ştiut, de 
pildă, că, în Efes, Apostolul neamurilor a rămas minimum trei ani (cf. Fapte 20, 31), la 
Corint, un an şi şase luni (Fapte 18,11) etc. 


Sfântul loan Hrisostom subliniază că, în textul de care ne ocupăm, Apostolul nu a spus 
simplu că a propovăduit Evanghelia, ci: „Am împlinit Evanghelia lui Hristos". Un mare 
exeget român subliniază, la rândul său, că folosind expresia: „Am împlinit Evanghelia 
lui Hristos", Apostolul ne lasă să deducem „că a terminat în aceste regiuni a predica 
Evanghelia Domnului lisus Hristos, punând bazele pentru ființarea unor Biserici 
creştine". 


Precizările de mai sus sunt necesare pentru înţelegerea cât mai deplină a modului în 
care, nu numai Sfântul Pavel îşi împlinea lucrarea misionară, ci şi ceilalți Sfinți 
Apostoli. Concluzia care se impune de la sine este aceea că un Apostol aflat în misiune 
într-un loc, nu părăsea acel loc până nu întemeia şi organiza Biserica locală, astfel încât, 
după plecarea sa, aceasta să activeze şi să dăinuiască prin ea însăşi. 


În situaţiile nedorite când Apostolul întemeietor era forțat de evenimente potrivnice şi 
periculoase să părăsească mai repede decât ar fi dorit (vezi, de ex., Fapte 17, 10, 14) 
Biserica întemeiată, aceasta găsea, totuşi, mijloacele cele mai potrivite pentru a asigura 
organizarea Bisericilor respective. Printre acestea, se numără trimiterea de ucenici şi 
colaboratori (cf. 1 Tes. 3, 2) în acele Biserici sau expedierea de Epistole. Când era 
posibil, plecând Apostolul dintr-o cetate, rămâneau, în urmă, colaboratori ai acestuia, 
care asigurau organizarea tinerei Biserici întemeiate de Apostol (cf. Fapte 17,14). 


Textul: „de la Ierusalim şi din ţinuturile de primprejur până la Iliria am împlinit 
propovăduirea Evangheliei lui Hristos” (Fapte 15, 19) ne pune în faţa unei alte 
caracteristici a lucrării misionarului creştin din epoca apostolică: propovăduirea 
Evangheliei, nu numai în acele cetăți principale dintr-o regiune, numite uneori în 
scrierile Noului Testament, îndeosebi în Faptele Apostolilor, ci şi împrejurul acestor 
cetăți şi cât mai departe de acestea. De aici se deduce că un misionar creştin - iar un 
Apostol este cel mai important dintre aceştia - nu considera încheiată misiunea sa într-o 
regiune decât în momentul în care Evanghelia ajungea în cele mai îndepărtate localităţi 
din acea regiune. 


Cel care subliniază cel dintâi această caracteristică a lucrării misionare din epoca 
apostolică este Sfântul loan Hrisostom, care, referindu-se la adverbul „de primprejur”, 
„în cerc" , comentează: „Aşadar, el numără aici, şi oraşe, şi ţări, şi neamuri, şi popoare şi 
nu numai pe cei de sub stăpânirea romanilor, ci şi pe cei ce erau sub barbari... De aceea a 
zis el „şi de primprejur" ca nu cumva să înţelegi doar drumul drept (cel mai scurt), ci să 
te duci cu gândul şi prin Asia de miazăzi. ȘI într-un vifor de minuni, într-un singur 
cuvânt: „întru puterea semnelor şi minunilor”, el a trecut peste tot locul. Tot aşa prin 
expresia „de primprejur", el ne arată că a trecut peste oraşe mari, peste neamuri, popoare 
ŞI ţări, căci pe toate le-a cuprins în această expresie”. 


Un comentariu asemănător ne oferă asupra textului din Romani 15, 19 şi Teodoret al 
Cirului, care repetă că aria misionară a Apostolului neamurilor nu trebuie concepută ca o 
străbatere în linie dreaptă a regiunilor în care ajungea, ci în cercuri în jurul principalelor 
cetăţi şi anume „în regiunile pontice, în Asia şi în împrejurimi şi Tracia”. Aceasta vrea 
să spună „ŞI în împrejurimi". 


O exegeză identică aduce Dr. Vasile Gheorghiu când spune: „de aici teritoriul parcurs de 
dânsul (Sfântul Pa vel) nu se extinde în linie dreaptă până în ţara Ihricului, ci în lung şi 
în lat sau, cum bine zice Apostolul, „în cerc”. Iliria va fi cea mai îndepărtată provincie în 
care ajunge Apostolul neamurilor, dar numai după ce va fi propovăduită temeinic şi în 
mod deplin Evanghelia în Asia mică şi Europa. 


Concluzia care se impune este aceea că provinciile sau regiunile în care punea piciorul 
un Apostol al Domnului beneficiau de o completă propovăduire a Evangheliei, ca şi de o 
deplină organizare bisericească. 


Prezentarea activităţii sale misionare, la un prim moment al bilanţului, prilejuieşte 
Sfântului Apostol Pavel punerea în lumină a unei reguli misionare pe care el însuşi şi-a 
impus-o: „Am râvnit să binevestesc acolo unde Hristos nu fusese numit, ca să nu zidesc 
pe temelie străină" (Rom. 15, 20). Pentru a-şi oferi şi un suport scripturistic, Apostolul 
citează, în sprijinul afirmației cuprinse în textul de mai sus, pe proorocul Isaia: „Ci 
precum este scris: Cărora nu li s-a vestit despre EI, aceia ÎI vor vedea, şi cei ce n-au auzit 
de EI vor înţelege" (Rom. 15, 21; Isaia 52, 15). 


Mai înainte (Rom. 15, 17-19), Apostolul neamurilor a vorbit despre „eficacitatea sa 
istorică", după expresia unui exeget modern, datorată însă deosebi „puterii Duhului 
Sfânt" (Rom. 15, 19). Mai departe, ne aminteşte că una din dorinţele sale cele mai 
fierbinţi a fost aceea de a propovădui pe arii geografice în care nu mai ajunsese un 
misionar creştin. 


În Romani 15, 20-21 este susţinută ideea că Apostolul neamurilor este, înainte de toate şi 
prin excelenţă, un misionar kerigmatic, adică un misionar care propovăduieşte acolo 
unde Hristos nu mai fusese numit. El primise însărcinarea de a propovădui pe Hristos „la 
neamuri" (vezi, de ex., Gal. 2, 9). Chemarea lui miraculoasă la apostolat este motivată 
de apropierea momentului în care Evanghelia trebuia să fie adusă „înaintea neamurilor” 
(Fapte 9, 15). Aceasta înseamnă, în mod necesar, că Sfântul Pavel avea, mai cu seamă, 
îndatorirea de a fi deschizător de drumuri în lumea păgână. Dar a fi deschizător de 
drumuri înseamnă a pregăti calea şi a permite şi celorlalți Sfinți Apostoli să pătrundă, pe 
urmele sale, în lumea păgână, pentru ca aceştia să propovăduiască “pretutindeni” (Marcu 
16, 20) Evanghelia. 


Sfântul Apostol Pavel s-a aflat totdeauna primul într-o cetate, într-o provincie. El n-a 
fost precedat de nici un alt Apostol sau misionar, dar numeroşi au fost Apostolii care au 
venit în urma sa, în Bisericile întemeiate de el, de unde ei înşişi au pornit în propriile lor 
misiuni, lărgind printr-o activitate tot atât de însemnată aria propovăduirii Evangheliei. 
De exemplu, Sfinţii Apostol Petru (cf. 1 Petru 1, 1) şi Andrei au propovăduit şi ei în 
Asia mică, după cum şi Sfântul Apostol Ioan a propovăduit şi a îndrumat Bisericile din 
aceeaşi provincie. 


Prezenţa unora dintre cei doisprezece Sfin Apostoli ai Mântuitorului în Bisericile 
întemeiate de Apostolul neamurilor este o lucrare a proniei divine, pentru că, astfel se 
dădea expresie unităţii creştine şi se dovedea că între Sfântul Pavel şi cei doisprezece 
Apostoli colaborarea şi înţelegerea erau depline. Cei ce încercau anumite contestări la 
adresa apostolatului paulin (cf. II Cor. 11) erau reduși la tăcere prin prezenţa şi lucrarea 
unora dintre cei doisprezece în Bisericile întemeiate de Sfântul Pavel. Aceasta va deveni 
o metodă misionară care va aduce mari servicii propovăduirii Evangheliei în epocă şi 
consolidării unităţii Bisericii. 


Oricât de întins era Imperiul Roman, dar nu numai acesta, ci şi celelalte imperii şi ţări 
din epocă, şi aparent, oricât de puţini erau misionarii creştini, se constată că rezultatele 
obținute de aceştia, ca şi densitatea lor în partea de răsărit şi de miazănoapte a Imperiului 
Roman, era deosebit de mare, ca şi rezultatele lucrării lor, de altfel. Afirmația se susține 
prin precizarea Sfântului Apostol Pavel că dorind să propovăduiască Evanghelia, acolo 
unde „Hristos nu fusese numit" (Rom. 15, 20), constată că, la data scrieri Epistolei către 
Romani (anii 57-58), el nu mai avea loc (de propovăduire) „în aceste ţinuturi" (Rom. 15, 
22). 

Cât timp a găsit, în această parte a Imperiului Roman, arii misionare neatinse de alți 
propovăduitori, Sfântul Apostol Pavel era îndatorat să sădească şi acolo sămânţa 
Evangheliei. „De aceea, - scrie el creştinilor din Roma - am şi fost împiedicat de multe 
ori să vin la voi" (Rom. 15, 22). 


În faţa constatării că, din punctul de vedere al exigenţelor misionare, prezenţa sa în 
această parte a Imperiului nu mai era necesară, Sfântul Apostol Pavel ne oferă dovada 
încheierii lucrării de propovăduire a Evangheliei în partea de răsărit a Imperiului 
Roman, scriind: „Acum însă ne mai având loc în aceste ţinuturi şi având dorinţa de mulți 
ani să vin la voi, când mă voi duce în Spania voi veni la voi" (Rom. 15, 23-24). 


După cum comenta încă Teodoret al Cirului, textul de mai sus pune în lumină cele două 
condiții care permit Apostolului neamurilor venirea sa la Roma: cea dintâi era aceea că 
în aceste părți, nu mai erau neamuri care nu auziseră încă învăţătura Evangheliei, iar cea 
de-a doua condiţie era dorinţa sa de a veni în mijlocul creştinilor romani. 


Textul din Romani 15, 23-24 reprezintă, probabil, afirmaţia cea mai completă şi 
importantă cu privire la stadiul şi rezultatele lucrării misionare desfăşurate până la data 
scrierii Epistolei, în părțile estice şi nordice ale Imperiului Roman, nu numai de Sfântul 
Apostol Pavel, ci şi de ceilalți Apostoli şi misionari creştini din epocă. Afirmația 
capitală a acestui text cu privire la provinciile şi regiunile care fuseseră evanghelizate 
atunci este globală şi directă. Ea se referă, pe de o parte, la creştinarea în general a 
părților estice şi nordice ale Imperiului Roman, iar, pe de altă parte, arată, în mod clar, 
că, numai în aceste condiţii, Apostolul îşi poate satisface vechea sa dorință de a veni la 
Roma, pentru a întâlni pe creştinii acestei mari Biserici. 


Adverbul YVVL,, acum, în prezent (faţă de trecut, care a luat sfârşit) este întărit cu 
sufixul 1 (iota), ca adaos la o formă inițială şi cea mai des folosită şi anume: vuv, mai 
ales când este urmată de particula exprimare care aparține în exclusivitate Sfântului 
Apostol Pavel (Rom. 3, 21; 6, 22; 1 Cor. 13, 13; Col. 1, 22; 3, 8 etc.). Expresia v»vt de, 
trebuie tradusă prin acum, din contră deoarece exprimă o schimbare radicală a situaţiei 
mai înainte descrise (Rom. 15, 22). 


Un adverb, chiar de timp, nu rezolvă problema datării evenimentului pe care-l 
introduce. Altfel spus, este necesar să se cunoască data la care a fost scrisă Epistola către 
Romani, pentru a şti care era momentul în care Apostolul constată că lucrarea de 
propovăduire a Evangheliei în părțile estice şi nordice ale Imperiului Roman era 
încheiată, în sensul că toate acele provincii care compuneau Imperiul în secolul | 
fuseseră evanghelizate nu numai de Sfântul Pavel, ci şi de alți Apostoli şi misionari. 
Răspunsul la întrebarea datei scrierii Epistolei către Romani este, din fericire, uşor de 
dat, deoarece există un consens al isagogilor Noului Testament cu privire la data scrierii 
acesteia: iarna anilor 57-58, când autorul se afla, pentru trei luni, la Corint. 


Deci situația descrisă de Apostolul neamurilor în Romani 15, 23 se putea întâlni numai 
după cea de-a treia călătorie misionară, pe care acesta era pe punctul de a o încheia. 
Dacă ar fi să legăm constatarea Apostolului cu privire la succesele lucrării de 


propovăduire a Evangheliei în Orientul roman, de efectuarea de către acesta a celor trei 
călătorii misionare, îndeosebi de efectuarea ultimilor două dintre acestea, am putea 
spune că această propovăduire plină de rezultate, trebuie privită ca operă a tuturor 
Sfinţilor Apostoli şi a altor misionari creştini, dar ea s-a desfăşurat în strânsă relație cu 
lucrarea Sfântului Apostol Pavel. Mai mult încă, se poate susţine că propovăduirea 
Apostolului neamurilor din Asia mică şi din Europa a postulat prezenţa în aceste părți a 
Sfinţilor Petru şi Andrei, de exemplu, atât pentru a se afirma deplina solidaritate a celor 
doisprezece cu Apostolul neamurilor, cu lucrarea şi propovăduirea acestuia, cât şi pentru 
a le oferi acestora ocazia de a-şi îndeplini propriile lor îndatoriri misionare, care le 
reveneau în baza unor repartizări de arii geografice şi etnice spre evanghelizare . Sfântul 
Apostol Pavel şi cei doisprezece au lucrat, permanent, împreună şi solidar în ce priveşte 
răspândirea Evangheliei, păstrând, între ei, o strânsă legătură (cf. Gal. 2, 9). 


Ideea de colaborare între Sfinții Apostoli şi misionarii din epocă este exprimată foarte 
clar de Apostolul neamurilor, când corintenilor, care erau dezbinaţi în legătură cu unii 
misionari care le propovăduiseră Evanghelia, unii considerându-se a fi ucenici „al lui 
Apollo", alţii ai „lui Chefa", alții ai „lui Pavel" (1 Cor. 1, 12; cf. 3, 4), le scrie: „Dar ce 
este Apollo? Şi ce este Pavel? Slujitori prin care aţi crezut voi şi după cum i-a dat 
Domnul fiecăruia. Eu am sădit, Apollo a udat, dar Dumnezeu a făcut să crească... Căci, 
noi împreună-lucrători cu Dumnezeu suntem... După harul lui Dumnezeu cel dat mie, 
eu, ca un înţelept meşter, am pus temelia; iar altul zideşte" (I Cor. 3, 5-7, 9-10). Nou 
misionari care urmează întemeietorului într-o Biserică continuă lucrarea acestuia şi o 
consolidează, cu atât mai mult, cu cât noul misionar este unul din cei doisprezece. 


Chiar în Epistola către Romani, Sfântul Apostol Pavel pune accentul pe ideea de 
colaborare cu alți misionari şi slujitori bisericeşti, când scrie: „Sunt bucuros să vă 
vestesc şi vouă celor din Roma Evanghelia" (1,15). 


Între două călătorii misionare, Apostolul se oprea pentru un timp oarecare la Ierusalim 
sau Antiohia. În acelaşi fel va dori să procedeze şi în cazul călătoriei în Spania. Oricând 
şi oriunde, prezenţa unui Apostol într-o Biserică, indiferent de întemeietorul acesteia, 
devenea un eveniment de importanţă covârşitoare (vezi, de ex., Fapte 8,14-17; 9, 32; cf. 
9. 38). 

În această lumină vom putea înţelege, pentru ce prezenţa unui alt Apostol într-o Biserică 
întemeiată de alt confrate al acestuia era o practică permanentă şi curentă în epoca 
începuturilor Creştinismului. 


Faptul că Apostolul neamurilor îşi îndreaptă privirile şi interesul către Spania, 
„provincia cea mai de vest a Imperiului Roman, situată la capătul lumii de atunci, la 
marginea marelui ocean", constituie o dovadă a lipsei de spaţiu misionar, nu numai în 
estul şi nordul Imperiului, ci şi în provinciile sud-dunărene Tracia, Moesia şi Sciţia. 


Cu aceasta, am anticipat răspunsul la întrebarea firească pe care ne-o punem cu privire la 
înțelesul exact al expresiei: „In părțile (ţinuturile) acestea”. 


KANO,, care înseamnă în greaca profană, în primul rând, înclinație, pantă (cu referire 
la teren), dar şi climă, este folosit, în Noul Testament, numai de Sfântul Apostol Pavel 
(vezi şi II Cor. 11, 10; Gal 1, 21), dar numai cu sensul de regiune, zonă, parte geografică 
(a unui întreg), definind mari regiuni şi unități teritoriale sau administrative precum: 
„unuturile Ahaei" (II Cor. 11, 10), „ţinuturile Siriei şi ale Ciliciei" (Gal. 1, 21). Sfântul 
Clement romanul foloseşte acelaşi termen pentru a defini „regiunile cele nedescoperite 
ale abisurilor şi cele nepovestite ale adâncurilor” (Epistola către Corinteni, XX, 5), într- 
un capitol special al scrierii sale, în care susține argumentul cosmologic pentru 
dovedirea existenţei lui Dumnezeu, punând in lumină ordinea minunată şi legile care 
domnesc în cosmos. 


Ținuturile sau părțile geografice la care autorul Epistolei către Romani face referire în 
15, 22 nu pot să fie decât acelea pe care Sfântul Pavel le-a străbătut în cursul celor trei 
călătorii misionare. „Aşa putea să vorbească Apostolul nostru numai la finea călătoriei 
sale a treia misionare, când străbătuse cu predica evanghelică provinciile romane Asia 
proconsulară, Macedonia, ţara Iliricului şi Ahaia. Aşa fiind, nimic nu-l mai împiedică 
acum de a veni la Roma". Din citatul de mai sus, rezultă, în mod clar, că atunci când 
spune: „Dar acum, ne mai având loc (de propovăduire) în aceste ţinuturi" (Rom. 15, 25), 
Apostolul neamurilor are în vedere întreaga parte de răsărit şi de nord a Imperiului 
Roman, acolo unde ar fi putut să meargă spre a face misiune, dacă ar mai fi existat 
provincii sau popoare care să nu fi primit încă Evanghelia. 


Întregul context în care este plasată această afirmaţie paulină (Rom. 15, 17-24) susţine 
precizarea că „în aceste părți” indică partea de est şi nord-est a Imperiului . Mai ales, 
este deosebit de elocventă în acest sens, prezentarea de către Sfântul Pavel a traseului 
său misionar în Romani 15, 19, care ne arată precis şi clar la ce anume regiuni şi 
provincii se referă el când scrie creştinilor din Roma: „Am fost împiedicat, de multe ori, 
ca să vin la voi" (Rom. 15, 22). 

Teodoret al Cirului accentuează, în mod clar, în comentariul la aceste cuvinte apostolice: 
„Căci îndatorirea mea de a propovădui la celelalte neamuri, m-a împiedicat să vin la voi” 


În plus, se pune în lumină că TO TOMA, de mai multe ori (cf. Rom. 1, 13), afirmă 
mai puternic decât noiiakis mulţimea situaţiilor în care, din pricina obligaţiilor 
misionare, Apostolul nu a putut da curs dorinţei sale de a vizita Biserica Romei. Aceasta 
subliniază, de asemenea, că Sfântul Pavel face aluzie la întreaga sa activitate misionară, 
când explică creştinilor din Roma, de ce i-a fost imposibil să-i viziteze până la data 
scrierii Epistolei. 


Desigur, Apostolul are o mare dragoste faţă de creştinii romani, de marea Biserică din 
Capitala Imperiului, dar, înainte de orice, trece îndatorirea de a propovădui în acele părți 
care i-au fost încredințate spre evanghelizare. Nimic nu caracterizează mai deplin starea 
permanentă de tensiune în care se va afla Apostolul neamurilor în ce priveşte înde- 
plinirea îndatoririlor sale misionare decât această definiţie a apostolatului: „Dacă vestesc 
Evanghelia, nu-mi este laudă, pentru că stă asupra mea datora. Căci, vai mie dacă nu 
voi binevesti" (1 Cor. 9,16). 


De aceea, Apostolul atenționează nu o dată destinatari Epistolei sale: „Fraţilor, nu vreau 
ca vol să nu ştiţi că, de multe ori mi-am pus în gând să vin la voi, dar am fost până acum 
împiedicat" (Rom. 1, 13). Din Romani 15, 22-23 aflăm în ce a constat obstacolul care a 
stat în calea îndeplinirii dorinţei sale de a vizita Biserica Romei. 


Dacă ar fi să definim mai îndeaproape ce înţelege Sfântul Apostol Pavel în Romani 15, 
23 prin „aceste ţinuturi" sau „aceste părți”, va trebui să studiem harta Imperiului Roman 
în epoca apostolică, în partea sa de est şi de nord-est pentru a constata unde puteau 
ajunge cu uşurinţă misionarii creştini, care se puteau folosi de facilitățile multiple 
(administrative, organizatorice, sistemul de drumuri şi şosele) oferite de administrația 
romană. 


Astfel vom constata că, pe lângă provinciile Asiei mici numeroase (Asia Proconsulară, 
Bitinia şi Pontul, Frigia, Galauia, C ilicia, Capadocia etc.), şi pe lângă Macedonia, Ahaia 
şi Iliria, unde Sfântul Apostol Pavel propovăduise şi întemeiase Biserici, se mai afla în 
partea Europei răsăritene mai întâi provincia Tracia, aşezată între Macedonia (la sud), 
Moesia la nord şi vest şi Marea Neagră la est. Apoi Moesia, care se învecina cu Tracia şi 
Macedonia (la sud), cu Dacia de care o despărţea Dunărea (la nord), cu Iliria şi Panonia 
(la vest) şi cu Marea Neagră (la est). 


Tot din Imperiul Roman făcea parte, cum am mai arătat, începând cu anul 29 î.d.Hr., şi 
Dobrogea de astăzi, care a fost cucerită de M. Licinius Crassus, după un război început 
cu bastarnii, popor războinic de origine germanică, emigrat în secolele III-II î.d.Hr. din 
văile superioare ale Odesului şi Vislulei. Invazia acestora la anul 29 î.d.Hr. în sudul 
Dunării, anunțând căutarea unei noi patrii, a obligat pe romani să „rezolve problema 
frontierei dunărene (nordice) pe toată lungimea ei”. Totodată, Crassus care comanda 
armatele romane din însărcinarea lui Octavian August (16 ianuarie, 27 î.d.Hr.) suprimă 
orice independenţă getică în Dobrogea şi impune autoritatea Imperiului pe linia Dunării 
până la Mare. După această victorie, Crassus s-a întors la Roma, unde, la 4 iulie, anul 27 
î.d.Hr., i s-a decretat triumful „ex Thraccia et Geteis". 


Cetățile pontice din Dobrogea au intrat sub protecție romană de bunăvoie, deoarece toate 
statele elenistice de odinioară făceau parte, ca provincii, din Imperiul Roman, iar oraşele 
prosperau. 


„Pacea se întinsese pe toate țărmurile Mediteranei, circulația pe mări ca şi pe uscat, 
devenise sigură, iar viaţa economică se dezvolta considerabil". 


Încorporată Imperiului Roman şi beneficiind de avantajele unei astfel de situaţii, 
Dobrogea, împreună cu cetățile greceşti din compunerea ei, devine un spaţiu ideal pentru 
propovăduirea Evangheliei. 


Întrebarea care se pune istoricului începuturilor Creştinismului este aceea de a şti dacă, 
în deceniul al şaselea al primului secol al Bisericii, când este scrisă Epistola către 
Romani, în care ni se oferă un prim bilanţ al lucrări de propovăduire a Evangheliei în 
Orientul Roman, provinciile sud-dunărene şi, în special, Dobrogea de astăzi care, toate, 
făceau parte din Imperiul Roman, primiseră sau nu învăţătura lui lisus Hristos, prin 
propovăduirea unor misionari? Dacă ţinem seama de afirmaţia categorică a Sfântului 
Apostol Pavel din Romani 15, 23 că, în acel timp în care îşi încheiase călătoria a treia 
misionară, el nu mai avea loc să-şi desfăşoare lucrarea misionară în acele părţi ale 
Imperiului Roman, răspunsul la această întrebare nu poate fi decât acela că, într-adevăr, 
aceste provincii sud-dunărene, inclusiv Dobrogea de astăzi, fuseseră încreştinate prin 
propovăduirea altor misionari decât Sfântul Apostol Pavel şi echipa sa de ucenici şi 
colaboratori. Acesta va fi motivul pentru care Apostolul neamurilor face foarte preţioasa 
precizare că principiul după care el se ghidează, în alegerea ariilor misionare, este acela 
de a nu binevesti decât acolo unde „Hristos nu fusese numit" (Rom. 15, 20). 


Stabilit în contextul studiat al capitolului 15 din Epistola către Romani (versetele 18-24), 
principiul paulin amintit mai înainte ne îndatorează a lua foarte serios în consideraţie că, 
în acea epocă, în care era scrisă Epistola către Romani, Evanghelia fusese propovăduită 
în acele regiuni sud-dunărene şi în Dobrogea de alți misionari creştini, decât de Sfântul 
Pavel. Astfel, cum putea Apostolul neamurilor să caute o arie misionară tocmai în 
Spania, când provincii ca Tracia, Moesia, Dobrogea etc., aflate în imediata vecinătate a 
Macedoniei şi Ilricului, unde el propovăduise noua credinţă, se ofereau de la sine 
lucrării sale misionare. Plecarea spre Spama pentru a propovădui Evanghelia în 
condiţiile în care nu fusese cvanghelizat Orientul Roman ar fi reprezentat pentru 
Apostolul neamurilor un abandon de sarcină care nu poate fi, în nici un fel şi niciodată, 
imputabil marelui misionar creştin care a fost Sfântul Apostol Pavel. De aceea, singura 
explicaţie a dorinţei Sfântului Apostol Pavel de a căuta în Spania noua sa arie misionară 
nu poate fi decât aceea a încheierii evanghelizării provinciilor romane din răsăritul şi 
nord-estul Imperiului. 


Ceea ce ne îndreptăţeşte, în primul rând, la această afirmaţie, este faptul că Noul 
Testament nu ne oferă decât activitatea şi modelul Sfântului Apostol Pavel în ce priveşte 
propovăduirea Evangheliei în lumea păgână, în timp ce lucrarea celorlalți Sfinți Apostoli 
este doar sugerată şi rar, amintită, cel mai adesea, indirect. Or, se ştie, din tradiția 
apostolică despre cei doisprezece că au desfăşurat la rândul lor, ample acţiuni misionare 
pe largi spaţii geografice la toate popoarele pe care le-au întâlnit în călătoriile lor 
misionare (cf. Marcu 16, 20). Pentru că trebuie reţinut că metoda călătoriei misionare 
este cuprinsă în însăşi porunca trimiterii date de Mântuitorul Sfinților Apostoli: „Mergeţi 
în toată lumea" (Marcu 16,15). 


3. Lucrarea misionară a Sfântului apostol Andrei 


Chiar dacă numele Sfântului Andrei nu este amintit în Faptele Apostolilor şi în Epistole, 
aşa cum nu este amintit nici al altora dintre cei doisprezece, cel dintâi chemat este 
prezent şi activ în rândul propovăduitorilor Evangheliei. 


În toate etapele dezvoltării şi progresului Sfintei Evanghelii, Sfântul Apostol Andrei s-a 
aflat, alături de ceilalți Apostoli, contribuind în mod substanțial la propovăduirea 
Evangheliei, atât între iudei, îndeosebi în prima etapă a lucrării misionare a Bisericii, cât 
şi la neamuri, după Sinodul de la Ierusalim, când nu va mai exista nici un fel de obstacol 
în calea predicării noii credinţe în lumea păgână. 


Autoritatea Sfinților Apostoli era uriaşă, nu numai în Biserica primară a Ierusalimului 
(cf. Fapte 2, 42; 5,11-12 etc.), ci şi în Bisericile întemeiate în lumea păgână, unde 
misionari, precum Sfântul Apostol Pavel şi Sila, „când treceau prin cetăți, învățau să 
păzească învăţăturile rânduite de Apostolii şi de preoții din Ierusalim" (Fapte 16, 4). 
Această autoritate a Sfinţilor Apostoli îi va îndatora pe aceştia la o lucrare misionară 
intensă, depusă pe o arie cât mai întinsă. 


Ar fi fost, deci, cu neputinţă ca Sfinţi Apostoli ai Domnului să nu valorifice în avan- 
tajul propovăduirii Evangheliei această autoritate unică pe care întreaga Biserică le-o 
recunoştea (Gal. 1, 17; 2, 2; 1 Cor. 12, 28; 15, 7; Il Cor. 11, 5; 12, Il ele ) şi le-o acorda. 
De aceea, trebuie să privim pe orice Apostol, nu numai ca pe un misionar cu mandat 
încredinţat ci ca pe un conducător şi organizator al marilor misiuni creştine din epocă. 


Dacă, în Noul Testament, informaţiile şi datele privind propovăduirea Evangheliei de 
către cei doisprezece Apostoli rămân la afirmaţii cu caracter general, cercetătorul trebuie 
să se folosească de informaţiile din tradiția bisericească patristică şi aghiografică, pentru 
că rolul acestei tradiţii constă tocmai în completarea acelor date şi informaţii care, în 
Noul Testament, au un caracter general, dar care cheamă, prin logica lor, la cercetare în 
vederea completării şi situării lor istorice. 


Textul fundamental pe care se întemeiază afirmaţiile privind propovăduirea Evangheliei 
de către Sfântul Apostol Andrei în Sciţia rămâne, indiscutabil, cel întâlnit în Istoria 
bisericească a lui Eusebiu de Cezareea, cartea a treia I, 1-3 49, pe care l-am prezentat 
mai sus (vezi pag. 140) şi îl reproducem în continuare: „Sfinţii Apostoli ai Mântuitorului 
nostru şi ucenicii lor s-au împrăştiat în toată lumea; lui Toma, după tradiţie, i-a căzut la 
sorţi Țara parților, lui Andrei, Sciţia, lui loan, Asia, unde şi-a petrecut viaţa până ce a 
murit la Efes. Petru pare să fi predicat iudeilor răspândiți în Pont, Galatia, Bitinia, 
Capadocia şi Asia, pentru ca, până la urmă, să ajungă la Roma, unde, la dorinţa lui, a 
fost răstignit cu capul în jos. Ce să mai spun de Pavel, care, după ce plinise Evanghelia 
lui Hristos, din Ierusalim şi până în părțile Iliriei, a suferit martiriul la Roma, sub Nero? 
Acestea sunt arătate de Origen în Cartea a III-a a Comentariilor asupra Genezei". 


În urma expunerii datelor şi argumentelor privind bilanţul pozitiv al propovăduirii 
Evangheliei până către sfârşitul deceniului al şaselea al secolului apostolic, când este 
scrisă Epistola către Romani, se impun unele precizări şi comentarii în legătură cu textul 
lui Eusebiu de Cezareea din Istoria bisericească. 


Înainte de toate, trebuie observat că cea mai importantă şi prețioasă informaţie pe care o 
conţine textul lui Eusebiu de Cezareea, de care ne ocupăm este aceea că „Sfinţii 
Apostoli ai Mântuitorului nostru şi ucenicii lor s-au împrăştiat în toată lumea". Afirmația 
de mai sus consună întocmai cu aceea cu care se încheie Evanghelia după Marcu: „lar ei 
(Sfinţi Apostoli), plecând au propovăduit pretutindeni" (16, 20). Eusebiu susţine şi în 
alte părţi ale Istoriei sale bisericeşti constatarea că „învăţătura mântuirii a putut străluci 
asemenea razelor soarelui în toată lumea". În scurtă vreme, glasul de Dumnezeu 
păziţilor evanghelişti şi Apostoli a răsunat, cum zice Sfânta Scriptură, „în toată lumea şi 
până la marginile lumii au ajuns cuvintele lor” (Ps. 18, 4)50. În continuare, Eusebiu 
insistă: „într-adevăr, în scurt timp, au răsărit în toate oraşele şi satele, ca nişte „arii" (cf. 
Matei 3, 12) pline, o mulţime de Biserici puternice şi pline de credincioşi". Cu privire la 
afirmaţule lui Eusebiu amintite mai sus, trebuie să reținem că ele sunt un ecou al textelor 
pauline care susțin că Evanghelia „a fost propovăduită la toată făptura" (Col. 1, 23; cf. 
II Tim. 4, 17 etc.), încă din epoca apostolică. Aceasta e o realitate pe care se întemeiază 
în bună măsură susținerile Părinților apostolici potrivit cărora Sfântul Apostol Pavel „a 
fost propovăduitor atât în răsărit, cât şi în apus..., învățând dreptatea (Evanghelia) în 
toată lumea şi ajungând până la marginile Apusului". 


Tertulian (ț după 240), numeşte printre popoarele din antichitate care au primit 
învăţătura creştină pe sarmaţi, pe daci, pe germani şi pe sciți, adică populaţii care au trăit 
pe teritoriul României de azi, alături de gali, şi de britanici şi de alte neamuri. 
Afirmațiile lui Tertulian care continuă cu precizări privind propovăduirea Evangheliei la 
neamuri şi provincii, în numeroase insule, care nu pot fi numărate, se înscriu ca 
argumente pentru răspândirea şi extinderea credinţei creştine în primele două secole. 


În ce priveşte prezenţa Sfântului Apostol Petru la Roma şi martiriului său în acest oraş 
sunt numeroase alte surse, în afara scrierilor lui Origen, pe care Eusebiu le poate utiliza 
şi le utilizează în alte cărți ale operei sale, pentru a prezenta circumstanţele în care s-a 
produs martiriul Sfântului Petru la Roma. Deci, singura rațiune a lui Eusebiu de a cita 
Comentariile lui Origen la Geneză, ca sursă a propriei sale scrieri, se referă în 
exclusivitate la repartizarea Parției şi a Sciţiei ca arii misionare ale Sfinților Apostoli 
Toma ŞI, respectiv, Andrei. 


O problemă care se pune în legătură cu textul lui Eusebiu de care ne ocupăm este aceea 
de a şti ce trebuie să înţelegem prin Sciţia. În general, se admite că exista o Sciţie mare 
prin care se înţelegea regiunea de stepă din sudul Ucrainei. Este, de asemenea, bine 
cunoscută în antichitate, Sciţia mică (Scytia Minor), provincia care se întindea pe 
teritoriul Dobrogei de astăzi. Numele de Sciţia este dat provinciilor delimitate mai 
înainte de la unii din locuitorii acestora, adică de la sciți, popor migrator, care, în Sciţia 
mică, Dobrogea de astăzi, au format mici stătuleţe în anumite părți. Dar, despre o 
prezență masivă şi în exclusivitate a unor populaţii scitice nu se poate vorbi, mai cu 
seamă în secolele II-I î.d.Hr., deoarece cetăţile pontice erau locuite de greci, îndeosebi 
macedoneni, şi de băştinaşii geţi dobrogeni. Încă din secolele III-II î.d.Hr., populaţiile 
băştinaşe se ridică la o treaptă de organizare social-politică de natură a le permite să 
revendice, în legăturile cu străinii, un rol pe care nu-l mai avuseseră înainte. În aceste 
condiţii, termenul de Scitia era mai curând denumirea geografică a unei provincii, decât 
indicaţia unei regiuni locuite de sciți. Această subliniere este valabilă mai cu seamă în ce 
priveşte Sciția mică. 


Dacă ne referim la împărțirea lumu cunoscute în epocă între Sfinţii Apostoli în vederea 
evanghelizării despre care aminteşte Eusebiu în a sa Istorie bisericească, trebuie să 
precizăm că termenul de Sciţia întâlnit în acest document are, înainte de toate, sens 
geografic. Altfel spus, când Sfinți Apostoli au împărțit provinciile între ei prin tragere la 
sorţi, Sciţia a însemnat partea cea mai îndepărtată spre nordul european al Imperiului 
Roman, un reper geografic care se înscria - nu se putea altfel - în programul misionar al 
celor doisprezece, care trăiau cu ardoare şi cu un profund simţ al datoriei, poruncile 
Mântuitorului privind propovăduirea Evangheliei la „toate neamurile" şi „până la 
marginea pământului" (Matei 28, 19; Fapte 1, 8). Nu vom putea înţelege marile izbânzi 
misionare ale epocii apostolice, dacă nu vom acorda deplină importanţă sensului literal 
al ultimelor porunci ale Mântuitorului, prin care Sfinţii Apostol sunt trimişi la toate 
neamurile să propovăduiască Evanghelia. 


În consecință, când se stabileşte un obiectiv misionar în sarcina unui Apostol, acest 
obiectiv trebuie înțeles în sens maximal. Prin Sciţia trebuie, deci, înţeles în sens 
misionar, toată provincia(iile) care purta(u), în epocă acest nume. Prin urmare, Sfântul 
Apostol Andrei căruia 1-a căzut la sorți să evanghelizeze Sciţia, şi-a îndeplinit mandatul 


în mod integral, adică a propovăduit, atât în aşa-zisa Sciţie mare, cât şi în Sciţia mică. 
Reamintim că, în textul de bilanţ misionar, al Sfântului Apostol Pavel, la încheierea celei 
de-a treia călătorii misionare (Rom. 15,19) se face precizarea, că Apostolul neamurilor 
nu s-a mulţumit să propovăduiască, pe traseul său, numai în anumite centre sau chiar 
provincii, ci el a extins această lucrare şi împrejurul acestor centre sau provincii, astfel 
încât, „teritoriul parcurs de dânsul nu se extinde în linie dreaptă până în ţara Iliricului, ci 
în lung şi în lat sau, cum bine zice Apostolul, „în cerc”. 


Tot din acest text (Rom. 15, 20) aşa cum am mai amintit, rezultă că un Apostol nu 
părăsea spaţiul său misionar până nu-şi încheia definitiv misiunea. În această lucrare se 
cuprindea şi organizarea Bisericilor locale întemeiate de Apostol (rânduirea slujitorilor 
hirotoniți şi a structurilor organizatorice locale - diaconiţe, văduve, presbitere etc., vezi 
Fapte 14, 23; Tim. 3, 11; 5, 3-16; Il Tim. 2, 3 etc.). Acesta este sensul exact al expresiei: 
„Am împlinit Evanghelia lui Hristos" (Rom. 15,19). 


În legătură cu propovăduirea Evangheliei în epoca începuturilor creştine, este de 
observat că, în Faptele Apostolilor şi în Epistolele apostolice, se observă că o dată cu 
trecerea anilor şi cu extinderea acestei propovăduiri în diverse provincii, denumirile 
etnice ale celor ce se converteau la noua credinţă se diversifică, pentru a-i indica într-un 
mod cât mai exact pe aceştia. 


Astfel, la începutul activităţii misionare, cei ce primesc cuvântul Evangheliei, sunt toţi 
iudei. O dată cu venirea lui Corneliu sutaşul la credinţă, situaţia începe să se schimbe, în 
sensul că va începe propovăduirea Evangheliei şi la elini. Evenimentul are loc în 
Antiohia Siriei, unde „cei ce se risipiseră din cauza tulburării făcute pentru Ştefan" 
(Fapte 11, 19) „venitul în Antiohia (Siriei), vorbeau şi către elini, binevestind pe 
Domnul lisus. Şi mâna Domnului era cu ei şi era mare numărul celor care au crezut şi s- 
au întors la Domnul" (Fapte I 1, 20-21) 


În prima călătorie misionară, Pavel şi Barnaba, plecaţi în această călătorie din Antiohia 
Siriei, „mânaţi de Duhul Sfânt" (Fapte 13, 4), au propovăduit cuvântul, în mod curent, şi 
elinilor, deci grecilor, astfel încât „o mare mulţime de... elini au crezut" (Fapte 14,1; vezi 
şi 17,4; 18, 4; 19,10,17; 20,21). 


O astfel de situație în ce priveşte venirea iudeilor şi elinilor la credință îşi găseşte 
oglindirea în Epistola către Galateni (scrisă în anul 55), în care citim: „Căci toţi sunteţi 
fi ai lui Dumnezeu prin credinţa în Hristos lisus... Nu mai este iudeu, nici €elin” 
(3,26,28). 


În raport cu progresul predicării Evangheliei şi cu informaţiile care vor fi ajuns la 
Sfântul Apostol Pavel, în Epistola către Coloseni, situația în ce priveşte neamurile aduse 


la credinţă era cu totul alta. Într-un prim text, autorul Epistolei afirmă că „Evanghelia a 
fost propovăduită la toată făptura de sub cer” (1, 23). În textul din 3, 11 al Epistolei, 
autorul ne oferă o listă a tuturor neamurilor care au primit Botezul: „Nu mai este elin şi 
iudeu, tăiere împrejur şi netăiere împrejur; barbar; scit, rob ori liber, ci toate şi, întru toţi, 
Hristos". Ar fi greşit să se creadă că lista neamurilor care, după autorul Epistolei, au 
primit Botezul, este întâmplătoare sau hiperbolică (cf. Rom. 15,18). 


Termenul de barbar denumeşte pe toţi cei care vorbeau o limbă necunoscută celui care-l 
folosea (cf. I Cor. 14, 11). Deci toți cei ce nu vorbeau limba greacă erau pentru 
Apostolul neamurilor barbari (cf. Fapte 28, 2)60, practic toate popoarele care locuiau pe 
faţa pământului. 


Înscrierea ca primitori ai Evangheliei în mod special, alături de iudei şi elini, a sciţilor, 
care ar fi putut să fie subînţeleşi în termenul de barbar, devine deosebit de importantă, 
pentru că ne oferă un temei noutestamentar pentru afirmarea tezei creştinării sciţilor 
înainte de epoca scrierii Epistolei către Coloseni. 


Când apreciem că izvoarele aghiografice privitoare la lucrarea Sfântului Andrei sunt 
întru totul conforme cu documentele patristice amintite, avem în vedere constatarea că 
aria misionară a Apostolului cel dintâi chemat se înscrie în traseul parcurs de acesta din 
Ierusalim şi până în Sciţia, obiectivul cel mai îndepărtat al îndatoririlor sale misionare. 


Urmărind intinerariul misionar al Sfântului Apostol Andrei, aşa cum ne este prezentat de 
literatura aghiografică, vom constata o intensă activitate a acestuia în Asia mică. Astfel, 
în Synaxarium Ecclesiae Constantinopolitanae, o scriere care ar putea fi datată în secolul 
al X-lea, citim că „după înălțarea Domnului la cer s-a tras la sorţi, unui Apostol 
căzându-i o ţară, altuia alta spre propovăduirea Evangheliei, astfel încât lui Andrei i-a 
căzut toată regiunea Bitiniei şi Pontului, provincule romane Tracia şi Sciţia, apoi a mers 
la Sevastopolis cea mare (în Crimeea)”. O altă versiune mai lungă a aceluiaşi Sinaxar 
completează lista oraşelor şi provinciilor evanghelizate de acest Apostol scriind: „Lui 
Andrei, celui întâi chemat, i-au căzut la sorți Bitinia, părțile Pontului Euxin şi ale 
Propontidei (Marea de Marmara cu cetățile Calcedon şi Bizanţ), Macedonia, Tracia şi 
regiunile care se întind până la Dunăre, Tesalia, Elada (Grecia centrală), Ahaia 
(Peloponezul) şi cetățile Amissos, Trapezunt, Heraclea Pontului şi Amartris. 


Informaţiile pe care le primim din Synaxarium Ecclesiae Constantinopolitanae în forma 
sa prescurtată sunt din punctul de vedere al prezentării de faţă mai importante, pentru că 
afirmă tragerea la sorţi ca temei al repartizării ariei misionare a Sfântului Andrei şi 
propovăduirea Evangheliei în provincii ca Bitinia, Pontul, Tracia şi Sciţia. 

Din Noul Testament aflăm că Sfântul Apostol Pavel a dorit ca, în cursul celei de-a doua 
călătorii misionare, „să meargă în Bitinia, dar Duhul lui lisus nu l-a lăsat" (Fapte 16, 7). 


Din datele de care dispunem din Noul Testament, Apostolul neamurilor nu a 
propovăduit nici în Pont şi nici în Capadocia. Este drept că, în timpul şederii sale de trei 
ani la Efes, Apostolul neamurilor a propovăduit în aşa fel, „încât toţi cei ce locuiau în 
Asia, şi iudei şi €elini, au auzit cuvântul lui Dumnezeu" (Fapte 19, 10), dar, prin 
denumirea Asia, trebuie să înţelegem provincia romană Asia Proconsulară din cuprinsul 
căreia făcea parte şi unele provincii mai mici ca Misia, Lidia, Frigia şi Karia. Din 
relatarea Sfântului Luca privind activitatea Sfântului Apostol Pavel la Efes (Fapte 19) nu 
rezultă că acesta s-ar fi deplasat în alte provincii ale Asiei mici, căci activitatea sa la 
Efes a fost continuă în acest oraş (cf. Fapte 19,10; 20, 31). 


Aşa cum am mai amintit, Sfântul Apostol Pavel a fost misionarul kerigmatic-prototip, 
acela care deschidea drumuri pentru toți misionarii creştini şi îndeosebi pentru Sfinți 
Apostoli. 


Considerăm că oprirea Sfântului Apostol Pavel de a propovădui, în cursul celei de-a 
doua călătorii misionare, în Asia (Proconsulară) şi în Bitinia (Fapte 16, 6-7) prin Sfântul 
Duh, este o lucrare a proniei dumnezeieşti; astfel, prin trecerea Apostolului neamurilor 
în Europa (Fapte 16, 11 ş.u.), nu numai că se deschidea o nouă perspectivă propovăduirii 
Evangheliei - cea europeană - dar, şi în Asia mică, se oferea loc pentru ceilalți Apostoli 
ai Domnului, pentru a veni să continue lucrarea Sfântului Pavel în sensul că noua 
învăţătură va fi dusă în întreaga Asie mică, adică şi în acele provincii în care Apostolul 
neamurilor nu ajunsese. 


Desigur că problema nu ar fi putut să fie astfel pusă, dacă nu ar exista anumite indicii şi 
mărturii în tradiția bisericească şi chiar în Noul Testament care să îndreptățească un 
astfel de mod de gândire. Avem în vedere 1 Petru 1,1 din care rezultă că această Epistolă 
este adresată în exclusivitate unor Biserici din Asia mică, adică din Pont, Galatia, 
Capadocia, Asia (Proconsulară) şi Bitimia, dovadă importantă a faptului, că autorul 
Epistolei a cunoscut nemijlocit aceste Biserici, iar, pe unele, le-a şi întemeiat. 


Potrivit tradiției bisericeşti îndeosebi aghiografice, în Asia mică a propovăduit cuvântul 
şi Sfântul Apostol Andrei. La mărturiile tradiției aghiografice privind activitatea 
Sfântului Apostol Andrei în Asia mică, am repeta argumentul potrivit căruia un Apostol 
al Domnului nu străbate provincii şi cetăţi în care sunt Biserici, fără să le viziteze şi să le 
întărească. El va asigura şi extinderea propovăduirii Evanghelei în acele provincii 
învecinate, în care primul Apostol nu ajunsese dintr-un motiv sau altul. În cazul Asiei 
MICI, provinciile în care Apostolul neamurilor fusese oprit să meargă (Fapte 16, 7), erau 
Bitinia, Pontul şi Capadocia. Tocmai în aceste provincii îl vom afla pe Sfântul Andrei 
conform tradiţiei aghiografice. 

Desigur că aceste informaţii n-ar fi fost transcrise în operele menţionate, dacă autorii lor 
n-ar fi dispus de documente, tradiţii şi indicii clare în sensul susținerii lor. Peniru că, 


trebuie menţionat că izvoarele aghiografice nu susțin o precizare, o afirmaţie, dacă 
acestea nu apar în tradiţia şi memoria Bisericilor locale, care în lipsa temeiurilor exprese 
din Noul Testament, rămân singurele surse asupra circumstanțelor în care ele şi-au luat 
început. Datele astfel obținute nu au caracter legendar, pentru că legenda nu apare în 
legătură cu fapte istorice susținute de Bisericile locale despre întemeierea lor. Legenda, 
nu numai că nu poate avea un suport istoric, dar ceea ce o caracterizează este tocmai 
lhpsa oricărei legături cu istoria şi cu realitatea acesteia. Aceste informaţi aghiografice 
nu trebuie confundate cu alte prezentări pe care le întâlnim în scrierile cu caracter 
apocrif care sunt, într-adevăr, scrieri cu caracter legendar, iar Biserica a purtat de grijă 
ca aceste scrieri să nu devină izvoare ale susţinerilor sale. 


Dar, ceea ce impune adevărul informaţiilor din scrierile aghiografice este, mai presus 
decât orice şi înainte de toate, dinamica şi logica intrinsecă descoperite nouă de acele 
pagini din Noul Testament privind lucrarea misionară din epocă. În acestea ne sunt 
înfăţişate numai modele în domeniu care nu pot să epuizeze uriaşele activităţi de această 
natură din epocă, pentru că Noul Testament nu este o istorie a răspândirii Creştinismului 
în epoca apostolică, ci o carte care ne oferă temeiuri şi argumente pentru înţelegerea şi 
aprofundarea fenomenului răspândirii Evangheliei, oferindu-ne drept justificare şi 
acoperire a afirmațiilor noastre maximale asupra geografiei răspândirii Evangheliei, 
texte de o claritate şi precizie care nu lasă loc la nici o îndoială, dacă ne referim la 
rezultatele excepţionale ale lucrării misionare din epoca apostolică (Romani 15,17-23; 
Col. 1, 23). 


Astfel pentru cercetătorul care caută adevărul deplin cu privire la rezultatele importante 
ale lucrării misionare din timpul Sfinţilor Apostoli, problema nu se pune de a şti câte 
neamuri au primit Evanghelia în acel timp, căci acest lucru este afirmat în mod clar de 
Sfântul Apostol Pavel când scrie că Evanghelia „a fost propovăduită la toată făptura de 
sub cer" (Col. 1, 23). Tot el ne informează în mod la fel de clar că, în anul 58, luase 
sfârşit lucrarea de propovăduire a Evangheliei în răsăritul şi nordul Imperiului Roman 
(Rom. 15, 23). 


Problema care se pune cercetătorului în acest domeniu, oricum mai puţin importantă, 
este aceea de a identifica persoanele prin care Evanghelia a ajuns la unele neamuri şi în 
anumite provincii ca şi o cronologie, chiar aproximativă, a lucrării acestora. Bineînţeles 
că, în această privinţă, de mare folos ne sunt informaţiile cuprinse în tradiția 
bisericească, inclusiv în scrierile aghiografice care sunt transmiţătoarele cele mai fidele 
ale datelor din memoria Bisericilor locale; acestea dovedesc astfel o conştiinţă de sine în 
care problema întemeietorului şi a începuturilor sunt factori de cea mai mare 
însemnătate. 

În ce priveşte răspândirea Creştinismului în Sciţia mică, informaţii ca cele cuprinse în 
istoria Bisericească (III, I, 1) a lui Eusebiu, preluate de la Origen, ca şi cele cuprinse în 


izvoarele aghiografice etc., asupra cărora nu vom mai reveni ne arată m mod limpede pe 
Sfântul Andrei ca Apostol întemeietor al Bisericii de aici. Unui Apostol i se stabilesc, în 
mod clar, limitele cele mai îndepărtate ale ariei sale misionare, dar aceasta nu exclude 
dezvoltarea unei activităţi misionare în provincii prin care acesta a trebuit să treacă, 
pentru a ajunge la destinaţia cea mai îndepărtată a misiunii sale. 


Pornind de la acele precizări făcute în izvoarele aghiografice cu privire la provinciile în 
care Sfântul Apostol Andrei a propovăduit Evanghelia, s-ar putea stabili un intinerar 
misionar al acestuia care-şi va avea începutul în provincule Asiei mici şi înainte de 
toate, în Bitinia (provincie dm nord-estul Asiei mici, vezi Fapte 16, 7; I Petru 1, 1), unde 
Apostolul neamurilor fusese oprit de „Duhul lui lisus" să meargă pentru a propovădui 
Evanghelia (vezi Fapte 16, 7) şi Pont (provincie romană aşezată în prelungirea Bitiniei 
pe ţărmul sudic al Mării Negre), unde, de asemenea, Sfântul Pavel nu ajunsese să o 
străbată cu piciorul. Cu certitudine că, înainte de a ajunge în Bitinia şi Pont, Sfântul 
Andrei fusese oaspete şi învăţător al unor Biserici din Galatia (cf. 1 Petru 1, 1), provincie 
romană din anul 25 î.d.Ur., înglobând, în epoca formării Noului Testament, câteva 
regiuni meridionale ale Asiei Mici ca Pisidia, Lycaonia, o parte a Frigiei, Isauria, 
evanghelizate de Apostolul neamurilor în cursul celei dintâi călătorii misionare (vezi 
Fapte 16, 6; 18, 23; 1 Cor. 16, 1; Gal. 1, 2; II Tim 1, 10). Această provincie fusese 
creştinată de Sfântul Apostol Pavel, în părțile ei sudice, încă din prima călătorie 
misionară (Fapte 13, 14-14, 25). În cea de-a doua sa călătorie misionară, din pricina unei 
îmbolnăviri, Apostolul neamurilor a rămas în această parte, un timp mai îndelungat 
decât plănuise şi a propovăduit Evanghelia intens în Galatia de nord (Gal. 4, 13). 


Apostolul neamurilor revine în Galatia şi în cursul celei de-a treia călătorii misionare 
(Fapte 18, 23). 


Deci, Bisericile din Galatia erau unităţi bine structurate şi puternice, putând oricând să 
sprijine acţiuni misionare ale unora din Apostoli Domnului, ca de pildă ale Sfântului 
Andrei şi Sfântului Petru, pentru a putea propovădui în Bitinia şi Pont, de exemplu. Cu 
siguranţă, cei doi Apostoli Andrei şi Petru trecând prin Bisericile amintite, le-au întărit 
împărtăşindu-se în acelaşi timp, din experienţa misionară a Apostolului neamurilor, care 
se păstra vie în memoria creştinilor galateni. Totodată ei puteau să cunoască organizarea 
unor Biserici întemeiate în lumea păgână, sensibil deosebită de organizarea din Biserica 
Ierusalimului. 


În acelaşi timp, prezenţa oricăruia dintre cei doisprezece, numiţi de Sfântul Pavel 
„Apostoli cei dinainte de mine” chiar în Epistola către Galateni (1, 17), reprezenta o 
consolidare a autorităţii Apostolului neamurilor, un semn văzut şi clar al unităţii creştine 
şi apostolice. Prezenţa şi susținerea unora dintre cei doisprezece era în mod deosebit 


necesară în Bisericile în care îşi făcuseră apariția iudaizanţii, ceea ce se produsese şi în 
Bisericile şi comunităţile, din Galatia. 


ludaizanţii urmăreau să impună şi creştinilor proveniți dintre păgâni circumeiziunea şi 
celelalte practici rituale din Legea mozaică. ludaizanţii subminau cu deosebire au- 
toritatea Sfântului Pavel, pentru motivul că el predicase pretutindeni Evanghelia, 
subliniind că, pentru mântuire, era suficientă primirea Botezului, fără obligativitatea 
circumciziunii, care constituia baza oricăror susțineri ale iudaizanţilor. Or, prezenţa unor 
Apostoli ca Petru şi Andrei în Bisericile întemeiate de Apostolul neamurilor constituia 
cea mai bună dovadă că ei îl susțin pe acesta şi Evanghelia propovăduită de el. Acesta 
era un mod de afirmare a solidarităţii apostolice în scopul consolidării unității 
bisericeşti. 


Din Bisericile întemeiate de Apostolul neamurilor, Sfântul Apostol Andrei va fi mers în 
Bitinia şi Pont, unde a propovăduit ca misionar kerigmatic Sfânta Evanghelie, întemeind 
Biserici locale, în primul rând, în centrele urbane, de unde, ca pretutindeni, credința 
creştină s-a extins în toate părțile (cf. 1 Tes. 1, 7-8). 


Din Bitima, Sfântul Apostol Andrei a venit apoi, la Troa, de unde, ca şi Sfântul Pavel în 
călătoria a doua misionară (Eapte 16, 11), a trecut în Macedonia, după cum aflăm din 
varianta mai lungă a „Pătimurii Sfântului Apostol Andrei”. 


Chiar contactul cu populaţiile din Bitinia şi Pont au prilejuit, fără îndoială, Sfântului 
Andrei informaţii asupra populațiilor din Sciţia mică şi mare, asupra religiilor, culturilor 
şi tradiţiilor acestora. Cu atât mai mult, trecând în Europa, mai precis, în Macedonia, cel 
dintâi chemat a agonisit date şi informaţii mai amănunțite asupra acestor populaţii, 
mai intens creştinate provincii din epoca apostolică, Bisericile sale fiind oricând gata să 
sprijine material (Filip. 4, 15-16) şi, prin iradiere (| Tes. 1, 7-8), propovăduirea 
Evangheliei. Aici Apostolul cei dintâi chemat a putut să cunoască pe unii locuitori ai 
Sciției mici, unde îşi aflaseră o nouă patrie foarte mulți greci şi desigur, mulți 
macedoneni. 


Din Macedonia, Sfântul Apostol Andrei a trecut, fără îndoială, în Tracia, Moesia şi, în 
final, în Sciția mică (Dobrogea actuală). 


De la istoricul Nichifor Calist aflăm că, „după ce Apostolul Andrei a predicat în cetățile 
Pontului stâng locuit de greci, romani şi geto-daci, trecând prin Tracia, a venit la Bizanţ, 
de aici, coborând prin Macedonia şi Tesalia, a ajuns în oraşul Patras din Ahaia (Grecia), 
aproape de golful Sepanto, unde avea să moară de moarte martirică, fiind răstignit pe o 
cruce în formă de X, care, până azi se numeşte Crucea Sfântului Andrei". 


După cum se poate constata şi din textul de mai sus, aria misionară a Sfântului Andrei a 
fost foarte întinsă, comparabilă cu aceea a Sfântului Apostol Pavel. Dar mai cu seamă 
este deosebit de important, că cel dintâi chemat la apostolat a propovăduit Evanghelia 
înaintea multor neamuri, ceea ce este caracteristic şi Sfinţilor Apostoli Pavel şi Petru, 
dar şi celorlalți Apostoli ai Domnului, care nu au pregetat să aducă un număr cât mai 
mare de neamuri la Hristos. Sfântul Andrei a adus la Hristos însă un mare număr de 
popoare care, pentru că nu vorbeau limba greacă, erau numiţi de cei ce ştiau această 
limbă, barbari. Evenimentul este consemnat de Sfântul Pavel în Epistola către Coloseni 
(3, 11) când scrie că, în Biserică, „în Hristos", au venit nu numai iudei şi elini, ci şi 
barbari şi sciți. Nu încape îndoială că afirmaţii ca cel de mai sus sunt exprimate de 
Sfântul Apostol Pavel în legătură cu activitatea Sfântului Apostol Andrei, în Peninsula 
balcanică şi pe ţărmul Mării Negre, în Sciţia mică şi Sciţia mare. 


Sfântul Andrei a predicat, conform modelului misionar pe care-l cunoaştem din 
activitatea Sfântului Pavel. Acest model presupune, în primul rând, propovăduire 
kerigmatică, adică o primă proclamare a Evangheliei (vezi de ex. Fapte 13,16-41; 17, 
22-31), cu chemare insistentă la credinţă (Fapte 13, 39) şi pe acest temei, la Botez (Fapte 
2, 38). În acest fel, ia fiinţă Biserica locală care primeşte, în cel mai scurt timp, pe 
slujitorii hirotoniți; aceştia provin, de regulă, din rândul celor ce au primit cei dintâi 
Botezul: „Predicând, deci, în ţări şi în cetăţi, ne spune Sfântul Clement romanul, 
(Apostolii) au pus episcopi şi diaconi pentru cei ce aveau să creadă, pe cei ce au crezut 
întâi, după ce au fost probaţi de Domnul". Sfântul Clement, romanul care scrie Epistola 
către Corinteni (|) din care am extras citatul de mai sus, la sfârşitul primului secol 
creştin, prezintă o constatare generală, cu privire la rânduirea slujitorilor hirotoniți 
pretutindeni („în ţări şi în cetăţi") unde luau ființă Biserici şi comunităţi creştine. 


O a doua caracteristică a unei lucrări misionare apostolice era aceea că, în regiunea în 
care un Apostol îşi desfăşura activitatea, acesta trebuia să asigure o maximă răspândire a 
Evangheliei, căutând să aducă la Hristos un număr cât mai mare de convertiți, practic pe 
toți cei care doreau aceasta (cf. Fapte 19,10). 


După faza propovăduirii kerigmatice, deci după ce erau puse temelule unei noi Biserici 
locale, Apostolul întemeietor se transforma în Apostol învăţător al noilor convertiți, 
cărora le înfățişa prin expuneri sistematice şi de mai lungă durată, principalele linii şi 
articulaţii ale doctrinei evanghelice (vezi Fapte 1 1, 26; 18, 11; 19, 9-10; 20, 31; 28, 30). 
Când Sfântul Pavel doreşte să îşi caracterizeze activitatea, pe scurt, el spune despre sine 
că a fost rânduit, mai întâi propovăduitor şi Apostol, apoi învăţător al neamurilor (| Tim. 
3, 7; IL Tim. 1, 11). Fără îndoială că toţi ceilalți Apostoli au manifestat, în lucrarea lor, 
toate aceste funcțiuni, după trebuinţă. 


Sfântul Apostol Andrei nu va fi călătorit, în mod cert, singur. Chiar în acea misiune de 
probă în care Mântuitorul i-a trimis pe cei şaptezeci de ucenici ai Săi, aceştia au călătorit 
doi câte doi în îndeplinirea lucrării lor (Luca 10, 1; cf. Marcu 11, 1; 14, 13 etc.). Sfântul 
Apostol Pavel a avut, de fiecare dată, însoțitori în călătoriile sale misionare. La început, 
a călătorit împreună cu Barnaba şi loan Marcu (Fapte 13, 2 14, 26). E drept că loan 
Marcu a părăsit pe cei doi Apostoli la Perga Pamfiliei (Fapte 13, 13; 15, 37-38), dar 
oricum, Pavel şi Barnaba au mers, permanent împreună. În călătoria a doua misionară 
(Fapte 15, 40-18, 22), Apostolul neamurilor a fost însoţit de Sila şi Timotei, pe parcurs 
sporind numărul însoţitorilor, în măsura în care acest lucru era posibil şi necesar. În cea 
de-a treia călătorie misionară, Apostolul neamurilor avea în jurul său un număr mare de 
însoțitori şi colaboratori (vezi, de ex., Fapte 20, 4). 


La fel, Sfântul Petru a avut însoțitori în călătoriile sale misionare pe Silvan (| Petru 5, 
12) pe care exegeţii îl identifică cu Sila (Fapte 15, 22, 27, 32, 34, 40 etc.) şi pe Marcu, 
cel numit adesea şi loan Marcu (vezi I Petru 5,13; Fapte 13, 13; 15, 37 etc.). De regulă, 
însoțitorii Sfinţilor Apostoli erau foarte buni misionari ei înşişi, dar ei lucrau, permanent, 
sub îndrumarea unui Apostol. 


Sfântul Apostol Andrei a călătorit pentru a-şi îndeplini îndatoririle sale misionare, în 
mod sigur, înconjurat de însoțitori şi colaboratori. 


Epifanie monahul (sec. IX) scrie în „Viaţa, faptele şi sfârşitul Sfântului, lăudatului 
Apostol Andrei" că „luându-și discipolu săi, Andrei a mers în Frigia Pacatiana, iar, de 
aici, a mers în Misa (Moesia) la Odyssopolis (Varna de astăzi) şi, după câteva zile, le-a 
pus episcop pe Apion". Informaţiile oferite de Epifanie, monahul cu privire la ucenicii 
Sfântului Apostol Andrei se înscriu în modelul noutestamentar al Apostolului misionar, 
care călătorea, de fiecare dată, în grup, alături de colaboratorii şi ucenicii săi. În 
consecinţă, trebuie să li se acorde tot creditul. 


Informaţia oferită de acelaşi Epifanie monahul, potrivit căreia Sfântul Apostol Andrei a 
rânduit pe Apion, un ucenic al său, desigur, ca episcop la Odyssopolis (Odyssos sau 
Odessos), Varna de astăzi, este, de asemenea, una care se înscrie în cadrul modelului 
apostolic misionar, deoarece, în ultimii ani ai vieţii sale, Sfântul Apostol Pavel şi-a 
asigurat succesiunea în Biserica locală, prin rânduirea lui Tit şi Timotei ca episcopi în 
Bisericile din insula Creta (Tit 1, 5) şi, respectiv, din Efes (1 Tim. 1, 3-4). Cu această 
ocazie, Sfântul Apostol Pavel le-a adresat lui Tit şi Timotei două scrisori deschise, 
pentru că ele trebuiau citite în Bisericile unde aceştia fuseseră rânduiţi episcopi (vezi 1 
Tim. 6, 21; Tit 3, 15). În aceste scrieri sunt înfăţişate, pe de o parte, condițiile pe care 
trebuie să le îndeplinească cei ce doresc să primească harul preoţiei într-una din cele trei 
trepte ierarhice ale acesteia, iar, pe de altă parte, îndatoririle speciale şi generale ale 
episcopului, preotului şi diaconului. 


O dată cu rânduirea lui Apion (Apian), ca episcop la Odyssopolis, Sfântul Apostol 
Andrei îşi asigura, la rândul său, succesiunea într-una din Bisericile locale pe care le 
întemeiase prin truda sa misionară. Cu siguranţă că Apostolul Andrei se va fi asigurat de 
buna pregătire creştină a celui aşezat episcop, căruia îi va fi făcut cunoscut întregul cod 
al comportamentului şi lucrării episcopului, aşa cum a procedat şi Sfântul Apostol Pavel 
prin Epistola întâi către Timotei şi Epistola către Tit. 


După Sinaxarul Bisericii Constantinopolitane, numele episcopului rânduit de Sfântul 
Andrei la Odyssos (Odyssopolis) este Amplias. Acest nume este întâlnit în Epistola către 
Romani, cel pe care îl desemnează, fiind astfel salutat de Apostolul neamurilor: 
„îmbrăţişaţi pe Amplias, iubitul meu în Domnul” (16, 8). Nu este exclus ca acest 
Amplias, sărbătorit la 31 octombrie ca Apostol alături de Stahie, Urban, Aristobul, 
Narcis şi Appeles (vezi Rom. 16, 9, 10, 11) şi considerat cu aceştia ca făcând parte din 
rândul celor şaptezeci (şi doi) de ucenici ai Domnului (Luca 10, 1), să se fi numărat, la 
început, printre acei misionari care au propovăduit Evanghelia în Orient, alături sau 
paralel cu Sfântul Apostol Pavel. Prezenţa lui la Roma, ca şi salutul atât de cald pe care 
i-l adresează Sfântul Apostol Pavel („iubitul meu în Domnul"), sunt dovezi ale poziției 
sale importante în Biserica din Capitala Imperiului. 


Tradiţia bisericească ne-a păstrat şi alte ştiri privind rânduirea de către Sfântul Apostol 
Andrei a unor episcopi în aria sa misionară. 


Astfel Nichifor Calist ne aduce la cunoştinţă că Sfântul Apostol Andrei l-a aşezat 
episcop la Bizanţ pe Stahis, un alt ucenic al său amintit, prin salutul pe care 1-l 
adresează, de Sfântul Apostol Pavel, în Epistola către Romani: „îmbrăţişaţi... şi pe 
Stahis, iubitul meu" (16, 9). Stahis este sărbătorit ca şi Amplias, la 31 octombrie. Este 
numărat între cei şaptezeci de ucenici ai Domnului, semn cert al pregătirii şi lucrării sale 
misionare. 


În Mineiul lunii octombrie, ziua 31, este amintit şi Urban, salutat de Apostolul 
neamurilor în Epistola către Romani (16, 9) ca împreună lucrător cu el „în Hristos". Ca 
şi Amplias şi Stahis, Urban este întâlnit în listele celor şaptezeci de ucenici ai Domnului 
ŞI, ca şi aceştia, s-a numărat printre însoțitorii Sfântului Apostol Andrei, care, după 
Sinaxarul din ziua de 31 octombrie, a fost rânduit de acesta ca episcop în Macedonia. 


Păstrarea în memoria Bisericii a activităţii Sfântului Apostol Andrei, ca cel ce rânduieşte 
ŞI aşează episcopi, este dovada unei ample lucrări misionare, o lucrare, nu numai 
începută sau în parte realizată, ci ca una dusă până la capăt, încheiată prin aşezarea 
succesorului său cel mai înalt în Biserica locală şi anume, aşezarea episcopului. Aceasta 
ne duce cu gândul la afirmația foarte importantă a Sfântului Apostol Pavel şi anume, 
aceea că el a „împlinit propovăduirea Evangheliei lui Hristos" (Rom. 15, 9) în cetățile şi 


provinciile prin care a trecut ca misionar, ceea ce înseamnă că a oferit Bisericilor 
întemeiate şi acele structuri prin care se asigura continuarea lucrării creştine la faţa 
locului, conducerea vieţii creştine, desfăşurarea oricăror activităţi misionare, filantropice 
şi de ajutorare creştină. 


Lucrarea misionară a Sfântului Apostol Andrei ne apare astfel ca o componentă deplin 
conturată a întregii activități misionare desfăşurate în epoca apostolică. 


Amintirea unor însoțitori ai Sfântului Apostol Andrei care sunt citați în Epistola către 
Romani ca misionari cu o deosebită experienţă şi activitate şi ca împreună-lucrători cu 
Apostolul neamurilor se înscrie deci ca o caracteristică a modelului noutestamentar al 
Apostolului misionar, colaboratorii unui Apostol devenind, adesea, colaboratorii altui 
Apostol, cum s-a arătat mai sus (cf. | Petru 5, 12 şi Fapte 15, 40; 1 Petru 5, 13 şi Il Tim. 
4, 11). În general, toți aceşti misionari, colaboratori ai Sfinților Apostoli, se numără în 
listele celor şaptezeci de ucenici ai Domnului, din rândul cărora au provenit primii 
slujitori ai bisericii din Ierusalim şi care s-au instruit, sub călăuzirea celor doisprezece, 
în şcoala misionarilor din Cetatea Sfântă, devenind, cu timpul, ei înşişi misionari 
încercaţi şi destoinici să propovăduiască pretutindeni Evanghelia. 


Dacă am încerca o cronologie a activităţii Sfântului Apostol Andrei, pe care n-o putem 
concepe decât în paralelă cu alte evenimente din Noul Testament, îndeosebi cu 
evenimente din activitatea Sfântului Pavel, am putea afirma doar că predicarea 
Evangheliei de către cel dintâi chemat la apostolat în Asia mică a avut loc la scurt timp 
după Sinodul din Ierusalim (.mii 49-50), după începutul călătoriei a doua misionare a 
Sfanţului Apostol Pavel, deoarece, în general, cei doisprezece se vor folosi, în misiunea 
lor la neamuri, de Bisericile întemeiate de Apostolul neamurilor ca baze de pornire şi de 
sprijin. "Ținând seama că, în anii 57-58, la data scrierii Epistolei către Romani, 
propovăduirea Evangheliei era încheiată în linii generale în Orient şi în partea nordică a 
Imperiului (Rom. 15, 23), considerăm că Sfântul Apostol Andrei îşi încheiase, până la 
această dată, o parte din lucrarea misionară în provinciile şi la neamurile care-i fuseseră 
încredințate spre evanghelizare şi o continua acolo unde nu ajunsese încă. Oricum, la 
anul 62 când este scrisă Epistola către Coloseni, avusese loc propovăduirea Evangheliei 
în Sciția, deoarece autorul Epistolei, Sfântul Pavel, face precizarea că, şi sciţii alături de 
iudei, de elini şi de barbari erau „întru Hristos", adică în Biserică (3, 11). 


Concluzii 


Evanghelia a fost descoperită de lisus Hristos în folosul întregii umanități, adre- 
sabilitatea acesteia fiind universală. 


Rațiunea alegerii, pregătirii şi înzestrăru Sfinților Apostoli cu harul preoţiei apostolice, a 
fost aceea de a asigura propovăduirea Evangheliei la toate neamurile şi în toată lumea. 


În ce-i priveşte pe cei doisprezece, iar, mai târziu, pe Sfântul Pavel şi pe alţi misionari, 
ultima şi cea mai importantă poruncă pe care au primit-o de la Domnul nostru lisus 
Hristos a fost aceea de a propovădui Evanghelia la toate neamurile şi pretutindeni. 
Această poruncă trebuia îndeplinită, în ce-i priveşte pe contemporanii Sfinților Apostoli, 
de ei înşişi. 


Noul Testament este o carte care a apărut în procesul amplu şi complex de propovăduire 
a Evangheliei. Propovăduirea Evangheliei în epoca apostolică, comportă o dimensiune 
doctrinară, care se referă la conţinutul de învățături pe care le cuprinde, şi o dimensiune 
etnic-geografică, prin care se evidenţiază neamurile şi regiunile geografice în care 
Evanghelia a fost răspândită în aceeaşi epocă apostolică. 


Noul Testament pune în lumină, cu precădere, dimensiunea doctrinară, care, în linii 
generale, cuprinde toate capitolele învăţăturii creştine, pe care chiar dacă nu le expune in 
extenso, le afirmă în substanţa şi în obârşia lor, oferind posibilitatea unei teologii creş- 
tine complete. 


Dimensiunea etnico-geografică a propovăduirii Evanghelei este afirmată, în Noul 
Testament, înainte de toate, sub forma textelor de bilanţ prin care se anunţă îndeplinirea 
de către Sfinții Apostol în mod integral a poruncii Mântuitorului, privind propovăduirea 
Evangheliei la toate neamurile şi pretutindeni (vezi, de ex., Marcu 16, 20; Rom. 15, 23; 
Col. 1, 23; 3, II; II Tim. 4,17). 


În ce priveşte modul cum fiecare din Sfinţii Apostoli şi-au îndeplinit îndatorirea de a 
predica Evanghelia, Noul Testament nu ne oferă decât două modele principale 
apostolice şi anume: primul este un model de propovăduire la iudei, care îi are în centru 
pe Sfântul Petru şi pe ceilalți unsprezece Apostoli şi se desfăşoară îndeosebi la 
Ierusalim. Al doilea model principal de propovăduire a Evangheliei ne este oferit în 
Faptele Apostolilor (capitolele 13-28) de Sfântul Apostol Pavel care devine prototipul 
propovăduitorului la neamuri. 


Pentru înţelegerea cât mai deplină a fenomenului răspândirii atât de rapide a noii 
învățături într-o epocă relativ scurtă, Noul Testament ne mai oferă două modele 


secundare fie misionari creştini şi anume: pe diaconul Filip (Fapte 8, 5-40) şi „cei ce se 
risipiseră din cauza tulburării pentru Ştefan" (Fapte 11,19), care au ajuns până în 
Fenicia, şi în Cipru, şi în Antiohia. Dintre ei, unii „venind în Antiohia, vorbeau şi către 
elini, binevestind pe Domnul lisus" (Fapte 11, 20). Dar aceşti misionari secundari lucrau 
din trimiterea şi sub îndrumarea Sfinţilor Apostoli (Fapte 8, 1, 4, 14-17; 11, 22 74; cf. 
Col. 1, 7). Dar, prin aceste modele secundare, oferite de Sfântul Luca, ni se dezvăluie că, 
alături de Sfinţii Apostoli şi din încredințarea lor, au fost mult mai numeroşi misionarii 
care an activat în acea epocă. 


Pentru că, aflați în faţa îndatoriri de a propovădui Evanghelia la toate neamurile şi 
pretutindeni, Sfinţii Apostoli au înţeles că numai ei înşişi nu ar fi fost în măsura să 
îndeplinească această îndatorire. În consecinţă, ei au organizat şi condus, în Biserica 
Ierusalimului, o şcoală de misionari, care le vor deveni colaboratori în procesul vast de 
propovăduire a Evangheliei în toată lumea. Cei ce au urmat această primă şcoală 
apostolică de misionari vor fi fost persoane provenind din rândurile celor şaptezeci, 
dintre cei convertiți în ziua Pogorârii Sfântului Duh şi îndată după aceea. 


După venirea masivă a păgânilor în Biserică, eveniment care s-a produs în urma apariției 
Bisericii din Antiohia şi primirea lui Corneliu sutaşul la credinţă şi în faţa opoziţiei 
înverşunate a unor iudeo-creştini proveniţi dintre farisei, are loc Sinodul de la Ierusalim, 
care, prin hotărârea sa de a nu împovăra pe creştinii proveniți dintre păgâni cu 
obligativitatea circumciziunii şi a altor prescripturi rituale mozaice, a deschis larg calea 
primirii neamurilor în Biserică. 


Cu prilejul Sinodului de la Ierusalim a avut loc, probabil, şi împărțirea între Sfinţii 
Apostoli (cf. Gal. 2, 9) a neamurilor şi regiunilor geografice în vederea evanghelizării 
lor. Un ecou al acestui eveniment îşi găseşte locul în Istoria bisericească a lui Eusebiu de 
Cezareea (Cartea a treia, I, 1-3), de unde rezultă că Sfinților Apostoli le-au fost 
repartizate, prin tragerea la sorţi, anumite regiuni geografice locuite de diferite neamuri 
şi popoare. 


Sfântului Apostol Andrei i-a „căzut" Sciţia, provincie care sub numele de Sciţia mică, 
desemna Dobrogea de astăzi. 

